Raees Maumoon Manzarun gelluvaaleveyne baa?\nމަންޒަރުން މައުމޫން ގެެއްލުވާލެވޭނެ ބާ؟\nކުރިން މައުމޫނަށް ތައުރީފް، މިހާރު މައުމޫންގެ ފެކްޝަނުގެ އެއްޗެހި ގޮވުން\nރައީސް މައުމޫން ވަނީ ރައީސް ޔާމީންއަށް ކުރެއްވި ތާއީދު އަނބުރާ ގެންދަވާފައި\nރައީސް މައުމޫނަށް ކުރައްވާ ތާއީދު ގެއްލުވާ ނުލެވޭނެ ކަމަށް ބުނޭ\nކ. މާލެ 1 އޭޕުރިލް 2017 | ހޮނިހިރު 23:49 9,520\nސަރުކާރުން ބޭއްވި ރަސްމިއްޔާތެއްގައި ރައީސް މައުމޫނާއި ރައީސް ޔާމީން ސަލާމްކުރައްވަނީ - ރާއްޖެ އެމްވީ\nރާއްޖޭގައި އެންމެ މަގުބޫލް ސިޔާސީ އެއް ލީޑަރަކީ، 30 އަހަރު ވެރިކަން ކުރެއްވި، ޕީޕީއެމްގެ މެމްބަރުންގެ ނަމުން ބުނާނަމަ ރަން 30 އަހަރުގެ ވެރިޔާ، ކުރީގެ ރައީސް މައުމޫން އަބްދުލް ގައްޔޫމެވެ.\nއިންސާފުގެ ތިލަފަތަކުން މިނެކިރާނަމަ އެ މަނިކުފާނުގެ ގައުމީ ހިދުމަތް ގުނާ އަދަދެއް ނުކުރެވޭނެ އެވެ. ކޮންމެ ވެރިކަމެއްގައި ވެސް ގޯސްކޮށް ކަންކަން ހިނގާ އުސޫލުން، އެ މަނިކުފާނުގެ ވެރިކަމުގައި ވެސް ނުރަނގަޅު ކަންކަންވެސް ހިނގާފައި އެބަހުއްޓެވެ. މިސްރުން ތައުލީމް ހާސިލް ކުރައްވައިގެން، ރާއްޖެ ވަޑައިގެން ގައުމަށް ހިދުމަތް ކުރައްވަން ފެއްޓެވި މައުމޫން، ޓްރާންސްޕޯޓް މިނިސްޓަރުކަމުން، ރައީސުލްޖުމްހޫރިއްޔާގެ މަގާމަށް އިންތިހާބުވެ ވަޑައިގެންނެވިއިރު، ގައުމުގެ ހާލަތު އޮތް ގޮތް މި ޖީލުގެ މީހުންނަށް ވަޒަން ކުރަން ވެސް އުނދަގޫވާނެ އެވެ. އޭރުގެ ހާލަތު މިހާރު ފެންނަނީ ހަމައެކަނި ކަޅާއި ހުދުގެ ފޮޓޯތަކުންނާއި ވީޑިއޯއިންނެވެ.\nގައުމުގެ އިގްތިސޯދާއި މާލީ ހާލަތާއި މީހުންގެ ހޭލުންތެރިކަން ވެސް ހުރީ ވަރަށް ދަށުގަ އެވެ. ގައުމުގެ އެހެން ކަންކަން ވެސް ހުރީ ވަރަށް އާދައިގެ ގޮތަކަށެވެ. ނަމަވެސް އެ މަނިކުފާނަށް ތަރައްގީ ގެންނެވީ ވަރަށް ހިކުމަތްތެރި ގޮތެއްގައި ގައުމަށް ލިބެމުންދިޔަ އެއްޗަކުންނެވެ. ދަރަނިވެރިވެގެނެއް ނޫނެވެ. އިގްތިސޯދީ ލީޑަރަކަށް މައުމޫން ވެވަޑައިނުގެންނެވި ނަމަވެސް، އިގްތިސޯދުކުރުމުގެ އެންމެ މުހިންމު އަސާސީ ކަމަކީ ލިބޭ އެއްޗަކުން ފުއްދުން ކަމަށް އެ މަނިކުފާނު ގަބޫލުކުރެއްވެވި އެވެ. އެކަން އެ މަނިކުފާނު ކާމިޔާބު ކުރެއްވެވި އެވެ. އުމްރާނީ ގޮތުން ގައުމު ބިނާކުރި އެވެ. އިގްތިސޯދީ ލީޑަރުންނާއި، ހުރިހާ ދާއިރާއަކުން ވެސް ފުންނާބު އުސް ބޭފުޅުންނާއި އިލްމުވެރިން އުފެއްދެވި އެވެ. ހާލަތާ ގުޅޭ ގޮތުން ގައުމަށް އެހެން އިސްލާހުތައް ވެސް ގެންނެވި އެވެ.\nއެ މަނިކުފާނުގެ ގައުމީ ހިދުމަތުގެ އަގު ހުރިހާ ގިންތިއެއް ފަންތިއެއްގެ މީހުން ވަޒަންކުރެ އެވެ. މަޑުމައިތިރި މިޖާޒެއްގެ ވެރި ރައީސް މައުމޫނުގެ ވަރުގަދަކަން އެނގިގެން ދަނީ، އަމިއްލަ ދެ ޕާޓީ އުފެއްދެވުމާއި، މިހާރުގެ ރައީސް އަބްދުﷲ ޔާމީން ވެރިކަމަށް ގެންނެވުމާއި ސަރުކާރަށް ތާއިދުކުރައްވާ ގިނަ މެމްބަރުން ރައްޔިތުންގެ މަޖިލީހަށް ހޮއްވެވުމުގައި އެ މަނިކުފާނުގެ ދައުރު ބޮޑުވުމެވެ. ނަމަވެސް މިއަދު އެ ބޭފުޅުންގެ ހިތުގައި ރައީސް މައުމޫނަށް ކުލުނެއް ނެތް ފަދައެވެ. ތައުރީފުގެ ބަސްތައް ބަދަލުވެފައިވަނީ، އެއްޗެހި ގޮވުމަށެވެ.\nކެޔޮގަނޑު ކަނޑާލީމާ ގަހުގެ ބޭނުން ކެނޑޭ ގޮތަށް، ސަރުކާރުގައި ތިއްބެވި ބޭފުޅުން ބޭނުންވީ ރައީސް މައުމޫން މަންޒަރުން ގެއްލުވާލުމަށެވެ. އޭގެ ފުރަތަމަ ފެށުމަކީ، ރައީސް މައުމޫނާ އޮންނަ ގުޅުން ރައީސް އަބްދުﷲ ޔާމީން ދުރުކުރެއްވުމެވެ. ސަރުކާރު ހިންގެވުމުގައި އަދި މަޖިލީހުން ކަންކަން ނިންމުމުގައި ޕާޓީއާއެކު އޮންނަންޖެހޭ ގުޅުން ދުރުކޮށް، ރައީސް މައުމޫންއަށް ކަންކަން ހިއްސާނުކުރެއްވުމެވެ. ގާނޫނު އަސާސީއަށް ބަދަލު ގެނެސް، 65 އަހަރުން މަތީގެ ބޭފުޅުންނަށް ވެރިކަމުގެ ގޮނޑީގައި ނުއިށީނދެވޭ ގޮތަށް ސިއްކަ ޖެއްސެވުމެވެ. ޕާޓީގެ އޮފީހުގެ ބަދަލުގައި ޕާޓީގެ ކަންކަން ހިންގެވުމަށް، މެޑަމް ވަކި އޮފީހެއް ހެއްދެވުމެވެ. ރައީސް މައުމޫނާ މަޝްވަރާ ކުރެއްވުމެއް ނެތި، އަދި ޕާޓީން ވަކި ގޮތެއް ނިންމުމުގެ ކުރިން ރައީސް ޔާމީން 2018 ޖައްސަވައިގެން މަހާސިންތާ ބޭއްވުމާއި، ކެމްޕޭން ފެއްޓެވުމެވެ. ރައީސް ޔާމީންގެ ނައިބު ރައީސް، އަހްމަދު އަދީބު ރައީސް މައުމޫންގެ ބޭފުޅުންނަށް ކުޑައިމީސްކޮށް، ވާހަކަ ދެއްކެވުމާއި، ބައެއް ބައްދަލުވުންތަކުގައި އެ ބޭފުޅުންނާ ދިމާއަށް އެއްޗެހި ގޮވުމާއި ރައީސް މައުމޫންނަށް ނިސްބަތްކޮށް ވެސް، ރަސްމީ ބައެއް ބައްދަލުވުންތަކުގައި ވާހަކަ ދެއްކެވުމަކީ، މިއަދު މިފެންނަ މަންޒަރުތަކުގެ ފެށުމެވެ.\nއެކަންކަން ފަޅައިގެން އެ ދިޔައީ ކަންކަން މަޑުމަޑުން ގޯސްވަމުން ގޮހެވެ. މިއަދު ރައީސް މައުމޫނާއި އެ މަނިކުފާނުގެ ބައެއް ބޭފުޅުން އެ ހުންނެވީ، ރައީސް އަބްދުﷲ ޔާމީނާ ދެކޮޅަށެވެ. ކީއްވެގެންކަން އެންމެނަށް ވެސް އެނގެ އެވެ. ރައީސް މައުމޫން ކުރެއްވި ކަމަކީ ރައީސް ޔާމީނަށް ކުރެއްވި އިތުބާރު އަނބުރާ ގެންދެވުމެވެ. މި ސަރުކާރުގެ ކޮރަޕްޝަންގެ ވާހަކަ ދެއްކެވުމާއި، ބިންތައް ވިއްކުމާއި ހައްގުތަކަށް އަރައި ގަތުމާއި، ގާނޫނާ ހިލާފަށް ކުރާ ކަންކަން ގަބޫލު ނުކުރެއްވުމެވެ.\nމިއަދު ރައީސް މައުމޫން އެ ހުންނެވީ އެކަންކަން އިސްލާހުކުރެއްވުމަކީ ގައުމީ ވާޖިބެއްގެ ގޮތުގައި ގަބޫލް ކުރައްވައިގެން ނުކުމެވަޑައިގެންފަ އެވެ. މިއަދު ވެސް އެ މަނިކުފާނު އެ ވަނީ ކާމިޔާބު ކުރައްވައިފަ އެވެ. އިދިކޮޅު ހުރިހާ ފަރާތްތައް އެއް ގަލަކަށް އަރުވައި، ގައުމު އިސްލާހު ކުރުމުގައި އިސް ސަފުގައި ހަރަކާތްތެރިވާން ފައްޓަވައިފި އެވެ. އެ މަނިކުފާނު އުފެއްދެވި ޕާޓީގެ ދިދަ އާއި މަގާމުގެ ނަން ބޭނުންކުރެއްވުމުގެ ހައްގު ވެސް ކޯޓްތަކާއި ފުލުހުން ބޭނުންކޮށްގެން ރައީސް ޔާމީންގެ ފެކްޝަނުން މި ވަނީ ނިގުޅައިގެންފަ އެވެ. މިއީ ދުވަހަކު ވެސް ވެދާނެ ކަމެއް ނޫން ކަމަށް ބައެއް ފަރާތްތަކުން ބުނެދާނެ އެވެ. ސަބަބަކީ އެއްބަފާ ދެބޭން މިވަރުގެ ކޯޅުމަކަށް ގޮސްދާނެ ކަމަށް ގަބޫލު ނުކުރެއްވުމެވެ.\nމި "ހަނގުރާމައިން" ކާމިޔާބު ލިބޭނީ ކޮން ބޭފުޅަކަށް ހެއްޔެވެ؟\nރައީސް ޔާމީނަށް އޮތީ ހަމައެކަނި ބާރެވެ. ވެރިކަމުގެ ޖާހާއި އިއްޒަތެވެ. ރައީސް މައުމޫނަށް އޮތީ އިހްލާސްތެރި ލޯތްބާއި ސަޕޯޓެވެ. އެއް ލެޔަކުން އުފަންވި ނަމަވެސް، ދެ ބޭފުޅުންގެ މިޖާޒު ވަރަށް ތަފާތެވެ. އެހެންވެ، މައުމޫންގެ ސަޕޯޓަރުން ގަބޫލު ކުރަނީ، ބާރު ބޭނުންކޮށްގެން، ކަންކަން ކުރި ނަމަވެސް ރައީސް މައުމޫނަށް އޮތް ސަޕޯޓާއި މީހުންގެ ހިތުގައި އޮތް ލޯތްބެއް ބާރުގެ ބޭނުންކޮށްގެން ނުގެންދެވޭނެ ކަމެވެ. އެއްވެސް ކަމެއް އުނި ނުކުރެވޭނެ ކަމަށެވެ. ސިޔާސީ ހަރަކާތްތައް ވެސް ނުހުއްޓުވޭނެ ކަމަށެވެ. ރައީސް ޔާމީންގެ ސަޕޯޓަރުން ގަބޫލްކުރަނީ އެންމެ މަގުބޫލް ލީޑަރަކީ ރައީސް ޔާމީން ކަމަށެވެ. އަދި 2018 ވެސް "ކޮންމެ ގޮތަކުން ވިޔަސް" ހޯއްދަވާނެ ކަމަށެވެ. އެ ގޮތެއްގެ މަންޒަރު ސާފެއް ނުވާއިރު، ބައްލަވަން ތިއްބަވާށެވެ.


Muraaki: Faidhaathah gina, aanmu meyvaa eh | Mihaaru\n10 ޖެނުއަރީ 2019 - 07:09 1 comment\nއަހަރެމެން ވިނައެއް ކަމަށް ބަލާ މުރާތްކަކީ ސިއްހީ ފައިދާތައް ގިނަ އެއްޗެކެވެ. ރާއްޖޭގެ ހުރިހާ ހިސާބެއްގައި ވެސް ހެދޭ މި ކުޑަކުޑަ ގަހުގައި އަޅާ ކުޑަކުޑަ މޭވާ ކައި އުޅެނީ މަޖަލަކަށެވެ. އަނގައިގެ ތެރެއަށް މި މޭވާ ފެޅޭއިރު ކުއްލިއަކަށް އެ ދޭ ހުތް ފޮނި ރަހަ ކަމުދަނީ އެވެ.\nގާތްގަނޑަކަށް 140 ގްރާމްގެ މުރާކީގައި 74 ކެލަރީ ހުރެ އެވެ. މީގެ ބޮޑު ބައި ހިއްސާކުރަނީ ކާބޯހައިޓްރޭޓްސް އެވެ. މި މިންވަރުގައި ހަ ގްރާމް ފައިބަ ހުރެ އެވެ. މިއީ ދުވާލަކަށް ބޭނުންވާ މިންވަރުުގެ 20 ޕަސެންޓެވެ.\nމުރާކީގައި ހިމެނޭ ނިއުޓްރިޝަން\nމުރާތްކަކީ ބީޓާ-ކެރޮޓީން މަތީ މިންވަރަކަށް ހުންނަ އެއްޗެކެވެ. ކޮންމެވެސް ވަރަކަށް ކެލްސިއަމް ވެސް ހުރެ އެވެ. އަދި މަތީ މިންވަރަކަށް އެންޓި އޮކްސިޑެންޓާއި އެންޓި-އިންފްލެމޭޓަރީ މާއްދާތައް ވެސް ހުރެ އެވެ.\nމިއީ ބޭރުގައި އޮންނަ ތޮށި ނޮޅާލައި، ހަމަ އެ އޮންނަ ގޮތަށް ކާލުމުގެ ބަދަލުގައި ފުރުޓް ސެލެޑް ހަދައިގެން، ސްމޫތީ ހަދައިގެން، ޗޮކްލެޓް ޑިޒަޓާ އެކު، މަހުގެ ބާވަތްތަކާ އެކު ބޭނުންކުރަން ސޯސް ހަދައިގެން، ޖޭމު ހަދައިގެން އަދި ޔޯގަޓާ އެކު ވެސް ކެވިދާނެ އެއްޗެކެވެ. -- ހެލްތު ލައިން\nއިތުރު ލިޔުންތައް ސިއްހަތު ފައިދާހުރި ކާނާ މޭވާ\nއާދައިގެ ބަލިތަކަށް ބޭހަށް ވުރެ ފައިދާ ބޮޑު ކާނާ


Lazio athun faseyha kamaaeku Bayern molhuvi iru, Giroud ge lan'dun Chelsea inn Atletico balikohfi - AO News\nރޭގެ މެޗުގައި ބަޔާން މިއުނިކްގެ ފުރަތަމަ ލަނޑުޖަހައިދިނުމަށްފަހު ރޮބަޓް ލެވަންޑޯސްކީ އުފާ ފާޅުކުރަނީ. --ފޮޓޯ: ޔުއެފާ / ގެޓީ އިމޭޖަސް\nޔުއެފާ ޗެމްޕިއަންސް ލީގުގެ ދެވަނަ ބުރުގެ ފުރަތަމަ ލެގުގައި ރޭ އިޓަލީގެ ލާޒިއޯ އަތުން ފަސޭހަކަމާއެކު 4-1 އިން ބަޔާން މިއުނިކް މޮޅުވިއިރު، ފްރާންސްގެ ފޯވާޑް އޮލިވިއޭ ޖިރޫގެ ލަނޑުން ޗެލްސީން އެތުލެޓިކޯ މެޑްރިޑް ބަލިކޮށްފިއެވެ.\nބަޔާނުން ރޭގެ މެޗަށް ނިކުތްއިރު ދިމާވެފައިވާ އެންމެ ބޮޑު މައްސަލައަކީ އަނިޔާގެ ސަބަބުން އެ ޓީމުގެ މުހިއްމު ކުޅުންތެރިންތަކަކަށް ނުކުޅެވުމެވެ. އެ ޓީމުގައި މިވަގުތު އަނިޔާގައި ތިބި ކުޅުންތެރިންގެ ތެރޭގައި ކޮރެންޓިން ޓޮލީސޯ އާއި ސާޖް ނެބްރީގެ އިތުރުން ޑަގްލަސް ކޮސްޓާ އަދި ދެވަނަ ކީޕަރު އެލެގްޒެންޑާ ނޫބެލް ހިމެނެއެވެ. މީގެއިތުރުން، އެ ޓީމުގެ އަބަދަށްފެހި މިޑްފީލްޑަރު ތޯމަސް މުލާ އާއި ފްރާންސްގެ ޑިފެންޑަރު ބެންޖަމިން ޕަވާޑް ވެސް ކޮވިޑް-19 އަށް ޕޮޒިޓިވްވެފައިވާތީވެ ރޭގެ މެޗުގައި ނުކުޅެއެވެ.\nވޭތުވެދިޔަ 21 އަހަރުގެ ތެރޭގައި ޗެމްޕިއަންސް ލީގުގެ ނޮކްއައުޓް ބުރުގައި ފުރަތަމަ ފަހަރަށް ވާދަކުރި ލާޒިއޯ ކޮޅަށް ބަޔާނުން ވަނީ ރޭގެ މެޗުގެ ފުރަތަމަ ހާފުގައި ތިން ލަނޑުޖަހާފައެވެ. ބަޔާނުން ލީޑްނެގީ ނުވަވަނަ މިނެޓުގައި ލާޒިއޯގެ ޑިފެންޑަރު މަޓެއޯ މުސާޗިއޯ އަށް ހެދުނު ގޯހެއްގެ ފައިދާނަގައި ޕޯލެންޑްގެ ފޯވާޑް ރޮބަޓް ލެވަންޑޯސްކީ ކާމިޔާބުކުރި ގޯލުންނެވެ. އޭގެފަހުން، މެޗުގެ 24 ވަނަ މިނެޓުގައި ޖަމާލް މުސިއާލާ ވަނީ ބަޔާނަށް ދެލަނޑުގެ ލީޑެއްނަގައިދީފައެވެ. މިއީ އެ ޓީމުގެ ޖަރުމަން މިޑްފީލްޑަރު ލެއޮން ގޮރެޓްޒްކާ ދިން ރީތި ޕާހަކުން މުސިއާލާ ޖެހި ގޯލެކެވެ. އަދި ފުރަތަމަ ހާފު ނިމެން ތިން މިނެޓަށްވެފައިވަނިކޮށް، ބަޔާންގެ ހަލުވި ވިންގާ ލެރޯއީ ސާނޭ ވަނީ ނަތީޖާ 3-0 އަށް ބަދަލުކޮށްލާފައެވެ.\nދެވަނަ ހާފުގެ ކުޅުން ފެށިގެން ދެވަނަ މިނެޓްގައި ލާޒިއޯގެ ޑިފެންޑަރު ފްރާންސިސްކޯ އަސޭއަބީ އަތުން ބައިކޮޅަށް ވަތް ގޯލަކުން ބަޔާނުން ލީޑް އިތުރަށް ފުޅާކޮށްފައިވާއިރު، އޭގެ ދެ މިނެޓު ފަހުން ޔަކީން ކޮރޭއާ ވަނީ ލާޒިއޯ އަށް ފަރަގު ކުޑަކޮށްދީފައެވެ.\nރޭގެ މެޗުގައި ޖެހި ގޯލާއެކު ލެވަންޑޯސްކީ ވަނީ ޗެމްޕިއަންސް ލީގުގެ ތާރީޚުގައި މިހާތަނަށް ތިންވަނަ އަށް އެންމެ ގިނަ ލަނޑުޖަހާފައިވާ ރެއާލް މެޑްރިޑް އަދި ޝާލްކޭގެ ފޯވާޑް ރައުލް ގޮންޒާލޭޒްގެ ރެކޯޑް މުގުރާލާފައެވެ. ރޭގެ މެޗުގައި ޖެހި ލަނޑާއެކި ލެވަންޑޯސްކީ ވަނީ ޗެމްޕިއަންސް ލީގުގައި 72 ގޯލް ހަމަކޮށްފައެވެ. މި މުބާރާތުގައި ލެވަންޑޯސްކީ އަށް ވުރެ ގިނައިން ލަނޑުޖަހާފައިވަނީ ކްރިސްޓިއާނޯ ރޮނާލްޑޯ (134) އާއި ލިއޮނަލް މެސީ (119) އެވެ.\nރޭގެ މެޗުގައި ޗެލްސީގެ ފޯވާޑް އޮލިވިއޭ ޖިރޫ (ވ) އެތުލެޓިކޯ މެޑްރިޑްގެ ގޯލަށް ބޯޅަ ފޮނުވާލަނީ. –ފޮޓޯ: ޓުވިޓާ\nމީގެއިތުރުން، މި މެޗުގައި ބަޔާންގެ ދެވަނަ ގޯލު ޖެހި އުމުރުން 17 އަހަރުގެ މުސިއާލާ ވަނީ މި މުބާރާތުގެ ތާރީޚުގައި މިހާތަނަށް ލަނޑުޖެހި އިނގިރޭސި އެންމެ ހަގު ކުޅުންތެރިޔާގެ ޝަރަފު ހޯދާފައެވެ. އަދި އޭނާ އަކީ އެ ރެކޯޑް ގާއިމްކުރި ބަޔާންގެ އެންމެ ޒުވާން ކުޅުންތެރިޔާ ވެސް މެއެވެ.\nއެތުލެޓިކޯގެ ދަނޑުގައި ރޭ ކުޅުމަށް ހަމަޖެހިފައި އޮތް މެޗު ސްޕެއިނުގެ ސަރުކާރުން ކޮވިޑް-19 ފެތުރުން ހުއްޓުވުމުގެ ގޮތުން އެކަމުން ރައްކާތެރިވުމަށް އަޅާފައިވާ ފިޔަވަޅުތަކުގެ ތެރެއިން އިނގިރޭސިވިލާތުގެ މީހުންނަށް މިވަގުތު އެ ގައުމަށް އެތެރެވެވޭނެ ގޮތެއް ނެތުމުން އެ މެޗު ކުޅުނީ ރޫމޭނިއާގެ ނޭޝަނަލް އެރީނާގައެވެ.\nމި މެޗު ފަށައިގެން ގިނަވަގުތު ބޯޅަ ގެންގުޅެ ގިނަ ހަމަލާތައް އުފައްދާފައިވަނީ ޗެލްސީންނެވެ. އެކަމަކު މި މެޗުގެ ފުރަތަމަ ހާފު ނިންމާލީ ދެ ޓީމަށް ލަނޑެއްނުޖެހި 0-0 އިން އެއްވަރުވެގެންނެވެ. މި ހާފުގައި ޗެލްސީ އަށް ލީޑްނަގައިދިނުމަށް ޖަރުމަނުގެ ފޯވާޑް ޓިމޯ ވާނާ އަށް ވަނީ ރަނގަޅު ފުރުޞަތެއްލިބި ބޭކާރުވެފައެވެ. ރޭގެ މެޗުގައި ފެނިގެންދިޔަ ހަމައެކަނި ލަނޑު، 68 ވަނަ މިނެޓުގައި އޯވަހެޑްކިކަކުން ކާމިޔާބުކުރީ ޖިރޫ އެވެ. މި ގޯލް ބަލައިގަންނަން ރެފްރީ ނިންމީ ވީއޭއާރްގެ އެހީ ހޯދުމަށްފަހު އެވެ.\nމި މުބާރާތުގައި މިރޭ ކުޅޭ މެޗުތަކަށް ބަލާއިރު ރެއާލް މެޑްރިޑުން ރަށުން ބޭރުގައި އެޓަލާންޓާއާ ދެކޮޅަށް ނިކުންނައިރު، މެންޗެސްޓާ ސިޓީ ނިކުންނާނީ ބޮރޫޝިއާ މޮންޗެންގްލަޑްބަކްއާ ދެކޮޅަށެވެ. މި ދެ މެޗު ވެސް ފަށާނީ ރާއްޖޭގަޑިން މިރޭ ދަންވަރު 1:00 ގައެވެ.\nބަޔާން މިއުނިކްކުޅިވަރުއެތުލެޓިކޯ މެޑްރިޑްދުނިޔެލާޒިއޯޔުއެފާ ޗެމްޕިއަންސް ލީގުޗެލްސީ


ޢަރަފާތް ދުވަހަކީ މާތްވެގެންވާ ދުވަހެކެވެ. އެދުވަހަކީ ދުޢާ އިޖާބަކުރައްވާ ދުވަހެކެވެ. އަދި މަލާއިކަތުންގެ އަރިހުގައި ﷲ ސުބުޙާނަހޫވަތަޢާލާ ފަޚުރުވެވޮޑިގަންނަވާ ދުވަހެވެ. އެހެން ދުވަސްތަކުގެ މައްޗަށް ﷲ ސުބުޙާނަހޫ ވަތަޢާލާ އެދުވަސް ވަނީ މާތް\nޢަރަފާތް ދުވަހުގެ މާތްކަން ..\n| 14 އޯގަސްޓު 2013\nއެދުވަހުގެ މާތްކަމާއި މަތިވެރިކަން އެއީ ހަމައެކަނި ޙައްޖުގެ އަހުލުވެރީންނަށް ހުރިކަމެއް ނޫނެވެ. ޙައްޖުވެރީން ނޫން މީހުންނަށްވެސް އެދުވަހުގެ ހެޔޮކަމުގައި ބައިވެރިވެވޭނޭ މަގުވަނީ ތަނަވަސްކުރައްވާފައެވެ.\nއެދުވަހުގެ މާތްކަމުގެ ތެރޭގައި؛\n1- އެދުވަހަކީ އިސްލާމް ދީން ފުރިހަމަ ކުރެއްވި ދުވަހެވެ. އައްޞަޙީޞައިނީގައި މަތް ﷲ ރުއްސުންލެއްވި ޢުމަރު ބުނުލް ޚައްޠާބުގެ އަރިހުން ރިވާވެގެންވެއެވެ. ޔަހޫދީންގެ ތެރެއިން މީހަކު އެކަލޭގެފާނަށް ދެންނެވިއެވެ. އޭ އަމީރުލް މުއުމިނީންނޭވެ! ކީރިތި ޤުރްއާނުގެ އާޔަތްތަކުގެ ތެރެއިން ތިޔަބައިމީހުން ކިޔަވައި އުޅޭ އާޔަތެއްވެއެވެ. އެއާޔަތް އަހަރުމެން ޔަހޫދީންގެ މައްޗަށް ބާވައިލެއްވުނު ނަމަ، އެއާޔަތް ބާވައިލެއްވުނު ދުވަހަކީ ޢީދު ދުވަހެއް ކަމުގައި ހެދީމުހެވެ. ޢުމަރުގެ ފާނު ވިދާޅުވިއެވެ. އެއީ ކޮން އާޔަތެއް ހެއްޔެވެ؟ އޭނާ ދެންނެވިއެވެ. އެއާޔަތަކީ "الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الإسْلامَ دِينًا" (المائدة: 3) މި އާޔަތެވެ. މާނައީ: "މިއަދި ތިމަންރަސްކަލާނގެ ތިޔަބައިމީހުންނަށްޓަކައި ތިޔަބައިމީހުންގެ ދީން ފުރިހަމަ ކޮށްދެއްވައި ތިމަރަސްކަލާނގެ ނިޢްމަތް ފުރިހަމަކޮށްދެއްވައިފީމެވެ. އަދި އިސްލާމް ދީނަކީ ތިޔަބައިމީހުން ދިރިއުޅުމަށް ތިމަންރަސްކަލާނގެ ރުއްސަވާ ދީންކަމުގައި ލައްވައިފީމެވެ." ޢުމަރުގެފާނު ވިދާޅުވިއެވެ. ތިމަންމެނަށް އެއާޔަތް ބާވައިލެއްވުނު ދުވަހާއި ތަން އެނގެއެވެ. އެދުވަހަކީ ހުކުރު ދުވަހެކެވެ. އެ އާޔަތް ބާވައިލެއްވުނީ ސަލަމާއި ޞަލަވާތްލެއްވި މާތް ނަބިއްޔާ ޢަރަފާތުގެ ބިމުގައި ހުންނަވަނިކޮށެވެ.\n-އެދުވަހުގެ މާތްކަމާއި މެދު މާތް ނަބިއްޔާ ޞައްލައް ﷲ ޢަލައިހިވަސައްލަމް ޙަދީޘްކުރައްވާފައިއެވެ. "يوم عرفة ويوم النحر وأيام التشريق عيدنا أهل الإسلام وهي أيام أكل وشرب" (رواه أهل السّنن) މާނައީ: "ޢަރަފާތް ދުވަހާއި النحر ގެ ދުވަހާއި أيام التشريق ގެ ދުސްތަކަކީ އަހަރުމެން އިސްލާމުންގެ އީދެވެ. އެދުވަސްތަކަކީ ކެއުމާއި ބުއިމުގެ ދުވަސްތަކެކެވެ."\n(ނޯޓް: - النحر ގެ ދުވަހަކީ އަޟްޙާ ޢީދު ދުވަހެވެ. އެއީ ޙައްޖުމަހުގެ 10 ވަނަ ދުވަހެވެ. އެދުވަހަށް النحر ގެ ދުވަހޭ ނަންދެވިފައިވަނީ، އެދުވަހަކީ އުޟުޙިޔާ ކަތިލާ ދުވަހަށްވާތީއެވެ. އެހެނީ النحر ގެ މާނައަކީ ޤުރުބާން ކުރެވޭ ޖަނަވާރު ކަތިލުމެވެ. - أيام التشريق ގެ ދުވަސްތަކަކީ ޙައްޖު މަހުގެ 11 ވަނަ ދުވަހައާއި 12 ވަނަ ދުވަހާއި 13 ވަނަ ދުވަހެވެ.)\n2-އެދުވަހުގެ މާތް ކަމަށްޓަކައި ﷲ ސުބުޙާނަހޫވަތަޢާލާ ވަނީ އެދުވަސް ގަންދެއްވައި ހުވާކުރައްވާފައެވެ. އެހެނީ މަތިވެރިވެގެންވާ އެއްޗަކުން މެނުވީ މަތިވެރިވެގެންވާ އިލާހު ގައްދެއްވައި ހުވާ ވަޙީނުކުރައްވާނެތެވެ. އެކަލާނގެ ވަޙީކުރައްވާފައިވެއެވެ. "وَشَاهِدٍ وَمَشْهُودٍ" (البروج: 3) މާނައީ: "އަދި ހެކި ދޭފަރާތާއި ހެކިދެވޭ ފަރާތް ގަންދެއްވަމެވެ."\nމާތް ﷲ ރުއްސުންލެއްވި އަބޫ ހުރައިރާގެ އަރިހުން ރިވާވެގެންވެއެވެ. ސަލާމާއި ޞަލަވާތްލެއްވި މާތް ނަބިއްޔާ ޙަދީޘްކުރެއްވިއެވެ. "اليوم الموعود : يوم القيامة، واليوم المشهود : يوم عرفة، والشاهد: يوم الجمعة.." (رواه الترمذي وحسنه الألباني) މާނައީ: " اليوم الموعود އަކީ ޤިޔާމަތް ދުވަހެވެ. އަދި اليوم المشهود އަކީ ޢަރަފާތް ދުވަހެވެ. އަދި الشاهد އަކީ ހުކުރު ދުވަހެވެ." اليوم المشهود ގެ މާނައަކީ ހެކިވެވިގެންވާ ދުވަހެވެ. ޢަރަފާތްދުވަހަށް މިނަން ދެވުނީ އެދުވަހު ﷲ ސުބުޙާނަހޫ ވަތަޢާލާ މަލާއިކަތުންނަށް އެކަލާނގެ އަޅުތަކުންނާމެދު ފަޚުރުވެވޮޑިގެން އެކަމަށް އެމަލާއިކަތުން ހެކިކުރައްވާ ދުވަހަށް ވާތީއެވެ. والله أعلم\n3- އެދުވަހުގެ ރޯދައަކީ ދެ އަހަރު ދުވަހުގެ ކައްފާރާއެކެވެ. މާތް ﷲ ރުއްސުންލެއްވި އަބޫ ޤަތާދާގެ އަރިހުން ރިވާވެގެންވެއެވެ. މާތް ނަބިއްޔާ ޞައްލައް ﷲ ޢަލައިހި ވަސައްލަމް ގެ އަރިހުގައި ޢަރަފާތް ދުވަހުގެ ރޯދައާއި ބެހޭގޮތުން ސުވާލު ކުރުވުމުން، ޙަދީޘްކުރެއްވިއެވެ. "يكفر السنة الماضية والسنة القابلة" (رواه مسلم) މާނައީ: "ފާއިތުވެ ދިޔަ އަހަރާއި އަންނަން އޮތް އަހަރުގެ ކައްފާރާއެއްކަމުގައި އެރޯދަ ވެއެވެ."\nޢަރަފާތް ދުވަހުގެ ރޯދަ ހިފުން ސުންނަތްވެގެންވަނީ ޙައްޖުވެރީން ނޫން މީހުންނަށެވެ. އެހެނީ މާތް ނަބިއްޔާ ޞައްލައްﷲ ޢަލައިހިވަސައްލަމް ކުރެއްވި ހަމައެކަނި ޙައްޖު ދަތުރުފުޅުގައި، ޢަރަފާތް ދުވަހު އެކަލޭގެފާނު ރޯދަހިއްޕަވާފައެއް ނުވެއެވެ.\n4-އެދުވަހަކީ ފާފަ ފުއްސެވުމާއި ނަރަކައިން މުއްތިކުރެއްވުމުގެ ދުވަހެވެ. އަދި ޢަރަފާތުގެ އަހުލުވެރިންނާމެދު ފަޚުރުވެރިވެ ވޮޑިގަންނަވާދުވަހެވެ.\nޞަޙީޙު މުސްލިމުގައި އުއްމުލް މުއުމިނީން ޢާއިޝާ ރަޟިޔައް ﷲ ޢަންހާގެ އަރިހުން ރިވާވެގެންވެއެވެ. ސަލާމާއި ޞަލަވާތްލެއްވި އިތުރު އެކަލޭގެފާނު ޙަދީޘްކުރެއްވިއެވެ. "ما من يوم أكثر من أن يعتق الله فيه عبدأ من النار من يوم عرفة، وإنه ليدنو ثم يباهي بهم الملائكة فيقول: ما أراد هؤلاء؟" މާނައީ: "ޢަރަފާތްދުވަހަށްވުރެ ގިނައިން އަޅުތަކުން ނަރަކައިން މުއްތިކުރައްވާ ދުވަހެއް ދުވަސްތަކުގެ ތެރޭގައި ނުވެއެވެ. އެދުވަހުގައި ﷲ ސުބުޙާނަހޫ ވަތަޢާލާ ކުއްތަންވެވޮޑިގެން އެކަލާނގެ މަލާއިކަތުންނަށް ޢަރަފާތުގެ އަހުލުވެރިނާމެދު އެކަލާނގެ ފަޚުރުވެވޮޑިގަންނަވާނެތެވެ. އަދި ވަޙީކުރައްވާނެތެވެ. އެމީހުން ބޭނުންވަނީ ކޮންކަމެއް ހެއްޔެވެ؟"\nއަދިވެސް އިބްނު ޢުމަރު ރަޟިޔައް ﷲ ޢަންހުމާގެ އަރިހުން ރިވާވެގެންވެއެވެ. މާތް ނަބައްޔާ ޞައްލައް ﷲ ޢަލައިހި ވަސައްލަމް ޙަދީޘްކުރައްވާފައިވެއެވެ. "إن الله تعالى يباهي ملائكته عشية عرفة بأهل عرفة، فيقول: انظروا إلى عبادي، أتوني شعثا غبراً" رواه أحمد وصححه الألباني".މާނައީ: "ޢަރަފާތް ދުވަހުގެ ހަވީރުގެ ވަގުތުގައި ﷲ ސުބުޙާނަހޫ ވަތަޢާލާ އެކަލާނގެ މަލާއިކަތުންނަށް ޢަރަފާތުގެ އަހުލުވެރިންނާމެދު ފަޚުރުވެވޮޑިގަންނަވާނެތެވެ. އަދި ވަޙީކުރައްވާނެތެވެ. ތިމަންރަސްކަލާނގެ އަޅުތަކުންނަށް ބައްލަވާށެވެ. އެބައިމީހުން ތިމަން ރަސްކަލާނގެ ޙަޟުރަތަށް އައިސްފައި އެވަނީ ބޯހޭވި ހިރަފުސްވެފައިވާ ޙާލުގައެވެ."\nވީމާ އަޅުގަނޑުގެ ދުޢާއަކީ ޙައްޖުވެރީންނާއި، ޙައްޖުވެރީން ނޫން މީހުންވެސް އެދުވަހުގައި ކުރާ ހެޔޮ ޢަމަލުތަކާއި ދުޢާތައް ﷲ ސުބުޙަނަހޫ ވަތަޢާލާގެ ހަޟުރަތުގައި ޤަބޫލުވެވިގޮތުގައި ލެއްވުމެވެ. والحمد لله رب العالمين -


އަހަރެމެން އަޅާ ކުނި، ދަންވަރު ގަޑީގައި ނުކުމެ ސާފު ކުރަނީ މި ދައްތަމެން\nMay 31, 2019 15:04:33\nމަގުމައްޗަށް ކުނި އެޅުމަކީ ދިވެހިންގެ ކަށީގައި ހަރުލާފައިވާ ވަރަށް ނުރަނގަޅު އާދައެކެވެ. ސާފުވެއްޓެއްގައި އުޅުމަށް އެންމެންވެސް ލޯބިކުރާއިރު، އެ ވެށި ސާފުކޮށް ބެލެހެއްޓުމަކީ އެންމެންގެ ޒިންމާއެކެވެ. ނަމަވެސް ގިނަ ފަހަރު މި ޒިންމާއާއި މެދު ގިނަ މީހުންނަށް ފަރުވާކުޑަކުރެވެއެވެ. ފުރަ މާލެއަށް ބަލާލިކަމުގައި ވިޔަސް ފެންނަނީ އެ މަންޒަރެކެވެ. ސުޕާރީ ޕެކެޓެއް ކާލުމަށް ފަހު ހުސް އުރަވެސް އެއްލާލަކީ މަގުމައްޗަށެވެ. މޫނު ފޮހެފައި ޓިޝޫވެސް ހަމަ އެ މަގުމައްޗަށެވެެ. ދަޅެއް ބޮއިފައި އެ ދަޅުވެސް މަގުމައްޗަށެވެ. ފަހަރުގައި އެއީ ކުޑަކަމެކޭ ހީވަނީއެވެ. ނަމަވެސް އޭގެ ހަޤީޤީ ގެއްލުމުގެ ތެރެއަށް ފީނާލާއިރު އެކަމުން ކުރާ ނޭދެވޭ އަސަރު ފެންނާނެއެވެ.\nތިމާ އުޅޭ ގެއަށް ކުނި އަޅަން ތިމާ ބޭނުންވާނެ ހެއްޔެވެ؟ ހަމަ ޔަޤީނުންވެސް ނުވާނެއެވެ. އެހެންކަމުން އެންމެންވެސް ރައްކަލަކަށް، ނުވަތަ އެންމެން ބޭނުން ކުރަން ހަދާފައި ހުންނަ މަގުތަކަށް ކުނި އެޅުމުން އެއީ ކުރެވޭ "މޮޅު" ކަމެއް ނޫނެވެ. އެއީ ކުރެވޭ "ކަޓު" ކަމެވެ.\nމާލޭގެ މަގުތައް ހެނދުނުގެ ވަގުތުތަކުގައި ވަރަށް ސާފުވާނެއެވެ. ނަމަވެސް ހަވީރު އަތައް އަޅާލުމުން ކުނި ގޮނޑެކޭ މާލޭގެ ބައެއް މަގުތަކެކޭ ތަފާތެއް ނުހުންނާނެއެވެ. ހުސްކޮށްފައި ހުންނަ ދަޅާއި، ޕްލާސްޓިކް ކޮތަޅާއި, ނުވިތާކަށް ގޭގައި ބޭނުންކޮށްފައި ހުންނަ ކުނި ކޮތަޅުގަނޑުވެސް ބައެއް މަގުތަކުން ފެނެއެވެ. މިހެން ވާން ޖެހެނީ ފަރުދީ ޒިންމާ އަދާނުކުރެވޭތީއެވެ. ތިމާގެ ވެށި ދެކެ ތިމާއަށް ލޯބި ނުވެވޭތީއެވެ.\nމާލޭގެ މަގުތަކަށް އަޅާ ކުނިތަށް ސާފުކުރުމަށް ކޮންމެ ރެޔަކު ފެހި ކުލައިގެ ޔުނިފޯމުގައި މަގުތަކުން ހީވާގި ކަނބަލުން ފެންނާނެއެވެ. އިލޮށިފަތިތަކާއި، ފިހިގަނޑުތައް ހިފައިގެން އެ ކަނބަލުން ރައްޔިތު މީހާ އެޅި ކުނިތައް ނަގާ އިރުއަރަންވާއިރަށް މުޅި މާލެ ސާފުކޮށްލާނެއެވެ. މިދައްކަން އުޅެނީ ވޭސްޓް މެނޭޖުމެންޓް ކޯޕަރޭޝަން، ވެމްކޯގެ ހީވާގި ކަނބަލުންގެ ވާހަކައެވެ. ރޭގަނޑުގެ އަރާމު ނިދި ގެއްލުވާލުމަށް ފަހު އަރުވާ ޖަހާފައި އެ ކަނބަލުން އެ ނުކުންނަނީ މާލޭގެ ވެށި ސާފުކުރުމަށެވެ. ދަންވަރުގެ ހަމަހިމޭން ވަގުތު މަގުތައް އަމާންވުމުން އެ ކަނބަލުން ކުރާ މަސައްކަތްތަކީ އެއީއެވެ. ގްރޫޕް ގްރޫޕަށް ބަހާލައިގެން ސާފުކުރުމުގެ މަސައްކަތް ކުރާއިރު، މީހަކު ކިޔާފާނެ އެއްޗަކަށް ނުވަތަ ބުނެފާނެ ބަހަކަށް ނުބަލައެވެ. ބައެއް މީހުންނަށް މިއީ ލަދުވެތި މަސައްކަތެކޭ ހީވި ނަމަވެސް އެ ކަނބަލުން އެކަން ކުރަނީ ހިތްހަމަ ޖެހިގެން އުފަލުންނެވެ. ވަޒީފާއެއްގެ އިތުރުން އާންމުންނަށް ފޯރުކޮށްދޭ އަދި ޤައުމަށް ކޮށްދެވޭ ހިދުމަތެއްގެ ގޮތުގައެވެ.\nއެހެންކަމުން މާލޭގެ ވެށި ސާފުކޮށް ބޭއްވުމަށް ވެމްކޯގެ ކަނބަލުން އެކުރާ މަސައްކަތައް އެންމެންވެސް އެއްބާރުލުންދޭން ޖެހެއެވެ. މަގުތަކަށް ކުނި އެޅުމަށް ނޫނެކޭ ބުނަން ދަސްކޮށް، އެއާދަ އަޅުގަނޑުމެންގެ ކަށީގައި ހަރުލައްވަން އެބަޖެއެެވެ.\nވެމްކޯ ކުނި އެޅުން\nމާލޭގެ މަގުތަކަށް ކުނި އެންމެ ގިނައިން އަޅަނީ ބަންގާޅީ މީހުން ފެންބޮއެފަ ފުޅި މަގަޢް އުކަނީ ވެސް އެމީހުން ކަރުކެހިފަ ކުޅުޖެހުމާ މިފަދަ ހަޑި މުޑުދާރު ކަންތަށް ޚުރުމަކީ އެމީހުންގެ ގާގަ ހަރުލާފަ ހުރި ވަރަށް ނުރަނގަޅު އާދަ އެއް..އަދި މީގެ އިތުރުން ބަންގާޅީ ބަތް ކޮތަޅު މަގުގެ އަންދިރި ހިސާބުގަ ބެހަށްޓަނީވެސް ބަންގާޅީ މީހުން ..މ\nކުނިކަހާ ކޮއްމެ މަސައްކަތު މީހަކީ ދައްތައެއްނޫން މަށަކީ އުމުރުން ބާވީސް އަހަރުގެ މަސައްކަތު މީހެއް ސާޅީސް ، ފަންސާސް އަހަރުގެ މީހުން މަށައް ގޮވަނި ދައްތަ ކިޔާފަ.


Biden ge kuhthaa eh maruvehje – Iru\n20 މޭ 2022\nސަމާ· 20 ޖޫން 2021\nއެމެރިކާގެ ރައީސް ޖޯ ބައިޑަންނާއި އޭނާގެ އަނބިކަންބަލުން ޖިލް ބައިޑަން ގެންގުޅުއްވާ ކުއްތާއެއްކަމަށްވާ ޗެންޕު މަރުވެއްޖެއެވެ.\nއެމެރިކާގެ ރިޔާސީ ގަނޑުވަރުކަމަށްވާ ވައިޓު ހައުސުގައި ބައިޑަންގެ ޢާއިލާއިން ދެ ކުއްތާއެއް ގެންގުޅުނެވެ. އެއީ 2008ވަނަ އަހަރު ބައިޑަން ހޯއްދެވި ޖާމަން ޝެޕާޑެއްކަމަށްވާ ޗެންޕާއި 2018ވަނަ އަހަރުގެ ނޮވެންބަރު މަހުގެ ތެރޭގައި ހޯއްދެވި މޭޖާނަމަކަށް ކިޔާ ޖާމަން ޝެޕާޑެކެވެ. ޖަނަވާރުން ގެންގުޅުމަށް ލޯބިކުރާ ބައިޑަން ޢާއިލާއިން މީގެ ކުރިންވަނީ ބުޅަލެއް ގެންގުޅުމަށްވެސް ޝައުގުވެރިވާކަމަށް ބުނެފައެވެ.\nއެމެރިކާގެ ކުރީގެ ރައީސް ބަރަކު އޮބާމާގެ ނައިބު ރައީސްގެ މަޤާމު ބައިޑަން ހުންނެވި ދުވަސްވަރު އެ ޢާއިލާއިން ހޯދި ޗެންޕު ގެންގުލޭތާ 13 އަހަރަށްވުރެ ގިނަ ދުވަސް ވެފައިވެއެވެ. ބައިޑަންގެ ޢާއިލާއިން ނެރުނު ބަޔާނެއްގައި ބުނެފައިވަނީ ޗެންޕުގެ ޞިއްޙަތު ފާއިތުވި މަސް ދުވަސްތަކުގައި ވަރަށް ގޯސްވެފައިވާކަމަށެވެ.\nނަމަވެސް ބަލި ޙާލަތުގައިވެސް ޢާއިލާއަށް ދޭންޖެހޭ ސަމާލުކަން އެ ކުއްތާ ދީފައިވާކަމަށް ބަޔާނުގައި ބުނެފައިވެއެވެ. ފާއިތުވި 13 އަހަރުގެ ތެރޭގައި އެ ޢާއިލާއަށް ކުރިމަތިވި ހުރިހާ އުފަލަކާއި ހިތާމައެއްގައި ޗެންޕު ބައިވެރިވެފައިވާކަމަށާއި ކުއްތާ މަރުވުމުން ޢާއިލާއަށް ވަރަށް ބޮޑު ފަޅުކަމެއް އިޙްސާސްވާނެކަމަށް އެ ބަޔާނުގައި ބުނެފައިވެއެވެ.


ޗައިނާ ފަތުރުވެރިންގެ އެންމެ މަޤްބޫލް 10 މަންޒިލްގެ ތެރޭގައި ރާއްޖެ! ޗައިނާ ފަތުރުވެރިންގެ އެންމެ މަޤްބޫލް 10 މަންޒިލްގެ ތެރޭގައި ރާއްޖެ!\nޗައިނާ ފަތުރުވެރިންގެ އެންމެ މަޤްބޫލް 10 މަންޒިލްގެ ތެރޭގައި ރާއްޖެ!\nފަތުރުވެރިންތަކެއް އެއަރޕޯޓުގައި- ފޮޓޯ: ޕީއެސްއެމް\nހުސްވިމަހު ޗައިނާގެ ފަތުރުވެރިންގެ މެދުގައި އެންމެ މަޤްބޫލް 10 މަންޒިލްގެ ތެރޭގައި ރާއްޖެ ހިމެނޭކަމަށް ތަފާސްހިސާބުތަކުން ދައްކައިފިއެވެ.\nޗައިނާގެ ޓޫރިޒަމާގުޅޭ މަޢުލޫމާތު ގެނެސްދޭ ވެބްސައިޓެއް ކަމަށްވާ "މަފެންގވޯ"އިން އެކުލަލާފައިވާ ލިސްޓުގައިވާގޮތުން ޖުލައިމަހު ޗައިނާގެ ފަތުރުވެރިންގެ މެދުގައި އެންމެ މަޤުބޫލް 10 މަންޒިލަކީ ޖަޕާން، ސިންގަޕޯރ، ތައިލޭންޑް، ވިއެޓްނާމް، ތުރުކީ، ދިވެހިރާއްޖެ، ސައުތު ކޮރެއާ، ފިލިޕީންސް، އޮސްޓްރޭލިއާއެވެ.\nޗައިނާގެ ފަތުރުވެރިންނަކީ ދުނިޔޭގެ އެކި ހިސާބުތަކަށް ދަތުރުކޮށް، ޗުއްޓީ ހޭދަކުރުމަށް ޝައުގުވެރިވާ ބައެކެވެ. އަދި ތަފާތު އެކި ކަހަލަ ތަޖުރިބާތައް ކުރުމަށްވެސް އެމީހުން ޝައުގުވެރިވެއެވެ.\nރާއްޖެއަށް ޒިޔާރަތްކުރާ ޗައިނާ ފަތުރުވެރިންގެ ޢަދަދު ފާއިތުވި އަހަރުތަކުގައި ދަށަށް ގޮސްފައިވީނަމަވެސް މިއަހަރުތެރޭ އެޤައުމުން ރާއްޖެއަށް ޒިޔާރަތްކުރާ ފަތުރުވެރިންގެ ޢަދަދު ވަނީ އަނެއްކާވެސް އިތުރުވާން ފަށާފައެވެ. ރާއްޖެއަށް އެއްޤައުމަކުން އެންމެ ގިނަ ޢަދަދަކަށް ފަތުރުވެރިން ޒިޔާރަތްކުރަނީ ޗައިނާއިންނެވެ. އެގޮތުން ޓޫރިޒަމް މިނިސްޓްރީން ޢާއްމުކޮށްފައިވާ ތަފާސް ހިސާބުތައް ދައްކާގޮތުން ރާއްޖެއަށް ޒިޔާރަތްކުރާ ފަތުރުވެރިންގެ %16.3 އަކީ ޗައިނާ ފަތުރުވެރިންނެވެ.\nމިއަހަރުގެ ޖޫންމަހުގެ ނިޔަލަށް ޗައިނާއިން ރާއްޖެއަށް 140،265 ފަތުރުވެރިން ޒިޔާރަތްކޮށްފައިވާއިރު، މިއީ ހުސްވި އަހަރުގެ މި މުއްދަތުގައި ރާއްޖެއަށް ޒިޔާރަތްކުރި 127،412 ފަތުރުވެރިންނާއި އަޅާ ބަލާއިރު %10.1 އިތުރު އަދަދެކެވެ.\n2015ވަނަ އަހަރާ ހަމައިން ޗައިނާއިން ރާއްޖެއަށް ޒިޔާރަތްކުރާ ފަތުރުވެރިންގެ ޢަދަދު އަހަރުން އަހަރަށް ބަލާއިރު ވަނީ ދަށަށް ދާން ފަށާފައެވެ. ނަމަވެސް މިދިޔަ އަހަރުގެ ޑިސެމްބަރުގެ ނިޔަލަށް އެޤައުމުން ރާއްޖެއަށް ދުއިސައްތަ އަށްޑިހަ ތިން ހާހަށް ވުރެ ގިނަ ފަތުރުވެރިން ޒިޔާރަތްކޮށްފައިވާއިރު، މިއީ ދެހާސް ސަތާރަވަނަ އަހަރާ އަޅާބަލާއިރު ހަތެއް ޕޮއިންޓް ހަޔެއް އިންސައްތަ އިތުރު ޢަދަދެކެވެ.


އިންސާނީ އަސްލުގެ އެއްބައިވަންތަކަމާއި އިސްލާމްދީން\n13 އޭޕްރީލް 2021 - 10:07 0\nއިސްލާމީ މަރުކަޒުގައި ތަރާވީހު ނަމާދުކުރަނީ. --ފޮޓޯ: ހުސެއިން ވަހީދު/ އަދަދު\nމިއަދު އިސްލާމުން ނުވަތަ މުސްލިމުން ދިރިއުޅެމުން މިދަނީ ބަނަވެފައިވާ ޑިމޮކްރެޓިކް ދުނިޔެއެއްގަ އެވެ. އެމީހުން އުފުލަމުން ދަނީ އާލަމްތަކަށް ރަޙްމަތެއް ކަމުގެ ރިސާލަތެވެ. އެހެންކަމުން މި ރިސާލަތުގައި އުންމީދާއި އީޖާބީ ކަން އެކުލެވެން ޖެހެ އެވެ. އެހެން ނަމަވެސް މިއަދު ފެންނަމުން ދަނީ މުސްލިމުން ކުރިން ބަޔާން ކުރި ރިސާލަތުގެ ފުރިހަމަ ތަރުޖަމާ އެއް ކުރަން ނުކުޅެދިފައިވާ މަންޒަރެވެ.\nއިންސާނާ ޚަލްޤު ކުރެއްވުން ވަނީ ގަނޑައެޅި ބަޔާން ވެގެންނެވެ. އަދި ބައެއް ބާޙިޘުން ދެކެވަޑައިގަންނަވާ ގޮތުގައި އެކަމަކީ ސިކުޑީގެ ގޮތުންނާއި ދީނީ ގޮތުން ކޮންމެހެން އެގެން ޖެހޭ ޟަރޫރީ ކަމެކެވެ. އެއީ ކީރިތި ޤުރްއާނުގެ ނައްޞުތަކުން ޞަރީޙަކޮށް މި ޙަޤީޤަތް ޙާމަކޮށް ދެއްވާފައިވާތީ އެވެ.\n"ތިޔަބައިމީހުންގެ ވެރިރަސްކަލާނގެއަށް ތިޔަބައިމީހުން تقوى ވެރިވާށެވެ! އެކަލާނގެއީ، އެންމެ نفس އަކުން ތިޔަބައިމީހުން ހެއްދެވި ރަސްކަލާނގެއެވެ. އަދި، އެ نفس ގެ ކިބައިން އޭގެ އަނެއް جنس ހެއްދެވިއެވެ. އަދި، އެ ދެކަނބަލުންގެ ކިބައިން، ގިނަ ފިރިހެނުންނާއި، ގިނަ އަންހެނުން ފެތުރުއްވިއެވެ. އަދި، ތިޔަބައިމީހުން اللَّه އަށް تقوى ވެރިވާށެވެ! އެކަލާނގެއީ، އެކަލާނގެ މެދުވެރިކޮށް ތިޔަބައިމީހުން އެކަކު އަނެކަކާ سؤال ކޮށް، ކަންކަމަށް އެދިއުޅޭ ރަސްކަލާނގެއެވެ. އަދި، ތިމާގެކަމުގެ ގުޅުންތަކަށް ތިޔަބައިމީހުން ރައްކާތެރިވާށެވެ! ހަމަކަށަވަރުން، ތިޔަބައިމީހުންގެ ކަންތައް ބައްލަވާވޮޑިގެންވާ ކަލަކު ކަމުގައި، اللَّه ވޮޑިގެންވެއެވެ. ހަމަކަށަވަރުން، ތިމަންރަސްކަލާނގެ ތިޔަބައިމީހުން ހެއްދެވީ، ފިރިހެނަކާއި، އަންހެނެއްގެ ކިބައިންނެވެ. (އެބަހީ: آدم ގެފާނާއި، حوّاء ގެފާނުގެ ކިބައިންނެވެ.) އަދި ތިމަންރަސްކަލާނގެ ތިޔަބައިމީހުން ތަފާތު قوم ތަކަށާއި، قبيلة ތަކަށް ލެއްވީ، ތިޔަބައިމީހުން އެއްބަޔަކު އަނެއްބަޔަކަށް تعارف ވުމަށްޓަކައެވެ. ހަމަކަށަވަރުން، اللَّه ގެ حضرة ގައި ތިޔަބައިމީހުންކުރެ އެންމެ މާތްކަންބޮޑީ، ތިޔަބައިމީހުންކުރެ އެންމެ تقوى ވެރި މީހާއެވެ. ހަމަކަށަވަރުން، اللَّه އީ، މޮޅަށް ދެނެވޮޑިގެންވާ، خبير ވަންތަ ރަސްކަލާނގެއެވެ."\nކީރިތި ރަސޫލާ ވަނީ ޙައްޖަތުލް ވަދާޢުގެ ޚުޠުބާގައި މިކަން އިތުރަށް ޔަޤީން ކޮށްދެއްވާފައިވެ އެވެ. އެކަލޭގެފާނު ޙަދީޘް ކުރައްވާފައިވާ ބަސްފުޅެއްގެ މާނާގައިވެ އެވެ.\n"އޭ މީސްތަކުންނޭވެ. ތިޔަބައި މީހުންގެ ވެރި ރަސްކަލާނގެ އަކީ އެއްކައުވަންތަ ރަސްކަލާނގެ އެވެ. ތިޔަބައި މިހުންގެ ބައްޕައަކީ އެކެކެވެ. ތިޔަބައި މީހުން ނިސްބަތްވަނީ އާދަމުގެފާނަށެވެ. އާދަމުގެފާނު ހައްދަވާފައިވަނީ މަށިންނެވެ. ދޮން މީހަކަށް ކަޅުމީހެއްގެ މައްޗަށް އަދި ކަޅު މީހަކަށް ދޮން މީހެއްގެ މައްޗަށް ތަޤްވާވެރިކަމުގެ ސަބަބުން ނޫނީ މާތްކަމެއް ނެތެވެ. ތިމަން ކަލޭގެފާނު މި ބަސް އިއްވައިފިން ހެއްޔެވެ؟ ޙާޟިރުވެ ތިބި މީހުން ނެތް މީހުންނަށް މިބަސް އިއްވާށެވެ."\nކީރިތި ޤުރްއާނާއި ރަސޫލާގެ ސުންނަތުގައި ކަނޑައަޅުއްވާފައިވާ މި އެއްބައިވަންތަކަމުގެ ދަލީލުގެ އަލީގައި ހާމަވަނީ، ހަމައެކަނި އިސްލާމީ ތަޢްލީމުގެ ތެދުކަން އެކަންޏެއް ނޫނެވެ. މިއިން އިންސާނާގެ ޙަޤީޤަތާއި، އިންސާނާ ޚަލްޤު ކުރެއްވުމުގެ ބޭނުމާއި އިންސާނާގެ މަތިވެރިކަމާއި މާތްކަން ވެސް ހާމަވެއެވެ. އަދި ޙަވާލު ކުރެވިފައިވާ ޒިންމާގެ ބޮޑުކަން ހާމަވެއެވެ. އިސްލާމީ ނަޒަރުގައި އިންސާނާ އަކީ ކުޅިވަރު ކުޅުމާއި މަޖާކުރުމުގައި ވަގުތު ހޭދަކުރުމަށް ޚަލްޤު ކުރައްވާފައިވާ މަޚުލޫޤެއް ނޫނެވެ. ނުވަތަ ތާރީޚީ ގޮތުން އަންނަ ހުސްކަން ފުރަން ހައްދާވާފައިވާ މަޚްލޫޤެއް ވެސް ނޫނެވެ.\nއިންސާނާގެ ޒިންމާއަކީ ޙަވާލު ކުރެވިފައިވާ ރިސާލަތު، އިންސާނީ ޙަޟާރަތާއި އެއްގޮތަށް ފުރިހަމަ ކުރުމެވެ. އެކަމަށް މަގުފަހި ކުރެއްވުމުގެ ގޮތުން އެންމެ ފުރިހަމަ ޞޫރާގައި އިންސާނާ ހެއްދެވި އެވެ. އިވުމާއި، ފެނުމާއި ވިސްނުމުގެ ޙިއްސު ދެއްވައި، އިންސާނީ ޚިލާފަތު ބިމުގައި ޤާއިމުކޮށް ބިންޢިމާރަތް ކުރުމަށް އަމުރު ކުރެއްވި އެވެ. ދިރިއުޅުމުގެ ޙަޔާތުގެ ކަންކަން ތަދުބީރު ކުރުމަށް އަމުރު ކުރެއްވި އެވެ. އެއީ ދުނިޔަވީ ޙަޔާތާއި އުޚުރަވީ ޙަޔާތް ބާއްޖަވެރި ކުރުމަށެވެ. އެކަމުގެ މައިގަނޑު ބޭނުމަކީ، ދިރި އުޅުމުގެ ޙަޔާތް އެފުށް މިފުށަށް ޖެހިގެން ދިޔަ ނުދިނުމެވެ.\nއެހެން ކަމުން އިސްލާމްދީން ކަނޑައަޅާފައިވަނީ ތަޤްވާވެރި ކަމުގެ ރޭހުގައި އެކަކު އަނެކަކާއި ވާދަކޮށް އިންސާނީ ކާރާމަތާއި، އިންޞާފުގެ ތެރެއިން ޢާލަމްތަކުގެ ވެރި ރަސްކަލާނގެ ރުހުން ހޯދުމަށެވެ. މިކަން ކީރިތި ޤުރްއާނާއި ރަސޫލާގެ ސުންނަތުގައި ސިފަ ކުރައްވާފައިވަނީ ޢިލްމާއި ރަޙްމަތާއި، ޢިއްޒަތާއި ތައުބާވުމާއި، ހެޔޮކަމަށް ގޮވާލުމުގެ ތެރޭގަ އެވެ. އަދި އިންސާނާގެ އިންސާނީ ވަންތަކަމާއި ކައިރިކޮށްދޭ އެންމެހައި ކަންކަން ކުރުމަށެވެ. އަދި މީގެ އިދިކޮޅު ސިފަތަކުން ދުރުހެލިވުމަށެވެ. އެއީ އެކަންކަން ގުޅިފައިވަނީ އިންސާނީ އަބާއްޖަވެރިކަމާއި، ކަމުގައިވާތީއެވެ. އިންސާނާ ސުވަރުގެއިން ބޭރުވާން ޖެހުނީ ވެސް ޝައިޠާނީ ވަސްވާހަށް ހެއްލި ޢިއްޒަތުއް ނަފުސް ދޫކޮށްލުމުންނެވެ.\nއިންސާނާ އެއްބައިވަންތަކަން އިޢުތިމާދު ކުރާނީ އޭނާ އާއި ޙަވާލު ކުރެވިފައިވާ ރިސާލަތު ފުރިހަމަ ގޮތުގައި އަދާކުރުމުގެ މައްޗަށެވެ. އިޖާބީ ގޮތެއްގައި ކަންކަމާއި މެދު ދުށުމުގަ އެވެ. އިންސާނާ އަކީ ކުޅޭ ކުޅޭ ކުޅިވަރެއްގެ ގޮތުގައި ހައްދަވާފައިވާ މަޚުލޫޤަކަށް ނުވާތީ އެވެ.\n"ހަމަކަށަވަރުން، ތިމަންރަސްކަލާނގެ ތިޔަބައިމީހުން ހެއްދެވީ، ބޭކާރުގޮތުގައި، ކުޅިވަރަށްކަމަށާއި، ހަމަކަށަވަރުން، ތިޔަބައިމީހުން ތިމަންރަސްކަލާނގެ حضرة އަށް رجوع ނުކުރައްވާނޭކަމަށް، ތިޔަބައިމީހުން ފަހެ، ހީކުޅައީ ހެއްޔެވެ؟"\nއިންސާނާ ޚަލްޤު ކުރައްވާފައިވަނީ ދިރިއުޅުމުގެ ޙަޔާތުގެ ހުރިހާ ކަމެއްގެގައި ހީވާގި ކަމާއެކު ޙަރަކާތްތެރިވެ ތިމާގެ އަޞްލު ރިސާލަތު ފުރިހަމަ ކުރުމަށްޓަކައި އެފަދަ އެހެން އިންސާނުންނަށް އެހީތެރިވާ މީހެއްގެ ގޮތުގަ އެވެ.\nކުރިން އިޝާރަތް ކުރިގޮތަށް އެހެން ކަމުން މިކަމުގެ ސަބަބުން އިންސާނާ ދުނިޔެއަށް ފޮނުއްވާފައިވާ ބިން ތަޢްމީރުކޮށް ދުނިޔެ އާރާސްތު ކުރާ މީހެއްގެ ގޮތުގަ އެވެ. އެހެން މީހުންގެ އުންމީދުތައް ފުރިހަމަ ކޮށްދޭ މީހެއްގެ ގޮތުގަ އެވެ. މިކަމުގެ ނަތީޖާ އަކަށް ވެގެންދަނީ އިންސާނުންނާއަށް ޝައިޠާނުންގެ މަކަރުވެރިކަމުން ސަލާމަތް ވުމުގެ ޤާބިލުކަން ލިބިގެންދިއުމެވެ. އެއީ ޙަޤީޤީ އީމާނުގެ ސަބަބުން އިންސާނީ އެއްބައިވަންތަކަމުގެ ތެރެއަށް އިންސާނާ ގެން ގޮސްދެ އެވެ.\nތާރީޚީ ގޮތުން އީޖާބީ ގޮތެއްގައި އޭނާ ދައުރު ފުރިހަމަ ގޮތުގައި އަދާކުރުމުގެ ވިސްނުން ތެރިކަން ލިބި، އެންމެ ފުރިހަމަ ސިފަފުޅުތައް ލިބިވޮޑިގެންވާ ޚާލިޤާއި ގުޅުވައިދިނުމުގެ ތެރެއިންނެވެ.\n"ބަލިކަށިކަމުގެ ތެރެއިން ތިޔަބައިމީހުން ހެއްދެވި ކަލާނގެއީ، اللَّه އެވެ. ދެން ބަލިކަށިކަމަށްފަހު، ބާރެއްލައްވައި އަދި ބާރަށްފަހު ބަލިކަށިކަމާއި، ދުވަސްވުމުގެ ދެރަކަމާއި، ނިކަމެތިކަން ލެއްވީވެސް އެކަލާނގެއެވެ. އެކަލާނގެ އިރާދަކުރައްވާ އެއްޗެއް އެކަލާނގެ ހައްދަވަތެވެ. އަދި އެކަލާނގެއީ، މޮޅަށް ދެނެވޮޑިގެންވާ، ކުޅަދުންވަންތަ ރަސްކަލާނގެއެވެ."\nއިންސާނާ އުފެއްދެވުމުގައި ހަމަހަމަ ކަމުގެ މަބްދައު ޢިލްމީ ގޮތުންނާއި ވަޤިޢީ ގޮތުން ހާމަ ވެގެން ދެ އެވެ. މިކަމުގެ ނަތީޖާ އެއްގެ ގޮތުން ތިމާ ނުން އަނެއްމީހާގެ އިންސާނީ ވަންތަކަމަށް އިޢުތިރާފުވުމަށް އިންސާނައަށް އިސްލާމްދީން ގޮވާލި އެވެ. އެހެންކަމުން ހުރިހާ ގޮތަކުން އިންސާނުން ހަމަހަމަ ގޮތުގައި މަދަނީ ސިޔާސީ ޙައްޤުތަކާއި ވަޖީބުތައް އަދާކުރަން ޖެހެ އެވެ. އަދި މިއީ ބިންމަތީގައި ޤާއިމު ކުރަން ޖެހޭ، އިސްލާމީ ޝިޢާރުތަކުގެ ތެރެއިން ޝިޢާރެއްކަމުގައި ލެއްވި އެވެ. ޤަދީމީ ޒަމާނުގެ މަވަންތަކަން އިސްލާމްދީން ނައްތައިލި އެވެ. އިންސާނުން ނިސްބަތް ވަނީ އެއް އަސްލަކަށް ހަނދާން ކޮށްދިނެވެ. މިކަމަށް އިޝާރަތް ކުރައްވައި ވަޙީ ކުރައްވާފައިވާ ބަސްފުޅެއްގެ މާނާގައިވެ އެވެ.\n"ތިމަންރަސްކަލާނގެ ތިޔަބައިމީހުން ހެއްދެވީ އެ ބިމުންނެވެ. އަދި ތިޔަބައިމީހުން އަނބުރާ إعادة ކުރައްވާހުށީވެސް އެ ބިމަށެވެ. އަދި ދެ ވަނަ ފަހަރަށް ތިޔަބައިމީހުން ނެރުއްވާހުށީ ވެސް އެ ބިމުންނެވެ."\nއަދިވެސް ވަޙީ ކުރައްވާފައިވާ ބަސްފުޅެއްގެ މާނާގައި ވެއެވެ.\n"ފިރިހެނުންގެ އެއްބަޔަކު އަނެއްބަޔަކަށް ފުރައްސާރަ ނުކުރާހުށިކަމެވެ! އެހެނީ އެ ފުރައްސާރަކުރި މީހުންނަށްވުރެ، އެ ފުރައްސާރަކުރެވުނު މީހުން މާހެޔޮކަން ބޮޑުކަމުގައި ވެދާނެތެވެ. އަދި އަންހެނުންގެ އެއްބަޔަކު އަނެއްބަޔަކަށް ފުރައްސާރަ ނުކުރާހުށިކަމެވެ! އެހެނީ އެ ފުރައްސާރަކުރި މީހުންނަށް ވުރެ، އެފުރައްސާރަކުރެވުނު މީހުން މާހެޔޮކަންބޮޑުކަމުގައި ވެދާނެތެވެ. އަދި ތިޔަބައިމީހުންގެ އަމިއްލަ نفس ތަކަށް عيب ނުކިޔާށެވެ! (އެބަހީ: އެކަކު އަނެކަކަށް عيب ނުކިޔާށެވެ!) އަދި އެއްބަޔަކު އަނެއްބަޔަކަށް ނުރުހޭކަހަލަ لقب ތަކުން ނުގޮވާށެވެ! إيمان ވުމަށްފަހު فاسق ވުމުގެ ނަން ލިބުމަކީ، ހާދަހާ ނުބައިވެގެންވާ ކަމެކެވެ. އަދި (އެކަންތަކުން) توبة ނުވި މީހާ (ދަންނާށެވެ!) ފަހެ، އެއުރެންނީ، ހަމަ އަނިޔާވެރިންނެވެ."\nހިނިތުންވުން؛ ހީކުރާ ވަރަށްވުރެ މުހިންމު\nފަޒީލާ ހިޖާމާ ހުއްޓާލައިފި، ދެން ޖާހާނީ ރަޖިސްޓްރީ ކޮށްގެން\n"ފަޒީސް ހިޖާމާ ތެރަޕީ"އިން ދޮގު މައުލޫމާތު ފަތުރާ މައްސަލަ ބަލަނީ


އިސްލާމީ ޔުނިވާސިޓީއެއް ހެދުމުގެ ގާބިލްކަމެއް ނެތް: ބައެއް މެމްބަރުން\nރާއްޖޭގައި ގައުމީ ޔުނިވާސިޓީއެއް ހިންގަމުންދާ މި ދަނޑިވަޅުގައި އިސްލާމީ ޔުނިވާސިޓީއެއްގެ ނަމުގައި އިތުރު ޔުނިވާސިޓީއެއް ހަދައިގެން ހިންގުމުގެ ގާބިލްކަން އެބަހުރިތޯ، ރައްޔިތުންގެ މަޖިލީހުގެ ގިނަ މެމްބަރުންތަކެއް ސުވާލު އުފައްދަވައި އެ ކަމާ ދެކޮޅު ހައްދަވައިފި އެވެ.\nއުނގޫފާރު ދާއިރާގެ މެމްބަރު ޑރ. އަފްރާޝީމް ހުށަހެޅުއްވި ދިވެހިރާއްޖޭގެ އިސްލާމީ ޔުނިވާސިޓީގެ ބިލް މަޖިލީހަށް ބަލައިގަތުމާ މެދު މިއަދު ކުރި ބަހުސްގައި އެ ބިލާ ދެކޮޅުހައްދަވައި އެމްޑީޕީގެ ގިނަ މެމްބަރުން ވިދާޅުވީ ރާއްޖޭގައި އެއްފަހަރާ ގައުމީ ފެންވަރުގެ ދެ ޔުނިވާސިޓީ ހިންގުމުގެ ފޯރުންތެރިކަން ނެތް ކަމަށެވެ. މާލީ ގާބިލުކަން ނެތުމުގެ އިތުރުން އިސްލާމީ ޔުނިވާސިޓީއެއްގައި ކިޔަވައިދޭނެ ޓީޗަރުން ހޯދާނީ ކިހިނެއްތޯ ވެސް އެ މެމްބަރުން ސުވާލު އުފެއްދެވި އެވެ.\nނަމަވެސް އެ ބިލަށް ތާއީދުކުރެއްވި އިދިކޮޅު ޑީއާރްޕީ އާއި ޕީއޭ އަދި ބައެއް މިނިވަން މެމްބަރުން ވިދާޅުވީ، ރާއްޖޭގައި އެ ގާބިލުކަން އެބަހުރި ކަމަށެވެ. އަދި އިސްލާމް ދީނާ ގުޅުން ހުރި ކަމެއްކުރަންވުމުން ފޯރުންތެރިކަން ނެތިފައި ސިޔާސީ މަގާމުތައް އުފައްދަންވީމާ ފޯރުންތެރިކަން ހުރުމުން މި ސަރުކާރުން ދީނީ ކަންކަމަށް ދޭ ސަމާލުކަމާ މެދު ސުވާލު އުފެދޭ ކަމަށް ވެސް އެ މެމްބަރުން ވިދާޅުވި އެވެ.\nމި ބިލް ހުށަހަޅުއްވަމުން ޑރ. އަފްރާޝީމް ވިދާޅުވީ ރާއްޖޭގައި އިސްލާމީ ޔުުނިވާސިޓީއެއް އުފެއްދުމުގެ މަގްސަދަކީ ރާއްޖޭގެ އިސްލާމިއްޔަތާއި ގައުމިއްޔަތާއި އެއްބައިވަންތަކަން ދީނީ ގައުމީ ގިއުގަނޑުގެ ތެރޭގައި ރާއްޖޭގެ ތައުލީމާއި ސަގާފަތު ރައްކާތެރިކޮށް ދެމެހެއްޓުމާއި ގައުމުގެ ތަރައްގީ އާއި ހޭލުންތެރިކަމަށް ބޭނުންވާ ތައުލީމާއި ތަމްރީން ލިބިފައިވާ ޒިންމާދާރު ބަޔަކު އުފެއްދުން ކަމަށެވެ. އަދި މަތީ ތައުލީމުގެ އެންމެހައި ދާއިރާތަކައި އިސްލާމީ ތައުލީމާއި ތަމްރީން ދިނުމާއި އިސްލާމީ ދިރާސާތައް ކުރުމާއި މިފަދަ ދިރާސާތަކަކީ ގައުމީ އިޖްތިމާއީ މަންފާތަކަށް ޝާއިއުކުރެވޭ ދިރާސާތައް ކަމުގައި ހެދުމެވެ.\nމި ބިލަށް އެމްޑީޕީގެ ގިނަ މެމްބަރުން ދެކޮޅު ހެއްދެވި ނަމަވެސް އޭގެ ތެރެއިން ބައެއް މެމްބަރުން، އިސްލާމީ ޔުނިވާސިޓީއެއް އުފެއްދެވުމަށް ތާއީދުކުރައްވައި މިހާރުގެ ކުއްލިއްޔާ ގައުމީ ޔުނިވާސިޓީގެ ތެރެއަށް ބަދަލުކޮށްފިއްޔާ މާ ރަނގަޅަށް އިސްލާމީ ތަރުބިއްޔަތު ދެވޭނެ ކަމަށް ވިދާޅުވި އެވެ. އަދި ގައުމީ ޔުނިވާސިޓީގެ ނަން އިސްލާމީ ގައުމީ ޔުނިވާސިޓީގެ ނަމަށް ބަދަލުކުރުމަށް ވެސް އެ މެމްބަރުން ހުށަހެޅުއްވި އެވެ.\nމި ބިލަށް ތާއީދުކުރެއްވި މެމްބަރުން ވެސް އަދި ދެކޮޅުހެއްދެވި މެމްބަރުން ވެސް ފާހަގަކުރެއްވި އެއް ކަމަކީ އިސްލާމީ ތައުލީމް ހާސިލުކުރާ މީހުންގެ އަޚުލާގާއި ތަރުބިއްޔަތު ރަނގަޅުވެ، މުޖްތަމައަށް އެ މީހުންގެ ބޭނުން ބޮޑު ކަމެވެ. އަދި މުޖްތަމައު އެ މީހުން ބަލައިގަންނަ ކަމަށް ވެސް ވިދާޅުވި އެވެ.\nބިލްގެ ބަހުސްގައި އެމްޑީޕީގެ ބައެއް މެމްބަރުން ވިދާޅުވީ ގައުމީ ޔުނިވާސިޓީގެ ގާނޫނު ފާސްކުރި ދުވަސްވަރު، އެ ޔުނިވާސިޓީގައި އިސްލާމިކް ފެކަލްޓީއެއް ހެދުމަށް ވަކާލާތުކުރުމުން ޑީއާރްޕީން އެ ކަމަށް ދެކޮޅު ހަދާފައިވާ ކަމަށެވެ. ނަމަވެސް އިދިކޮޅު މެމްބަރުން ވިދާޅުވީ ޑީއާރްޕީން މަސައްކަތްކުރީ އިސްލާމީ ތައުލީމް ހަނިކުރަން ނޫން ކަމަށާއި އެ ތައުލީމް ފުޅާކުރަން ކަމަށެވެ.\nތިމަރަފުށީ ދާއިރާގެ މެންބަރު މުހައްމަދު މުސްތޮފާ ވިދާޅުވީ މިއީ މުހިންމު ބިލެއް ކަމަށާއި މި ބިލަށް ތާއީދުކުރައްވާ ކަމަށެވެ. އަދި މި ބިލާ މެދު ގޮތެއް ނިންމުގައި ޕާޓީން މެމްބަރުންނަށް ވަކި ގޮތަކަށް ވޯޓު ދިނުމަށް ނުއެންގުމަށް ވެސް އެދިވަޑައިގަތެވެ. އަދި ގައުމީ އިސްލާމީ ޔުނިވަސިޓީއެއް ރާއްޖޭގައި ހުރުމަކީ މުހިންމު ކަމެއް ކަމަށާއި އިސްލާމް ދީން ރަމްޒުކޮށްދޭ ތަނެއް ހުރުން މުހިންމު ކަމަށް ވެސް އޭނާ ވިދާޅުވި އެވެ.\nވިލުފުށީ ދާއިރާގެ ރިޔާޒް ރަޝީދު ވިދާޅުވީ މި ސަރުކާރު އައުމާ އެކު އިސްލާމީ ތައުލީމަށާއި އިސްލާމް ދީނަށް ވެސް ދިން ސަމާލުކަން ކުޑަވެފައިވާ ކަމަށާއި ކޮންމެ ދުވަހަކު އެތައް ބައިވަރު ކުންފުނިތައް ހެދިޔަސް އެކަން ކަމަކަށް ނުވެ، އިސްލާމީ ޔުނިވަސިޓީ ހަދަންވީމާ ހަރަދު ބޮޑުވާ ވާހަކަ ދެއްކީމާ ސުވާލު އުފެދޭ ކަމަށެވެ.\nހެންވޭރު ދެކުނު ދާއިރާގެ މެމްބަރު ހާމިދު އަބްދުލްޣަފޫރު ވިދާޅުވީ މިއީ ކުރަން ރަނގަޅު ކަމެއް ކަމަށާއި ނަމަވެސް މި ކަންކުރެވޭ ވަރުގެ މާހައުލެއް ވެސް ގާއިމުކުރަންޖެހޭ ކަމަށެވެ. އަދި މި ވަގުތަށް މި ބިލްގެ ކަންތައް ހުއްޓާލާފައި ސަރުކާރާ އެކު ވާހަކަ ދައްކައިގެން އަލުން މި ބިލް ހުށަހެޅުމަށް އޭނާ އެދިވަޑައިގަތެވެ. އަދި އެކަން ކުރަންވީ ޓެކްސްގެ ބިލްތައް ނިންމައި ޓެކްސް ނަގައިގެން ދަރަނިތައް ހުސްކޮށްފައި އޭގެ ފަހުން ކަމަށް ވެސް ހާމިދު ވިދާޅުވި އެވެ.\nކުޅުދުއްފުށީ ދެކުނު ދާއިރާގެ މެމްބަރު މުހައްމަދު ނަޝީދު ވިދާޅުވީ ކޮންމެ ގައުމެއްގައި ވެސް އެ ގައުމަަކަށް ނިސްބަތްވާ ޔުނިވާސިޓީއެއް ހުރުމަކީ އެ ގައުމަކަށް ލިބޭ ފަޚުރެއް ކަމަށެވެ. އެހެން ނަމަވެސް އެއް ފަހަރާ ދެ ޔުނިވާސިޓީ ހިންގުމަށް ބޭނުންވާ ވަރަށް ދަރިވަރުންގެ އާބާދީ ރާއްޖޭގައި އެބައޮތްތޯ ސުވާލު އުފެއްދެވި އެވެ. އަދި މި ޔުނިވަސިޓީގައި ކިޔަވައިދެނީ ކޮން ބަހަކުން ކޮން މާއްދާތަކެއް ކަން އެނގެން ބޭނުންވާ ކަމަށް ވެސް އޭނާ ވިދާޅުވި އެވެ.\nފޭދޫ ދާއިރާގެ އަލްހާން ފަހުމީ ވިދާޅުވީ މި ބިލަށް އޭނާ ކަނޑައެޅިގެން ދެކޮޅު ހައްދަވާ ކަމަށެވެ. އަދި ރާއްޖޭގައި މި އިސްލާމީ ޔުނިވާސިޓީ ހަދަން ޖާގައެއް ނުދެއްވާނެ ކަމަށާއި އެފަދަ ތަނެއް ހަދަން ބޭނުންވި ނަމަ 30 އަހަރުގެ ސަރުކާރުން އެކަން ނުކުރެއްވީ ކީއްވެތޯ ވެސް އޭނާ ސުވާލު އުފެއްދެވި އެވެ.\nފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ވިދާޅުވީ ވެއަތުވެ ދިޔަ ސަރުކާރުން ތައުލީމު ފުޅާނުކުރި ނަމަ މިއަދު ޔުނިވާސިޓީ ތައުލީމްގެ ވާހަކަ ދައްކާނެ ފުރުސަތު ވެސް ނުލިބުނީސް ކަމަށެވެ.\nބިލް ހުށަހެޅުއްވި ޑރ. އަފްރާޝީމް ވިދާޅުވީ ގައުމީ ޔުނިވާސިޓީ އާއި އިސްލާމީ ޔުނިވާސިޓީގެ މުގައްރަރު ވެސް ވަރަށް ތަފާތުވާނެ ކަމަށެވެ. އަދި އިސްލާމީ ނޫން ޔުނިވާސިޓީއެއްގައި ކިޔަވައިދޭ އިރު އިސްލާމީ ފަލްސަފާއެއް ނޯންނާނެ ކަމަށާއި ނަމަވެސް އިސްލާމީ ޔުނިވާސިޓީގައި މީހަކު ކޮންމެ މާއްދާއެއް ކިޔެވިޔަސް، އޭގައި އިސްލާމީ ނަޒަރުން އެކަން ދެކޭ ގޮތް ކިޔަވައިދޭނެ ކަމަށް ވެސް އޭނާ ވިދާޅުވި އެވެ.\nއޭނާ ވިދާޅުވީ މިހާރު ގިނަ މީހުން ދީނީ ކަންކަން ކުރަނީ މައިންބަފައިން ދަސްކޮށްދިނީމާ އެކަން ކުރާ އުސޫލުން ކަމަށާއި ނަމަވެސް އިސްލާމީ ޔުނިވާސިޓީއަކުން އިސްލާމީ ފިކުރާ އެކު އުނގެނިގެން އެކަން އެނގިގެން ކުރުމާ ވަރަށް ތަފާތުވާނެ ކަމަށެވެ.\nއެއް ފަހަރާ ދެ ޔުނިވާސިޓީ ހިންގުމުގެ ބޭނުމެއް ނެތް ކަމަށް ބައެއް މެމްބަރުން ވިދާޅުވުމުން އަފްރާޝީމް ޖަވާބުގައި ވިދާޅުވީ، އެކަން އެ ގޮތަށް ފުދޭ ނަމަ، ގައުމީ ޔުނިވާސިޓީ ހުންނަ އިރު އިތުރު ކޮލެޖްތައް އުފައްދައިގެން ހިންގުމުގެ ހުއްދަ ދިނުމުގެ ބޭނުމެއް ނެތް ކަމަށެވެ. އަދި މި ބިލް ނަފީކުރެވޭ ވަރުގެ ވާހަކައެއް އެއްވެސް މެމްބަރަކު ދައްކަވާފައިނުވާ ކަމަށް ވެސް އޭނާ ވިދާޅުވި އެވެ.\nމި ބިލްގެ ބަހުސް މިއަދު ނިމުނު ނަމަވެސް، ވޯޓު ނެގުމުގެ ވަގުތު ފާއިތުވެފައި އޮތުމުން ބިލް މަޖިލީހަށް ބަލައިގަތުމާ މެދު ވޯޓަށް އެހުން އޮންނާނީ ދެން އޮންނަ ޖަލްސާއެއްގައި ކަމަށް ވެސް ރިއާސަތުން ވިދާޅުވި އެވެ.\nމީގެ އިތުރުން، ޓެކްސް ނެގުމުގެ އިދާރީ ގާނޫނަށް އިސްލާހު ގެނައުމުގެ ބިލް ވެސް މިއަދުގެ ޖަލްސާގައި މަޖިލީހަށް ބަލައިގަތެވެ. މި ބިލް ބަލައިގަތީ ހާޒިރުވެ ތިއްބެވި 69 މެމްބަރުންގެ ތެރެއިން 57 މެމްބަރުންގެ އަޣުލަބިއްޔަތުންނެވެ. ބިލް ބަލައިގަންނަން ނުފެންނަ ކަމަށް ވޯޓުދެއްވީ އެންމެ ފަސް މެމްބަރުންނެވެ.\nމި ބިލް މަޖިލީހަށް ބަލައިގަތުމާ އެކު މުޅި މަޖިލީހުގެ ކޮމިޓި އަށް ފޮނުވީ ކަމަށް ރިއާސަތުން ނިންމައި އެ ބިލްގެ މަސައްކަތް ގެންދާނެ ގޮތެއް ނިންމުމަށް ހުޅުވައިލި ފުރުސަތުގައި އިހަވަންދޫ ދާއިރާގެ އަހްމަދު އަބްދުﷲ ހުށަހަޅުއްވައި ތިނަދޫ ދާއިރާގެ މުހައްމަދު ގަސަމް ތާއީދުކުރެއްވީ، އިއްޔެ ފާސްކުރި މުޅި މަޖިލީހުގެ ކުޑަ ކޮމިޓީ އަށް މި ބިލް ވެސް ފޮނުވުމަށެވެ. އަދި އެ ކޮމިޓީ އަށް ފޮނުވަން ފެނޭތޯ ބެލުމަށް ނެގި ވޯޓުގައި އެ ގޮތަށް ފާސްވީ ހާޒިރުވެ ތިއްބެވި 65 މެމްބަރުންގެ ތެރެއިން 48 މެމްބަރުންގެ އަޣުލަބިއްޔަތުންނެވެ. އެ ކަމަށް އެންމެ މެމްބަރަކު ދެކޮޅުހެއްދެވި އިރު، ވަކި ގޮތަކަށް ވޯޓު ދެއްވަން ބޭނުންނުވާ ކަމަށް ހަތް މެމްބަރުން ވޯޓުދެއްވި އެވެ.\nމި ބިލް މަޖިލީހަށް ބަލައިގަތީ، ބިލާ މެދު ބަހުސްކުރުމަށް ހުޅުވައިލި ފުރުސަތުގައި ބަހުސްކުރާނެ މެމްބަރަކު ނެތުމުންނެވެ. ބިލް ހުށަހެޅުއްވި ބާރަށު ދާއިރާގެ މެމްބަރު މުހައްމަދު ޝިފާޒް ފަހު ބަސް އިއްވަމުން ވިދާޅުވީ ޓެކްސް ނެގުމަކީ މުޅި ދައުލަތުގެ ހުރިހާ މުއައްސަސާތަކުގެ ޒިންމާއެއް ކަމަށެވެ.


BREAKING| Covid-19: Shaviyani Milandhoo In Meehaku Fassi Vehjje - Vaguthu\nކޮވިޑް-19: ށ. މިލަންދޫން މީހަކު ފައްސިވެއްޖެ\nށ. އަތޮޅު މިލަންދޫން މީހަކު ކޮވިޑް-19 އަށް ފައްސިވެއްޖެ އެވެ.\n"ވަގުތު" އަށް އެނގިފައިވާގޮތުން އެރަށުން ކޮވިޑް-19 އަށް މީހަކު ފައްސިވިކަން އަންގާފައި ވަނީ މީގެ އިރުކޮޅެއް ކުރިންނެވެ.\nމިއާއި އެކު މާލެ ފިޔަވާ ކޮވިޑް-19 އަށް މީހުން ފައްސިވި ރަށްތަކުގެ އަދަދު ހަތަރަކަށް އެރީއެވެ. މީގެ ކުރިން ހއ. އުލިގަމުން އެކަކު، އަދި ކ. ތުލުސްދޫން ދެ މީހަކާއި، ށ. ނަރުދޫން ހަތަރު މީހަކު ފައްސިވެފައި ވެއެވެ.\nމިލަންދޫއިން ކޮވިޑް-19 އަށް ފައްސިވެފައި ވަނީ އަމާޒު ބޯޓުން ދަތުރު ކުރި ފިރިހެނެކެވެ.\n"ވަގުތު" އަށް އެނގިފައިވާގޮތުން އެރަށުން ފަސް މީހެއްގެ ސާމްޕަލް ނަގާފައިވާއިރު، މިހާތަނަށް ނަތީޖާ ލިބިފައި ވަނީ ދެ ސާމްޕަލެއްގެ އެވެ. އޭގެ ތެރެއިން އެކަކު ފައްސިވިއިރު، އެކަކުގެ ނަތީޖާ ވަނީ ނައްސިވެފައެވެ.\nމާލެ އިން ފުރައިގެން އޭޕްރިލް 15 ވަނަ ދުވަހު ހއ.ގެ ބައެއް ރަށްތަކާއި ށ.އަތޮޅާއި ނ.އަތޮޅުގެ ބައެއް ރަށްތަކަށް ދަތުރުކުރި "އަމާޒު" ބޯޓުގެ ކެޕްޓަން ކޮވިޑް-19 އަށް ފައްސިވުމާއި ގުޅިގެން، އެދެ އަތޮޅުގެ ބައެއް ރަށްތައް ވަނީ ކަރަންޓީންކޮށްފައެވެ. އަދި ކެޕްޓަންގެ އަނބިމީހާ އާއި އެ ދެމަފިރިންގެ ތިން ދަރިންގެ އިތުރުން، ބޯޓުގެ ވެރިފަރާތުގެ އާއިލާ ދެ މީހަކުވެސް ވަނީ ކޮވިޑް-19 އަށް ފައްސިވެފައެވެ.\nއެބޯޓުން 98 މީހަކު ދަތުރު ކުރިކަމަށާއި، 13 ރަށަކަށް ބޯޓުން މީހުން ފައިބާފައިވާ އެޗްޕީއޭ އިން މީގެ ކުރިން ވަނީ ހާމަކޮށްފައެެވެ.\nރާއްޖެއިން މިހާތަނަށް ކޮވިޑް-19އަށް ފައްސިވެފައި ވަނީ 245 މީހެކެވެ.


Bappa! Alhugandah 10 dollar Dhevvafaanan Tho? | Dhiislam\nބައްޕާ! އަޅުގަނޑަށް 10 ޑޮލަރު ދެއްވަފާނަންތޯއެވެ؟\nދިއިސްލާމް ޑެއިލީ އޭޕްރިލް 25, 2010\nމީހަކު މުޅިދުވަހު މަސައްކަތުގައި އުޅެފައި ވަރަށް ވަރުބަލިކަމާއިއެކު ގެއަށް އައިއިރު، ދޮރުމަތީގައި އޭނާގެ5އަހަރުވީ ފިރިހެންދަރިފުޅު އޭނާގެ އިންތިޒާރުގައި ހުއްޓެވެ.\n”ބައްޕާ، ސުވާލެއް ކޮއްލަންތޯ؟“\n”އާނ! ކީއްވެ ނުކުރަންވީ، ކޮބައި ސުވާލަކީ؟“ ބައްޕަ ޖަވާބު ދިނެވެ.\n”ބައްޕާ، ބައްޕައަށް ގަޑިއަކު ކިތައް ޑޮލަރު ލިބޭތޯ؟“\n”އެއީ ދަރިފުޅާ ބެހޭކަމެއް ނޫން!، ތިޔަފަދަ ސުވާލެއް ކުރުމުގެ ބޭނުމަކީ ކޮބައި؟“ ވަރަށް ރުޅިގަދަވެފަ ބައްޕަ ބުންޏެވެ.\n”އަޅުގަނޑު ހަމަ އެނގެން ބޭނުންވަނީ، އަޅެ ބުނެދެއްވަބައްލަވާ! ބައްޕައަށް ގަޑިއަކު ކިތައް ޑޮލަރު ލިބޭތޯ؟“ ދަރިފުޅު އާދޭހާއިއެކު ސުވާލު ކުރިއެވެ.\n”ދެން ތިހާ އެނގެން ބޭނުންވަންޏާ އެންމެ ރަނގަޅު، ބައްޕައަށް ގަޑިއަކު 20 ޑޮލަރު ލިބޭ“\n”އެހެންތޯ...“ ކުއްޖާ ޖަވާބު ދިނެވެ. އަދި އިސްދަށަށް ޖަހާލިއެވެ. އިރުކޮޅަކުން އިސް އުފުލާލައި ބުންޏެވެ. ”ބައްޕާ، އަޅުގަނޑަށް 10 ޑޮލަރު ދެއްވަފާނަންތޯ؟“\nބައްޕަ ވަރަށް ރުޅި ގަދަވިއެވެ. އަދި ބުންޏެވެ. ”އަހަންނަށް އާމްދަނީ ލިބޭވަރު، އެވަރަކުން ތިބެލީ ތިކަހަލަ ކޫސަނި ކަމެއް ކުރަންދޯ؟ ކޮންމެވެސް ކުޅޭ އެއްޗެއް ނުވަތަ ތާކުންތާކު ނުޖެހޭ އެއްޗެއް ގަންނަން ކަމަށްދޯ؟ ހަމަ މިހާރު ކޮޓަރިއަށްދޭ!! އަދި ތިހާ ކަންތައް ބޮޑުވެގެން ތިއުޅެނީ ކީއްވެގެންކަމާއި މެދު ވިސްނާ!! އަހަރެން ކޮންމެދުވަހަކުވެސް މިއުޅެނީ ނުލާހިކު ބުރަކޮށް މަސައްކަތުގައި، އަދި އަހަންނަކަށް ތިޔަ ކޫސަނި ކުޅިވަރުތަކަކަށް ވަޤުތެއް ނެތް.“\nދަރިފުޅު ކިޔަމަންތެރިކަމާއި އެކު ކޮޓަރިއަށް ގޮސް ދޮރުލައްޕާލިއެވެ. ބައްޕަ ބޭރުގަ އިނދެ އެކަމާއި ވިސްނިއެވެ. އަދި ހައްތަހާ ރުޅި ގަދަވިއެވެ. ”އޭނާ ޑޮލަރެއް ހޯދާށޭ ކިޔާފަ އެފަދަ ސުވާލުތައް ކުރަން ކެރުނީ ކީއްވެ؟“\nގަޑިއެއްހާއިރު ފަހުން ބައްޕަ ރުޅި މައިތިރިވެ، ރަނގަޅަށް ވިސްނާލިއެވެ. އަދި އޭނާގެ ދަރިފުޅާއި މެދު ކަންތައް ކުރެވުނީ މާހަރުކަށިކޮށްކަން އޭނާއަށް ވިސްނުނެވެ. ”އޭނާ 10 ޑޮލަރު ހޯދަން ބޭނުންވީ ކޮންމެވެސް މުހިންމު އެއްޗެއް ގަންނަން ކަމަށްވެސް ވެދާނެއެވެ. އޭނާއަކީ މާގިނައިން ފައިސާ ހޯދަން ބުނާ ކުއްޖެއްވެސް ނޫނެވެ.“ ދަރިފުޅުގެ ކޮޓަރި ކައިރިއަށް ގޮސް ދޮރު ހުޅުވާލިއެވެ. އަދި ބުންޏެވެ. ”ދަރިފުޅު ނިދަނީތަ؟“\n”ނޫން ބައްޕާ، އަދި ނުނިދަން“ ކުއްޖާ ޖަވާބުދިނެވެ.\n”ބައްޕައަށް ދަރިފުޅާއި މެދު މާހަރުކަށިކޮށް ޢަމަލު ކުރެވިއްޖެދޯ؟ ބައްޕަ މާބޮޑަށް މަސައްކަތުގަ އުޅެ ވަރުބަލިވެފަ ހުރިލެއް ބޮޑު ކަމުން އެގޮތަށް ކަންތައް ކުރެވުނީ އިނގޭ، މިއޮތީ ދަރިފުޅު ބުނި 10 ޑޮލަރު“\nދަރިފުޅު ކޮޅަށް އިށީނދެލައި ހަމަޖެހިލިއެވެ. އަދި އުފަލުން ގޮސް ބުންޏެވެ. ”ވަރަށް ބޮޑަށް ޝުކުރިއްޔާ ބައްޕާ“ އެއަށްފަހު އޭނާގެ ބާލީސް ދަށުން އެހެން ޑޮލަރުތަކެއް ނެގިއެވެ. ބައްޕައަށް ކުއްޖާ އަތުގަ އޭރުވެސް ފައިސާ ހުރިކަން އެނގުމުން، އަނެއްކާ ރުޅިގަދަވިއެވެ. ކުއްޖާ ކޮންމެއަކަސް އެފައިސާތައް ގުނާލިއެވެ. އެއަށްފަހު އޭނާގެ ބައްޕައާއި ދިމާލަށް ބަލާލިއެވެ.\n”ދަރިފުޅު އަތުގައި ފައިސާ ހުއްޓާ ކީއްކުރަން ފައިސާ ހޯދަން ތިކިޔަނީ؟“ ބައްޕަ ރުޅިގަދަވެގެން ސުވާލުކުރިއެވެ.\n”އެއީ، ކުރިން އަޅުގަނޑު އަތުގައި އެވަރަށް ނެތީމަ، އެކަމަކު މިހާރު އެބަހުއްޓެވެ.“ ދަރިފުޅު ބުންޏެވެ.\n”ލޯބިވާ ބައްޕާ، އަހަރެން އަތުގައި މިހާރު 20 ޑޮލަރު އެބައޮތެވެ... ބައްޕަގެ ވަޤުތުގެ ތެރެއިން 1 ގަޑިއިރު އަޅުގަނޑަށް ވިއްކަފާނަންތޯއެވެ؟“


BREAKING NEWS: Hathiyaaru Ufehdhi Massalaeh Gai Shareeaiy Kuriyahdhaa3Meehaku Hayyarukoffi - Vaguthu\nހަތިޔާރު އުފެއްދި މައްސަލައެއްގައި ޝަރީއަތް ކުރިއަށްދާ ތިން މީހަކު ހައްޔަރުކޮށްފި\nފުލުހުން މިއަދު ނޫސްވެރިންނަށް މައުލޫމާތު ދެއްވަނީ - ފޮޓޯ: ޕޮލިސް\nބޮން ފަދަ ހަތިޔާރު އުފެއްދި މައްސަލައެއްގައި މިހާރު ވެސް ޝަރީޢަތުގައި މައްސަލަ ކުރިއަށްދާ ތިން މީހަކު މިހާރު ފުލުހުން ހަރުކަށި ފިކުރާއި ދެކޮޅަށް ކުރިއަށް ގެންދާ އޮޕަރޭޝަންގައި ހައްޔަރު ކޮށްފައިވާކަމަށް ފުލުހުން ވިދާޅުވެއްޖެއެވެ.\nރައީސް ނަޝީދަށް ދިން ހަމަލާ އާއި ގުޅިގެން ފުލުހުން މިހާރު ކުރިއަށްދާ ނޫސްވެރިންގެ ބައްދަލުވުމެއްގައި ޗީފް ސުޕްރިންޓެންޑެންޓް އޮފް ޕޮލިސް މުހައްމަދު ބަޝީރު ވިދާޅުވީ ހަތިޔާރު އުފެއްދި މައްސަލައެއްގައި މިހާރު ވެސް ޝަރީޢަތް ކުރިއަށްދާ ތިން މީހަކު ހައްޔަރުކުރީ އައްޑޫން ކަމަށެވެ.\nއައްޑޫގައި ފުލުހުންނާއި ސިފައިން ގުޅިގެން ކުރިއަށް ގެންދިޔަ އޮޕަރޭޝަންގައި ނުވަ މީހަކު ހައްޔަރުކޮށްފައި ވެއެވެ. އެމީހުން ހައްޔަރުކުރީ މިމަހުގެ 15 ވަނަ ދުވަހު އެވެ.\nމިއަދުގެ ނޫސްވެރިންގެ ބައްދަލުވުމުގައި ޗީފް ސުޕްރިންޓެންޑެންޓް އޮފް ޕޮލިސް މުހައްމަދު ބަޝީރު ވިދާޅުވީ ހަރުކަށި ފިކުރާއި ދެކޮޅަށް ފުލުހުން މިހާރު ކުރިއަށް ގެންދާ އޮޕަރޭޝަންގައި އައްޑޫގެ ބައެއް ތަންތަނުގެ އިތުރުން މާލެ އިން ވެސް ފަސް ގެއެއް ބަލައި ފާސްކޮށްފައިވާ ކަމަށެވެ. އަދި މިހާރު ވެސް މާލޭގައި ގެއެއް ފާސްކުރުމުގެ މަސައްކަތް ކުރިއަށްދާ ކަމަށް އޭނާ ވިދާޅުވިއެވެ.\n"ފާސްކުރި ތަންތަނުން ހަތިޔާރުގެ ގޮތުގައި ބޭނުން ކުރެވިދާނެ އެއްޗެއް ފެނިފައެއް ނުވޭ. ނަމަވެސް އެމީހުންގެ މައްޗަށް ތުހުމަތު ކުރެވޭ މައްސަލަތަކާއި ގުޅުންހުރި ހެކިތައް ހޯދުމަށް ބޭނުންވާނެ ޑިޖިޓަލް އެއްޗެހި ފުލުހުންގެ ބެލުމުގެ ދަށަށް ގެނެވިފައިވޭ." ޗީފް ސުޕްރިންޓެންޑެންޓް އޮފް ޕޮލިސް މުހައްމަދު ބަޝީރު ވިދާޅުވިއެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން މިމަހުގެ 06 ވަނަ ދުވަހުގެ ރޭ ދިން ހަމަލާ އާއި ގުޅިގެން ފުލުހުން ވަނީ ހަރުކަށި ފިކުރު ފަތުރާ މީހުން ހޯދުމަށް ހާއްސަ އޮޕަރޭޝަނެއް ފަށާފައެވެ.\nޗީފް ސުޕްރިންޓެންޑެންޓް އޮފް ޕޮލިސް މުހައްމަދު ބަޝީރު މިއަދު ވިދާޅުވީ ހަރުކަށި ފިކުރު ފަތުރާ ފަރާތްތަކާއި ގުޅޭ މައުލޫމާތު ފުލުހުންނާއި ހިއްސާކުރުމަށް އާއްމުންގެ ކިބައިން އަދިވެސް ފުލުހުން އެދޭކަމަށެވެ. އެމައުލޫމާތުތައް ހިއްސާ ކުރާ ފަރާތްތަކުގެ ވަނަވަރު ސިއްރު ކޮށްދޭނެ ކަމުގެ ޔަގީންކަން މިއަދުވެސް ފުލުހުން ވަނީ ދީފައެވެ.\nމެއި 20, 2021 12:57\nހަރުކަށި ފިކުރުގެ މީހުން ހައްޔަރު ކުރާ ފަދައިން ދީނަށް ފުރައްސާރަ ކުރާ ލާދީނީ މީހުން ހައްޔަރު ނުކުރަނީ ކީއްވެ؟ މައުމޫނު ވެރިކަމުގަ އއ ހިމަންދޫ އިން ހަރުކަށި ފިކުރު މީހުން ހައްޔަރު ކުރުމުން އެކަމާ ދެކޮޅަށް ވަކާލާތު ކުރީ މޑޕ މީހުން. ހަރުކަށި ފިކުރާއި ލާދީނީ ފިކުރު ދިރުވާ އާލާުކުރީވެސް މޑޕ އިސްކޮށް ތިބި މެންބަރުން. އެމްޑީއެން އޭ ކިޔާ ލާދީނީ ބައިގަނޑު މިހާރު ތިބީ ސަރުކާރުގެ މަތީ މަގާމު ތަކުގަ.\nޢެންމެން ނަށް މިހާރު އިނގޭ މި ހަރުކަށްޓޭ ކިޔައިގެން އިސްލާމް ދީނަށް ފުރައްސާރަ ކުރާ މީހުންނަށް ގާނޫނު ތެރެއިން ލާދީނީ ނުކިޔޭނެ ގާނުނު ތަކެއް ފާސް ކުރަން ވެގެން އަންނި ކުޅޭ ޑްރާމާ އެއްކަން. ގޮއްވާލި މީހާ ހުރީ ބޮޑު ކެމެރާ އެއްގެ ދަށުގަ ބަހައްޓާފަ. ސަޅި ޑްރާމާ އެއް.\nލާދީނީ އެއް ނު ކިޔޭނެ މުސްލިމަ ކާ ދިމާލަށް މޮޔަޔާ. ކިޔާފިއްޔާ އޮތީ ޖަލު!\nމެއި 20, 2021 15:35\nކޮބާ ކުޅޭ ބޭބެ؟ ފިލީތަ؟


Male' fiyavai enme bodu heydha eh kuree Addu ah: Raees | Mihaaru\nރައީސް ޔާމީނާ އެކު ޕީޕީއެމުން އައްޑޫގައި ބާއްވާ ޖަލްސާގެ ތެރެއިން.\nމާލެ ފިޔަވައި އެންމެ ބޮޑު ހޭދައެއް ކުރީ އައްޑުއަށް: ރައީސް ޔާމީން\n13 ސެޕްޓެމްބަރ 2018 - 23:44 54 comments\nމާލެ ފިޔަވައި އެންމެ ބޮޑު ހޭދައެއް ސަރުކާރުން ކޮށްފައި ވަނީ އައްޑުއަށް ކަމަށާއި ކުރިއަށް އޮތް ރިޔާސީ އިންތިހާބުގައި ތަރައްގީ އަށް ވޯޓް ދޭ ނަމަ އެ މަނިކުފާނަށް ވޯޓް ދިނުން ނޫން ގޮތެއް އައްޑޫ ރައްޔިތުންނަށް ވެސް ނޯންނާނެ ކަމަށް ރައީސް އަބްދުﷲ ޔާމީން މިރޭ ވިދާޅުވެއްޖެ އެވެ.\nސަރުކާރުން އައްޑޫގައި ކުރިއަށް ގެންދިޔަ މަޝްރޫއުތަކުގެ ތެރެއިން ހިތަދޫގެ މަޝްރޫއުތަކެއްގެ ނިމުން ފާހަގަކުރުމަށް މިރޭ އެ އަވަށުގައި ބޭއްވި ޖަލްސާގައި ރައީސް ޔާމީން ވަނީ ކުރީގެ ރައީސް މުހައްމަދު ނަޝީދުގެ ސަރުކާރާއި އެ މަނިކުފާނުގެ ސަރުކާރުން އައްޑޫގެ ތަރައްގީގެ މަޝްރޫތަކެއް ހޭދަކުރެއްވި މިންވަރު އަޅައިކިޔުއްވައިފަ އެވެ.\nއެގޮތުން ނަޝީދުގެ ތިން އަހަރާއި ޑރ. މުހައްމަދު ވަހީދު ހަސަން މަނިކުގެ ވެރިކަމުގެ ދެ އަހަރުގެ ތެރޭގައި އައްޑު އަށް ހޭދަކޮށްފައި ވަނީ 445 މިލިއަން ރުފިޔާ ނަމަވެސް މި ސަރުކާރުން މުޅި އައްޑު އަށް، 2.2 ބިލިއަން ހަރަދުކޮށްފައިވާ ކަމަށް ވިދާޅުވި އެވެ. އަދި އެއީ ކުރީގެ އަދަދާ އަޅާކިޔާ ނަމަ ފަސް ގުނަ ބޮޑު އަދަދެއް ކަމަށް ރައީސް ޔާމީން ވިދާޅުވި އެވެ.\nއެ މަނިކުފާން ވިދާޅުވީ ހަމައެކަނި ހިތަދު އަށް ބަލާ ނަމަ އެމްޑީޕީ ސަރުކާރުން އެ އަވަށަށް ހޭދަކޮށްފައި ވަނީ 210 މިލިއަން ރުފިޔާ ކަމަށާއި މި ސަރުކާރުން ހިތަދު އަށް އެކަނި 1.4 ބިލިއަން ރުފިޔާގެ މަޝްރޫއުތައް ހިންގާފައިވާ އިރު އެއީ ހަތް ގުނަ އިތުރު އަދަދެއް ކަމަށެވެ.\nއެމްޑީޕީ ސަރުކާރުން މަރަދު އަށް 44 ހަތަރު މިލިއަން ހޭދަ ކުރި އިރު، މި ސަރުކާރުން އެ އަވަށަށް 95 މިލިއަން ހަރަދުކޮށްފައިވާ ކަމަށް ވިދާޅުވި އެވެ. އަދި ފޭދު އަށް އެ މަނިކުފާނުގެ ސަރުކާރުން 284 މިލިއަން ރުފިޔާ ހޭދަކޮށްފައި އިރު، އެމްޑީޕީ ސަރުކާރުން ހޭދަ ކުރީ އެންމެ 36 މިލިއަން ރުފިޔާ ކަމަށް ވިދާޅުވި އެވެ.\nމީގެ އިތުރުން ހުޅުދު އާއި މީދޫގެ ތަރައްގީގެ މަޝްރޫއުތަކަށް މި ސަރުކާރުން 350 މިލިއަން ހަރަދުކޮށްފައިވާ ކަމަށް ވެސް ރައީސް ވިދާޅުވި އެވެ.\n"ދެން ކީކޭތޯ އެމްޑީޕީގެ ބޭފުޅުން މިކަމަށް ވިދާޅުވާނީ؟ މިއީ ތަފާސް ހިސާބު. އެހެންވީމާ އައްޑުއަކީ މާލެ ނަގާފައި އެންމެ ބޮޑު ހޭދައެއް ކުރެވުނު އަތޮޅު." ރައީސް ވިދާޅުވި އެވެ. "...އެހެންވީމާ ދެން ވިދާޅުވޭ ތޭވީސް ވަނަ ދުވަހު ކޮން ނަމްބަރަކަށްތޯ ވޯޓް ދެއްވާނީ؟ ޝައްކެއް ވެސް ނެތެއްނޫންތޯ ތަފާސް ހިސާބާއި ތަރައްގީ އަށް ލޯބި ކުރާ ކަމަށް ވަންޏާ އެއް ވަނަ ނަމްބަރަށް ވޯޓް ދެއްވުން ނޫން ގޮތެއް ނެތެއް ނޫންތޯ؟"\nރައީސް ޔާމީން ވިދާޅުވީ ދެން ވެސް ރައްޔިތުން ބޭނުންވާ ފަދަ ތަރައްގީ އެ މަނިކުފާނަށް ކުރިއަށް ގެންދެވޭނީ ދެވަނަ ދައުރެއް ދީގެން ކަމަށެވެ.\n"އަޅުގަނޑަށް ކުރެވޭނީ މަސައްކަތް. މި ކުރަނީ އިހުލާސްތެރި މަސައްކަތެއް. އަދި އަޅުގަނޑުމެންގެ މެނިފެސްޓޯގައި ދެން ހުރީ ވަރަށް އެންބިޝަސް ވަރަށް ލުފްޓީ ކަންތައްތަކެއް ހާސިލު ކުރަން މ އުޅެނީ،" ރައީސް ވިދާޅުވި އެވެ. "...އެހެންވީމާ ކީއްވެގެންތޯ މި ތަރައްގީ އަށް ފުރުސަތު ނުދޭންވީ؟ ތި ބޭފުޅުންގެ ކުރިމަތީގައި އަޅުގަނޑު އިހުލާސްތެރިކަމާ އެކީ ދަންނަވާލަން ބޭނުންވޭ ކުރިއަށް އޮތް ދިހަ ދުވަހު ފަހުން މި ނަގާ ވޯޓްގައި އެއް ނަމްބަރު ނޫން ނަމްބަރެއް ތި ބޭފުޅުންނަށް ފެނިވަޑައިނުގަންނަވާށޭ."\nއެ މަނިކުފާން ވިދާޅުވީ އައްޑޫ ރައްޔިތުންގެ ތަރައްގީ އާއި އުންމީދަކީ ރާއްޖެ އަށް ނަމޫނާ ދައްކާ ބަޔަކަށް ވާން ޖެހޭނެ ކަމަށެވެ.\nރައީސް ވިދާޅުވި ގޮތުގައި އެމްޑީޕީގެ ތިން އަހަރުގެ ވެރިކަން ނިމުމަކަށް އައި އިރު، އައްޑު އަށް ވަނީ ވަރަށް ބޮޑެތި ގެއްލުންތަކެއް އެމްޑީޕީން ދީފަ އެވެ. އަދި އެ ގެއްލުންތައް ކޮޅަަށް ޖަހަން ސަރުކާރަށް ކުރަން ޖެހުނު މަސައްކަތަކީ ވެސް ގޮންޖެހުން ބޮޑު، އުނދަގޫ މަސައްކަތެއް ކަމަށް ވިދާޅުވި އެވެ.\nރައީސް ޔާމީން ވިދާޅުވީ މަޖިލީހުގެ ގޮނޑިތަކެއް އެމްޑީޕީގެ ގިނަ މެމްބަރުންތަކަަށް އައްޑޫން ދިނަސް، އެ ބޭފުޅުންނަކީ ސަރުކާރުން އައްޑޫގެ ތަރައްގީ އަށް ހިންގަވާ އެއްވެސް މަޝްރޫއަކަށް ވޯޓް ދެއްވި ބައެއް ނޫނެވެ. އަދި އައްޑޫގެ ކަންކަމާއިގެ އެ މެމްބަރުން އެ މަނިކުފާންގެ ގާތަށް ވަޑައިނުގަންނަވާ ކަމަށް ވިދާޅުވި އެވެ.\nހިތަދޫގައި މިރޭ ނިމުން ފާހަގަ ކުރި މަޝްރޫއުތަކުގެ ތެރޭގައި ހިތަދޫގެ ފްލެޓްތަކާއި ނޭޗާ ޕާކާއި ފެނާއި ނަރުދަމާ އަދި ސޯލާ ހައިބްރިޑް ޕަވާ ސިސްޓަމް އިފުތިތާހު ކުރުން ހިމެނެ އެވެ.\nއިތުރު ލިޔުންތައް ސ. ހިތަދޫ އައްޑޫ ޕީޕީއެމް ޕީޕީއެމް ކެމްޕޭން ރައީސް އަބްދުﷲ ޔާމީން


Anhenun Kuru Hedhun Laa Nama Ekamuge Asaru Firihenunah Kuraane: Boduvazeeru Imran - Vaguthu\nޕާކިސްތާންގައި ރޭޕް ގިނަ ވަނީ އަންހެނުން ހެދުން އަޅާ ގޮތުން ކަމަށް ވިދާޅުވެ، އެ ގައުމުގެ ބޮޑުވަޒީރު އިމްރާން ޚާން، އަންހެނުން ހެދުން އަޅާ ގޮތް ކުށްވެރި ކުރައްވައިފިއެވެ.\nބޮޑުވަޒީރު ވިދާޅުވީ އަންހެނުން ކުރު ހެދުން ލައި ނިވާކަން ކުޑަކޮށް އުޅުމުން އެކަމުގެ އަސަރު ފިރިހެނުންނަށް ކުރާނެ ކަމަށެވެ.\n''އަންހެނަކު ކުރު ހެދުން ލާނަމަ އެކަމުގެ އަސަރު ފިރިހެނުންނަށް ކުރާނެ. އެއީ ރޮބޮޓުން ކަމުގައި ނުވާނަމަ. މިއީ އެންމެން ވެސް ގަބޫލު ކުރާ ހަގީގަތެއް'' އެޗް ބީ އޯއަށް ދިން އިންޓަވިއުގައި އިމްރާން ޚާން ވިދާޅުވިއެވެ.\nއިމްރާން އެގޮތަށް ވިދާޅުވުމުން، މީސް މީޑިއާގެ އެކައުންޓުތައް ގެންގުޅޭ ގިނަ މީހުން މިކަމަކާ އެއްބަހެއް ނުވެއެވެ. އަދި އެކި ފަރާތްތަކުން ދަނީ އިމްރާން މިގޮތަށް ވާހަކަ ދެއްކެވުމުން ހިތްހަމަނުޖެހުމުގެ ޝުއޫރުތައް ފާޅުކުރަމުންނެވެ.\n''ރޭޕްގެ ޝިކާރައަށްވާ މީހުންގެ ބޮލުގައި އިމްރާން އަނެއްކާ ވެސް އިލްޒާމް އަޅުވުމަކީ ގަބޫލު ކުރެވޭ ކަމެއް ނޫން. އެއީ ވަރަށް ހިތާމަ ހުރި އަދި ރަނގަޅު ކުރަން ޖެހޭ ކަމެއް''\nއިމްރާން ޚާންގެ ފޯކަލް ބޭފުޅާ ކުރެއްވި ޓުވީޓެއްގައި ވަނީ އަނެއްކާ ވެސް ބޮޑުވަޒީރުގެ ވާހަކަފުޅު އެއްކޮށް އަޑުނާހާ އެކަމާ ގުޅޭ ގޮތުން މީހުން ފާޑުކިޔަމުންދާ ކަމަށެވެ. އަދި އިމްރާންގެ އިންޓަވިއުގައި ވިދާޅުވެފައި ވަނީ މިއަދުގެ މުޖުތަމައުގެ ހާލަތު އޮތް ގޮތް ކަމަށް ވިދާޅުވިއެވެ.\nމީގެ ކުރިން އިމްރާން ދެއްވި އިންޓަވިއުއެއްގައި ވެސް ރޭޕް ގިނަވަނީ އަންހެނުން ހެދުން އަޅާ ގޮތުގެ ސަބަބުން ކަމަށް ވިދާޅުވެފައެވެ.\nޖޫން 22, 2021 11:15\nކޮންމެ މީހަކު ބުންޏަސް ރަގަޅު ވާހަކައެއް ވާނީ ރަގަޅު ވާހަކައަކަށް ! މުޅި ދުނިޔެ ދެކޮޅު ހެދިއަސް ވަރިހަމަ ! އަންހެނުންގެ ހުރިހާ ވަނާތަކެއް އެގޭހެން ހެދުން އަޅައިގެން މަގުތަކަށް ނުކުތީމާ ވާގޮތް އެންމެނަށްވެސް އެގޭނެ ! ހަމައެގޮތަށް ފާޑުފާޑަށް ކުރު އެއްޗިހިލައިގެން މަގުތަކަށް ނިކުމެ ފިރިހެންނުންގެ ކުރިމަތީގައި އެބުރެން ފެށީމާ އެކަމުގެ އަސަރު ނުކޮށް ނުހުންނާނެ ! ދެން ބުނޭ ! ފިރިހެނުންގެ ވަޙުޝީކަން ބޮޑީއޭ ! އަންހެނުންވެސް އެވައްތަރަށް އުޅެނީ އެމީހުންގެ ވަހުޝީކަންވެސް ބޮޑުވީމަ ! ބައެއް އަންހެނުންނަށް ހީވާ ކަހަލަ އެމީހުންގެ ވަނާތަކުގެ ފުރިހަމަކަން ފިރިހެނުންނަށް ދައްކައިގެން ނޫނީ އެމީހުނަށް އެއްވެސް ކަމެއް ކާމިޔާބެއް ނުވާނެއޭ !\nޖުލައި 17, 2021 20:20\nއޮރިޔާމުން ހުއްޓަސް ރޭޕް ކުރެވިގެން ނުވާނެ\nޖޫން 22, 2021 11:35\nބަޔަކު މީހުންނަށް ހަޖަމުކުރަން ކިތަންމެ އުނދަގޫވިޔަސް އިމްރާން ތިބުނީ ހަމަ ސަތޭކައިގެ ވާހަކައެއް. އެންމެނަށް އެނގޭ ބޮޑު ހަގީގަތެއް.\nޖޫން 22, 2021 13:37\nމިގައުމަށްވެސް ބޭނުންވަނީ އިމްރާނާ އުރުދުޣާންފަދަ ވެރިން.\nޖޫން 22, 2021 16:39\nސިކުނޑިސަލާމަތުން ހުންނަ ކޮންމެމީހަކަށްވެސް އެނގޭނެ އިމްރާން އެވިދާލުވީ އެކަން އޮތްގޮތްކަން ދެން އެގޮތަށް އުޅޭމީހުން އިމްރަންގެ ވާހަކަޔާއި ދެކޮޅުވާނެ.\nޖޫން 29, 2021 06:42\nއިމްރާން ޚާން ވިދާޅުވީ ތެދުފުޅެއް އެކަން ޤްރާން އިންް ސާބިތު ކޮށްދޭ...


Badminton team quarter ah, Fethumun record thakeh | Mihaaru\nގައުމީ އަންހެން ބެޑްމިންޓަން ޓީމުގެ ކުޅުންތެރިންނާއި އޮފިޝަލަކު ފޮޓޯ އަކަށް ހުއްޓިގެން.-- ފޮޓޯ: ބީއޭއެމް\nބެޑްމިންޓަން ޓީމު ކުއާޓާ އަށް، ފެތުމުން ރެކޯޑްތަކެއް\n19 އޯގަސްޓް 2018 - 18:016comments\nއޭޝިއާގެ އެންމެ ބޮޑު ކުޅިވަރު ހަރަކާތް ކަމަށްވާ އޭޝިއަން ގޭމްސްގެ ބެޑްމިންޓަންގެ ޓީމް އިވެންޓް ބައިން ރާއްޖޭގެ ގައުމީ އަންހެން ބެޑްމިންޓަން ޓީމު ކުއާޓާ ފައިނަލުން ފުރުސަތު ހޯދިއިރު، ރާއްޖޭގެ ފެތުންތެރިން ގައުމީ ރެކޯޑްތަކެއް މުގުރާލައިފި އެވެ.\nބެޑްމިންޓަން އަންހެން ޓީމުން ކުއާޓާގެ ފުރުސަތު ހޯދީ މިއަދު ކުޅުނު މެޗުން ފަހަތުން އަރައި ނޭޕާލް އަތުން 3-2 ގޭމުން މޮޅުވެގެންނެވެ. ރާއްޖޭގެ ޓީމުގައި ހިމެނެނީ ދެބެން ކަމަށްވާ ފާތިމަތު ނަބާހާ އާއި އައިމިނަތު ނަބީހާ އަދި އައިމިނަތު ޝަހުރުނާޒް އަދި ތަޖުރިބާކާރު އަންހެން ކުޅުންތެރިޔާ ނީލާ ނަޖީބު އެވެ.\nއަނިޔާއިން ރަނގަޅުވެ އަލުން ގައުމީ ޓީމުގައި މި ފަހަރު ހިމެނުނު ނީލާ ވަނީ ރަނގަޅު ކުޅުމެއް ދައްކައިފަ އެވެ. ގައުމީ ބެޑްމިންޓަން ޓީމު އެންމެ ފަހުން މޮރިޝަސް ސީރީސް އަށް ދިޔައިރު، އަނިޔާއާ ގުޅިގެން ނީލާ ޓީމާ އެކު ނުދެ އެވެ. އޭގެ ފަހުން މިދިޔަ ޖުލައި މަހު ނީލާ ވާތުގެ އިނގިއްޔަކަށް ލިބުނު އަނިޔާއެއްގެ ސަބަބުން އޭނާ އަށް އެންމެ ރަނގަޅަށް ޓްރެއިނިން ކުރިއަށްގެންދަން އުނދަގޫތަކެއްވި އެވެ. އެކަމަކު ޓްރެއިނިންގައި ގަވާއިދުން ބައިވެރިވެ، ނީލާ ވަނީ މި ފަހަރުގެ ޓީމުން ފުރުސަތު ހޯދައިފަ އެވެ. އަދި ތަޖުރިބާގެ ބޭނުންކޮށް ޓީމު މޮޅުވުމުގައި މުހިއްމު ދައުރެއް އަދާކުރި އެވެ.\nކުއާޓާ ފައިނަލުގައި ރާއްޖެ މާދަމާ ނުކުންނާނީ ޗައިނާއާ ދެކޮޅަށެވެ. ޓީމް އިވެންޓް ބައިގައި އެންމެ ގިނަ ކުޅުންތެރިން ހިމަނައިގެން ވާދަކުރާ އެއް ޓީމަކީ ޗައިނާ އެވެ.\nޓީމް އިވެންޓު ބައިގައި ރާއްޖޭގެ ފިރިހެން ޓީމު ވަނީ އިންޑިއާއާ ވާދަކޮށް ސީދާ ތިން ގޭމުން ބަލިވެ ކަޓައިފަ އެވެ. ރާއްޖޭގެ ފިރިހެން ޓީމުގައި ހިމެނެނީ ޒަޔާން ޒަކީ، މުހައްމަދު ސާރިމް، މުހައްމަދު އަޖުފާން އަދި އަހުމަދު ތޯއިފް އެވެ.\nއިންޑިއާ އިން ވަނީ މި ފަހަރުގެ ގޭމްސްގެ ޓީމް އިވެންޓް ބައިން ރަން މެޑެއްޔަކަށް ޓާގެޓް ކޮށްފަ އެވެ. އެ ޓީމުގައި ދުނިޔޭގެ ރޭންކިންގެ އެންމެ ކުރީގައި އޮތް ކުޅުންތެރިން ހިމެނޭއިރު، ރާއްޖޭގެ ކުޅުންތެރިން ވަނީ ރަނގަޅު ކުޅުމެއް ދައްކައިފަ އެވެ.\nރާއްޖޭގެ ގައުމީ ބެޑްމިންޓަން ޓީމުން ވަނީ 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސްގެ ޓީމް އިވެންޓް ބައިން މެޑަލް ހާސިލްކޮށްފަ އެވެ. ފިރިހެން ބެޑްމިންޓަން ޓީމުން ވަނީ ރިހި މެޑަލް ހޯދައިފަ އެވެ. އަންހެން ޓީމުން ލޯ މެޑެއްޔެއް ހޯދި އެވެ. ބައިނަލްއަގްވާމީ މުބާރާތްތަކުން ފަހަކަށް އައިސް ބެޑްމިންޓަން ޓީމުން ވަނީ ރަނގަޅު ނަތީޖާތަކެއް ނެރެފަ އެވެ.\nޓީމް އިވެންޓް ބައި ނިމުމުން އޯޕަން އިވެންޓުގެ މެޗުތައް ފަށާނެ އެވެ. ރާއްޖޭގެ ކުޅުންތެރިން ފިރިހެން ސިންގަލްސް، އަންހެން ސިންގަލްސް، ފިރިހެން ޑަބަލްސް، އަންހެން ޑަބަލްސް އަދި މިކްސް ޑަބަލްސް ބައިގައި ވާދަކުރަން ހަމަޖެހިފައިވާ ކަމަށް ބެޑްމިންޓަން އެސޯސިއޭޝަނުން މައުލޫމާތުދެ އެވެ.\nއޭޝިއަން ގޭމްސްގެ ފެތުމުގެ އިވެންޓެއްގައި މިއަދު ރާއްޖޭގެ އިއްމާން ފަތަނީ. -- ފޮޓޯ: އޭއެފްޕީ\nއޭޝިއަން ގޭމްސްގެ ސްވިމިން އިވެންޓުގައި މިއަދު ރާއްޖޭގެ ސްވިމިން ޓީމުން ވަނީ ގައުމީ ރެކޯޑްތަކެއް ހަދައިފަ އެވެ. އެ ގޮތުން ފިރިހެން 200 މީޓަރު ފްރީސްޓައިލް ބައިން މުބާލް އައްޒާމް ވަނީ ރެކޯޑް ހަދައިފަ އެވެ. މުބާލްގެ ރޭސް ނިންމީ2މިނިޓް 11:26 ސިކުންތުންނެވެ. މީގެ ކުރިން ނިޝްވާން އިބްރާހިމް އަތުގައި މި އިވެންޓުގެ ރެކޯޑް އޮތްއިރު، އޭނާ ރޭސް ނިންމީ2މިނިޓް 12:60 ސިކުންތުންނެވެ.\nފިރިހެން 100 މީޓަރު ބެކްސްޓްރޯކް އިވެންޓުން އަލީ އިއްމާން ވަނީ ކުރިން ހަސަން މުބާހު ހަދާފައި އޮތް ރެކޯޑް މުގުރާލައިފަ އެވެ. އިއްމާންގެ ޓައިމިން އަކީ 01 މިނިޓް 10:03 ސިކުންތެވެ. މި އިވެންޓުން ކުރިން މުބާހު އަތުގައި ރެކޯޑް އޮތްއިރު، އޭނާ ރޭސް ނިންމާފައިވަނީ 01 މިނިޓް 12:96 ސިކުންތުންނެވެ.\nއަދި އަންހެން 200 މީޓަރު ބެކްސްޓްރޯކް އިވެންޓުން އައިޝަތު ސައުޝަން ވަނީ ކުރީގެ ރެކޯޑް ހަދައިފަ އެވެ. ސައުޝަން ރެކޯޑް ހެދީ2މިނިޓް 57:91 ސިކުންތުންނެވެ. ކުރީގެ ރެކޯޑަކީ ތިން މިނިޓް 07:21 ސިކުންތެވެ.\nއިތުރު ލިޔުންތައް ބެޑްމިންޓަން ފެތުން ގައުމީ ބެޑްމިންޓަން ޓީމް\nއޭޝިއަން ގޭމްސް: ޒަޔާން ދެ ވަނަ ބުރަށް


Dhiraagu Sity Science Fair 2019 maadhama haveeru Amunna hulhuvaalanee\nދިރާގު ސިޓީ ސައިންސް ފެއަރ 2019 މާދަމާ އާއްމުނަށް ހުޅުވާލަނީ - އެފް އެސް ގައި\nދިރާގު ފުވައްމުލައް ސިޓީ ސައިންސް ފެއަރ 2019 މާދަމާ ހަވީރު އާއްމުނަަށް ހުޅުވާލަނީ\n27 ޖުލައި 2019, 14:25 |\nދިރާގު ފުވައްމުލައް ސިޓީ ސައިންސް ފެއަރ 2019 ފުވައްމުަލއް ސްކޫލުަގއި މިހާރު ކުރަިަށް އެބަދެއެވެ. މި ޖުލައި މަހު 26-29 އަށް ފުވައްމުލަކު ސްކޫލުގައި ކުރިޔަށްގެންދާ މިސައިންސް ފެއަރގެ ފުރަތަމަ ބައި ކަމަށްވާ ފައުންޑޭޝަން ސްޓޭޖުގެ ޕްރޮޖެކްޓްތައް މިހާރުވަނީ އިވެލުއޭޓްކޮށް ނިންމައި ވަނަތައް ވެސް ހޮވާފައެވެ.\nމިފެއަރގައި ފުވައްމުލައް ސިޓީގެ ބޮޑެތި ސްކޫލަތަކާއި ގިނަ ޕްރީ ސްކޫލްތަކުން ބައިވެރިވެފައި ވެއެވެ. އެގޮތުން ޏ.އޭއީސީ އާއި ފުވައްމުލައް ސްކޫލް، އައިޑިއަލް ސްކޫލް، ކެންގަރޫ ކިޑްސް، ބިލަބޮން ހައި ފުވައްމުލައް އިންޓަރނޭޝަނަލް އާއި އިންސްޓިޓިއުޓް އޮފް ލޮޖިކް ޓެކްނޮލޮޖީގެ އިތުރުން ފުވައްމުލައް ޕޮލިސް ގެ ފަރާތުން ވެސް ބައިވެރިވެއެވެ.\nމިފެއަރއަށް އިންސާފުކޮށް ދެއްވާފައި ވަނީ ރަށުން ބޭރުގެ މެމްބަރުން ހިމެނޭ ޓީމަކުންނެވެ. މި ސައިންސް ފެއަރ އިންތިޒާމު ކުރަނީ ފުވައްމުލަކު ސްކޫލުން ނެވެ.\nދިރާގު ސިޓީ ސައިންސް ފެއަރގެ ފައުންޑޭޝަން ބައި ނިމި ވަނަތައް ހޮވައިފި\nމިފެއަރގައި އާއިލާއާއެކު ކުޑަކުދިންނަށް ވެސް ބައިވެރިވާ ގޮތަށް ވަނީ ހުޅުވާލާފައެވެ. ޕްރޮޖެކްޓްތައް ދައްކާލުމުގެ އިތުރުން ކުޑަކުދިންނާއި ގުޅޭ އެހެނިހެން އިތުރު ހަރަކާތައް ވެސް 28 ވަނަ ދުވަހު ކުރިޔަށް ގެންދެވޭނެ ކަމަށް ވެއެވެ.\nއާއްމުންނަށް މިފެއަރ ހުޅުވާލުމަށް ހަމަޖެހިފައި ވަނީ މާދަމާ، 28 ޖުލައި ވާ އާދީއްތަ ދުވަހު މެންދުރު ފަހު 2:00 އިން ހަވީރު 5:00 އަށެވެ.\nމި ފެއަރގައި ހޮވުމަށް ހަމަޖެހިފައިވާ ވަނަ ތަކަކީ:\nއިންވެންޓަރ އެވާރޑް – އެންމެ މޮޅު އައު އީޖާދެއް ހުށަހަޅާ ފަރާތަކަށް،\nބެސްޓް ގްރޫޕް އެވާރޑް – އެންމެ ރަނގަޅު ގްރޫޕް ހުށަހެޅުމަކަށް،\nފެހިފަހި ފުވައްމުލައް އެވާރޑް – ފުވައްމުލަކަށް މި ވަގުތު އެންމެ ބޭނުން ބޮޑު ކަމަކާ ގުޅޭ ގޮތުން ހުށަހަޅާ އެންމެ ރަނގަޅު ހުށަހެޅުމަކަށް، އަދި\nއަފުންގެ ބަހަ އެވާރޑް – ފުވައްމުލަކު ބަހާ ގުޅުން ހުރި އެންމެ ރަނގަޅު ހުށަހެޅުމަކަށެވެ.\nމި ސައިންސް ފެއަރ ސްޕޮންސަރުންނަކީ ދިރާގާއި، ވަންފުވައްމުލައް ޖަމްއިއްޔާ، ފަތޭ އަދި މަމީ އިން ނެވެ.\nއިތުރު ލިޔުންސައިންސް ފެއަރ\nTags: ސައިންސް ފެއަރ


ގަވާއިދާ ހިލާފަށް ވެލިނަގައި ވެލީގެ ބޭނުންކުރުމާއި ގުޅޭ\nއިޢުލާން ނަންބަރު: (IUL) 203-ADMIN/2019/06\nފަހަކަށް އައިސް ހެދިފައިވާ ޤާނޫނުތަކާއި ގަވާއިދުތަކާއި އުސޫލުތަކާއި ހިލާފަށް އެކި ފަރާތްތަކުން ހުއްދަހޯދުމަކައިނުލައި ވެލިނަގަމުންދާކަންވަނީ ފާހަގަކުރެވިފައެވެ. މިގޮތުން އަންނަނިވި ކަންކަން މިއެޖެންސީއަށްވަނީ ފާހަގަކުރެވިފައެވެ.\nރަށްރަށުގެ ގޮނޑުދޮށުން އަދި ފިނޮޅުތަކުން ވެލިނަގަމުންގެންދާކަން މިއެޖެންސީއަށްވަނީ ފާހަގަކުރެވިފައެވެ. ގެދޮރު އިމާރާތްކުރުން ފަދަ ޒަރޫރީ ބޭނުމަށް މެޝިނަރީ ބޭނުންނުކޮށް ވެލިނެގޭނެ ވަކި ސަރަހައްދުތަކެއް ކޮންމެ އަތޮޅަކުންވެސްވަނީ ކަނޑައެޅިފައެވެ. މިސަރަހައްދުތަކުގެ ބޭރުން އެހެންތަންތަނުން ވެލިނެގުމަކީ މަނާކަމެކެވެ.\nޕަމްޕު ބޭނުންކޮށްގެން ފަޅުތަކުން ހުއްދަ ހޯދުމަކައިނުލައި ވެލިނަގަމުންދާކަންވަނީ ފާހަގަކުރެވިފައެވެ. ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާއި ބެހޭ ޤާނޫނު (93/4) ގެ ދަށުން އެކުލަވާލައި އާންމުކޮށްފައިވާ ތިމާވެއްޓަށް އަސަރުފޯރާނެ މިންވަރު ބަޔާންކުރާ ރިޕޯޓު ހެދުމާއި ބެހޭ ޤަވާއިދު 2012 (R-27/2012) ގެ ޖަދުވަލު (ރ) ގެ ދަށުން މެޝިނަރީ ބޭނުންކޮށްގެން ވެލިނެގުމަކީ ތިމާވެއްޓަށް އަސަރުފޯރާނެ މިންވަރު ބަޔާންކުރާ ރިޕޯޓު ހަދައި ހުއްދަ ހޯދައިގެންކުރެވޭ ފަދަ މަސައްކަތަކެވެ.\nތިމާވެއްޓަށް އަސަރު ފޯރާ މިންވަރު ބަޔާންކުރާ ރިޕޯޓު ހަދައި ހުއްދަ ހޯދައިގެން ހިނގާ ބައެއް މަޝްރޫޢުތަކުން ހުއްދަދީފައިވާ މިންވަރަށްވުރެ އިތުރަށް ވެލިނަގައި މިވެލި އެހެންފަރާތްތަކަށް ވިއްކާ އަދި ނުވިއްކާ ނަމަ ކަނޑަށް އަޅައި ރިސޯސް އިސްރާފުކުރަމުން ދާކަމުގެ ޝަކުވާ ވެސްދަނީ ލިބެމުންނެވެ. ދެވިފައިވާ ހުއްދައަށްވުރެ އިތުރަށް ކޮނެ ވެލި ނެގުމަކީ މަނާކަމެކެވެ.\nވީމާ، މަސައްކަތްތައް ކުރާ ފަރާތަކުންނާއި، ކައުންސިލުތަކުން އަދި ޖުމްލަކޮށް އެންމެހައި ދިވެހި ރައްޔިތުން މިކަންކަމަށް ސަމާލުވެ ޤާނުނީ އިމުގެ ތެރޭގައި ނަގަންޖެހޭ ހުއްދަތައް ނަގައިގެން މަސައްކަތްތައް ކުރުމަށް މިއެޖެންސީން އިލްތިމާސްކުރަމެވެ. އަދި ހެދިފައިވާ ޤާނޫނުތަކާއި ގަވާއިދުތަކާއި އުސޫލުތަކާއި ހިލާފަށް މިކަންކަން ކުރާ ފަރާތްތަކަށް މިއެޖެންސީން ފިޔަވަޅުއަޅަމުން ގެންދާނެ ވާހަކަ ހަދުމަކޮށް އަރުވަމެވެ.\nނަންބަރު: (IUL) 203-ADMIN/2019/16\_\nޕަބްލިޝްކުރި ތާރީޚު: 10 ޖުލައި 2019\nޕަބްލިޝްކުރި ގަޑި: 1542\n- Iulaan 06


United aai Chelsea balivumuge faidhaa City in nagaifi | Mihaaru\nޔުނައިޓެޑާއި ޗެލްސީ ބަލިވުމުގެ ފައިދާ ސިޓީން ނަގައިފި\n01 ފެބުރުއަރީ 2018 - 09:14\nމެންޗެސްޓާ (ފެބްރުއަރީ 1) - އިނގިރޭސި ޕްރިމިއާ ލީގުގައި ރޭ މެންޗެސްޓާ ޔުނައިޓެޑާއި ޗެލްސީ ކުޅުނު މެޗުތަކުން ބަލިވިއިރު ލީގުގެ އެއް ވަނައިގައި އޮތް މެންޗެސްޓާ ސިޓީން ކުޅުނު މެޗު ކާމިޔާބުކޮށް އެ ޓީމުގެ ލީޑުފުޅާކޮށްފި އެވެ.\nރަށުންބޭރުގައި ޓޮޓެންހަމް ހޮޓްސްޕާސް އަތުން ޔުނައިޓެޑް ބަލިވީ 2-0 އިންނެވެ. ޗެލްސީ އަމިއްލަ ދަނޑުގައި ބޯންމައުތު އަތުން ބަލިވީ 3-0 އިންނެވެ. ސިޓީ އަމިއްލަ ދަނޑުގައި ކުޅުނު މެޗުން ވެސްޓް ބްރޮމްގެ މައްޗަށް ކުރިހޯދީ 3-0 އިންނެވެ.\nރޭގެ ނަތީޖާތަކާ އެކު ސިޓީ ލީގުގެ އެއް ވަނައިގައި އޮތީ 15 ޕޮއިންޓުގެ ލީޑަކާ އެކު އެވެ. ސިޓީ އަށް 25 މެޗުން 68 ޕޮއިންޓް ލިބިފައިވާއިރު، ޔުނައިޓެޑަށް 25 މެޗުން ލިބިފައިވަނީ 53 ޕޮއިންޓެވެ. ރޭ ޗެލްސީ ބަލިވުމުން ލިވަޕޫލް ވަނީ ތިން ވަނަ އަށް ޖެހިލައިފަ އެވެ. ލިވަޕޫލާއި ހަތަރު ވަނައިގައި އޮތް ޗެލްސީ އަށް ވެސް 25 މެޗުން 50 ޕޮއިންޓް ލިބިފައިވާއިރު، ލިވަޕޫލަށް ކުރި ލިބެނީ ފައިދާ ލަނޑު ގިނަވުމުންނެވެ. ޓޮޓެންހަމް ފަސް ވަަނައިގައި އޮތީ 25 މެޗުން 48 ޕޮއިންޓް ހޯދައިގެންނެވެ.\nރޭގެ މެޗު ފަށައިގެން 11 ސިކުންތު ތެރޭގައި ޓޮޓެންހަމަށް ލީޑުނަގައިދިނީ ޑެންމާކުގެ ޕްލޭމޭކަރު ކްރިސްޓިއަން އެރިކްސެން އެވެ. މިއީ ޕްރިމިއާ ލީގުގައި އެންމެ ފަހުން ކުޅުނު 600 މިނިޓް ތެރޭގައި ޔުނައިޓެޑް ކޮޅަށް ވަން ފުރަތަމަ ލަނޑެވެ.\nފުރަތަމަ ހާފު ނިމުމުގެ ކުރިން ޓޮޓެންހަމުން ދެ ވަނަ ލަނޑެއް ޖެހިއިރު، މި ގޯލަކީ ޔުނައިޓެޑުގެ ފިލް ޖޯންސް އަތުން ބައިކޮޅަށް ވަން ގޯލެކެވެ. ޓޮޓެންހަމްގެ ކިއެރަން ޓްރިޕިއޭ ނަގައިދިން ހުރަސް ބޭރުކޮށްލަން އުޅުމުގެ ތެރޭގައި ޖޯންސް ފައިގައި ޖެހިފައި ބައިކޮޅަށް ވަންއިރު ޔުނައިޓެޑްގެ ކީޕަރު ޑޭވިޑް ޑެހެއާ ހުރީ ހަރަކާތް ހުއްޓިފަ އެވެ.\nމި މެޗުގައި ޔުނައިޓެޑުން ފޮނުވާލި ހަމަލާތަކުގެ ހުރަހަަކަށްވީ ޓޮޓެންހަމަށް ކުޅޭ ފްރާންސްގެ ކީޕަރު ހޫގޯ ލޮރީސް އެވެ. މި މެޗުގައި ދާދި ފަހުން ޔުނައިޓެޑާ ގުޅުނު އަލެކްސިސް ސަންޗޭޒް ކުޅުނު ނަމަވެސް އޭނާގެ ބޭނުން ޔުނައިޓެޑަށް އެންމެ ރަނގަޅަށް ނުހިފުނެވެ.\nޗެލްސީ ކޮޅަށް ބޯންމައުތުން ތިން ގޯލު ޖެހީ ވެސް މެޗުގެ ދެ ވަނަ ހާފުގަ އެވެ. އެ ޓީމުގެ ލަނޑުތައް ޖެހީ ކަލުމް ވިލްސަން، ޖޫނިއާ ސްޓަނިސްލާސް އަދި ކުރިން ޗެލްސީ އަށް ކުޅުނު ނޭތަން އަކޭ އެވެ. މިއީ ޗެލްސީގެ ތާރީހުގައި އެ ޓީމު އަމިއްލަ ދަނޑުގައި ތިން ލަނޑުގެ ތަފާތުން ބަލިވި ހަތް ވަނަ ފަހަރެވެ.\nވެސްޓް ބްރޮމް ކޮޅަށް ސިޓީގެ ލަނޑުތައް ކާމިޔާބުކުރީ ފެނާންޑީނިއޯ އާއި ކެވިން ޑިބްރޭނާ އަދި ސާޖިއޯ އަގުއޭރޯ އެވެ.\nސަންޗޭޒް ގެންގޮސްގެން މޮރީނިއޯ މިކުރަނީ ކޮން ކަމެއްތޯ. ލީގުވެސް މިހާރު ޔަގީން ވެއްޖެ ދެއްތޯ


SunOnline: Fuvahmulah: Ekaniverikan filuvaidhin bandharaai airport ! (report)\nފުލައިޓެއްގެ ލޯގަނޑުން ފުވައްމުލައް ފެންނަ ގޮތް--- ފޮޓޯ: ފުލައިމީ\nފުވައްމުލައް: އެކަނިވެރިކަން ފިލުވައިދިން ބަނދަރާއި އެއާޕޯޓް!\n3 އަހަރު 10 މަސް ކުރިން - 04 ސެޕްޓެމްބަރ 2015 6\nރަށްވަށައިގެން ގޮށް ރާޅެވެ. ވަކި މޫސުމެއް ނޫނެވެ. އެއީ ކޮންމެ ދުވަހެއްގެ ވެސް ހާލަތެވެ. ރަށަށް ފޭބެނީ ރާޅުތަކާއި ހަނގުރާމަކޮށްގެންނެވެ. އެހަނގުރާމާގެ ތެރޭގައި އެތައް ބައެއް ވަނީ މިދުނިޔެ ދޫކޮށްފަ އެވެ. އެތައް ބަޔަކު ވަނީ ޒަހަމްކޮށްލައިފަ އެވެ. އެތައް ފައިސާއެއްގެ މުދަލަކަށް ވަނީ ގެއްލުންވެފަ އެވެ. މިއީ މީގެ 12 ވަރަކަށް އަހަރު ކުރިން ފުވައްމުލަކުގެ ހާލަތެވެ. މިކަމުގެ ސަބަބުން އެރަށު ރައްޔިތުންވެފައި ވަނީ ޒަމާނުންސުރެ އެކަނިވެރިވެފައިވާ ބަޔަކަށެވެ.\nދެހާސް ދެ ވަނަ އަހަރު ފުވައްމުލަކު ބަނދަރު ހުޅުވުމުގެ ކުރިން ފުވައްމުލަކަށް އަރައިފޭބުމަކީ ވަރަށް ނުރައްކާކަމެކެވެ. ރަށުގެ ބޭރަށް ބޯޓު ފަހަރު އައިސް ޖެހެނީ ކުޑަދޯންޏެއްގައި މީހުންނާއި މުދާ ބާލަންށެވެ. އެދަތުރުގައި ރާޅާޖެހި އެތައް ބަޔަކު މިދުނިޔެ ދޫކޮށްފައިވެ އެވެ. އެގޮތުން 1980 ގައި ދެމީހަކު އަދި 1985 އަހަރާއި 1990 އަހަރާއި 1993 އަހަރު ވެސް ވަނީ އެފަދަ ކުޑަ ދޯނިތައް ބަނޑުން ޖަހާލައިގެން މީހުން މަރުވެފަ އެވެ. އަދި ބައެއް ފަހަރު ބޯޓުތަކުގެ ވާކެނޑިގެން ގޮސް ފަރަށް ލެއްގުމުގެ ސަބަބުން ވަނީ ބޮޑެތި އެތައް މާއްދީ ގެއްލުންތަކެއްވެފަ އެވެ.\nފުވައްމުލަކު ބަނދަރު ސަރަހައްދުގައި ބަޔަކު މަޑުކޮށްލައިގެން.. ސަން ފޮޓޯ: ފަޔާޒު މޫސާ\n"ރާޅު ގަދަ ދުވަސްވަރު ދޯނި ބަންޑުން ޖަހާލުމާއި ބައެއް މީހުން މަރުވުމާއި އެކަހަލަ ކަންކަން ހިނގާފައި އެބަހުރި ވަރަށް ބޮޑަށް." ފުވައްމުލަކު ތާރީހު ދިރާސާ ކުރައްވާ މުނީރު ހަސަން ވިދާޅުވި އެވެ.\nއެފަދަ ހިތާމަވެރި ހާދިސާތަކުން މިރަށު ރައްޔިތުން ސަލާމަތް ކުރުމަށް ޓަކައި ފުރަތަމަ އެޅި ފިޔަވަޅަކަށްވީ މިރަށު ބޭރުގައި ނެރުތަކެއް ހެދުމެވެ. އެގޮތުން 1981 ވަނަ އަހަރުގެ މާޗް މަހު އަށް ވަނަ ދުވަހު މި ރަށުގައި ނެރު ހެދުމުގެ މަސައްކަތް ފެށުނެވެ. އެ މަސައްކަތުގެ ދަށުން މިރަށު ހުޅަނގުފަރާތުގައި ތިން ނެރު އަދި އިރުމަތި ފަރާތުގައި ތިން ނެރާއެކު ޖުމުލަ ހަ ނެރު ހެދި އެވެ. ނަމަވެސް އެކަމަށް ހައްލެއްނަ އެވެ. ދޯނި ބަންޑުން ޖެހުމުގެ ހިތާމަވެރި ހާދިސާތައް ހިނގައި މީހުން ނިޔާވަމުން ދިޔަ އެވެ.\nއެ ވަރުން އެ މައްސަލަ ހައްލުނުވުމުން ރައީސް މައުމޫން އަބްދުލްގައްޔޫމް ވެރިކަމުގައި މި ރަށުގައި ބަނދަރު ހެދުމުގެ މަސައްކަތް 2000 ވަނަ އަހަރު ޖުލައި މަހު ފެއްޓި އެވެ. އެ މަސައްކަތް 2002 ވަނަ އަހަރު ނިންމާލައި 2003 ޖުލައި މަހު ބަނދަރު ހުޅުވި އެވެ. އެއާއެކު އިސްވެ ފާހަގަ ކުރެވުނު ބިރުވެރި ދަތުރުތަކުން މިރަށް ސަލާމަތްވެ ހަމަނޭވައެއް ލުމަށް ފުރުސަތު ލިބިގެންދިޔަ އެވެ.\n"ބަނދަރު ހުޅުވުމާ އެކު އެހުރިހާ ކަމަކަށް ހައްލު އައީ، އެއާއެކު ދޯނި ފަހަރުގައި ނުކުންނާކަށް ނުޖެހޭ، ދެން ބޯޓް ފަހަރު އައިސް ބަނދަރަށް ކައިރި ކުރެވޭ." ފުވައްމުލަކު މީހަކު ބުންޏެވެ.\nފުވައްމުލަކުގައި ގާއިމް ކުރި ބަނދަރާ އެކު ކަނޑުދަތުރުތަކަށް ލުއިކަމެއް އައިނަމަވެސް ދަތުރުފަތުރަށް ބޮޑެތި ދަތިތަކެއް ހުއްޓެވެ. ފުވައްމުލަކަކީ މުޅިން ވަކިން އޮންނަ ރަށަކަށް ވުމުން މި ރަށުން އެހެން ރަށަކަށް ދިއުމަށް ކަނޑު މަގުން ދިގު ދަތުރުތަކެއް ކުރަންޖެހެ އެވެ. އެންމެ ކައިރި އޮތް އައްޑު އާއި މިރަށާއި ދޭތެރޭ ވެސް 22 މެއިލް ހުރެ އެވެ.\nމި ރަށު މީހުން އަވަސް ދަތުރެއް އެ ސިޓީ އަށް ކުރަންވެއްޖެ ނަމަ މީގެ އަހަރުތަކެއް ކުރިން ޖެހެނީ 22 މެއިލްގެ ކަނޑު ދަތުރެއް ކުރާށެވެ. ފުލައިޓުން ދަތުރުކުރުމަށް ދިގު ކަނޑުދަތުރެއް އައްޑުއަށް ކުރަންޖެހެ އެވެ. އެއީވެސް ފުވައްމުލަކު މީހުން ރަށު ބަންދުގައި ތިބެންޖެހުނު އެއް ސަބަބެވެ.\n"ބޭސް ފަރުވާ ކަންކަމުގައި ވެސް އެހެން ކަންކަމުގައި ވެސް ރަށުން ބޭރަށް ދިއުމަކީ އޭރު ވަރަށް އުނދަގޫކަމެއް، އައްޑު އަތޮޅަށް ދޯންޏެއްގައި ނުވަތަ ލޯންޗެއްގައި ދާން ޖެހެނީ،" މި ރަށުގެ މީހަކު އޭރުގެ ހާލަތު ސިފަކޮށްދެމުން ބުންޏެވެ.\nފުވައްމުލަކު ބަނދަރާ އެކު ދެން މިރަށު ރައްޔިތުން އެދެމުން އައީ ވައިމަގުން ހަލުވި ދަތުރުތަކަށެވެ. އަވަސް ހަލުވި ދަތުރެއް ކުރުމަށް ފުވައްމުލަކު ރައްޔިތުން އެދުމުން ދިޔަ ދިއުމަށް ނިމުމެއް ގެނައީ ރައީސް މުހައްމަދު ނަޝީދުގެ ސަރުކާރުންނެވެ. އެގޮތުން މިރަށުގައި އެއާޕޯޓު ހެދުމުގެ މަސައްކަތް 2008 ޖޫން މަހު 23 ވަނަ ދުވަހު ފެށިގެންދިޔަ އެވެ. ދެހާސް އެގާރަ ވަނަ އަހަރުގެ ފަހުކޮޅު އެއެއާޕޯޓަށް ފުލައިޓް ޖައްސައި މުޅި ފުވައްމުލައް ހުޅުވިގެންދިޔަ އެވެ. މިއަދު ގައުމީ އެއާލައިން މޯލްޑިވިއަންއިން މިރަށަށް ދުވާލަކު ފުލައިޓެއް ބާއްވާއިރު އޭގެ ފައިދާ ވަރަށް ވެސް ބޮޑެވެ.\nފުވައްމުލައް ރަށު ބަންދުގައި އޮތްއޮތުން މިއަދު އެއީ މާޒީއެވެ. ކަނޑުމަގުން އުޅެންޖެހުނު ހާލަށް ބަނދަރެއްގެ އެހީގައި އެވަނީ ހައްލު ހޯދާފަ އެވެ. އަވަސް ހިތަފްސޭހަ ދަތުރެއް ކުރުމަށް އެއާޕޯޓުން އެވަނީ ފުރުސަތު ހުޅުވިގެން ގޮސްފަ އެވެ. އެ ބަނދަރާއި އެއާޕޯޓް ވެފައި މިވަނީ މިރަށު ރައްޔިތުން ރަށު ބަންދުން ސަލާމަތް ކުރި ދެ ވަސީލަތަށެވެ.


މަޤާމު: ޕޮލިސީ އޮފިސަރ\nއިކޮނޮމިކްސް، ޓްރޭޑް ނުވަތަ އިންޓަނޭޝަނަލް ބިޒްނަސްއިން ފުރަތަމަ ޑިގްރީ ހާސިލުކޮށްފައިވުން.\nމަސައްކަތާ ގުޅުންހުރި ދާއިރާއަކުން މަދުވެގެން 4-3 އަހަރު ދުވަހުގެ ތަޖުރިބާ ލިބިފައިވުން.\nމުސާރަ: 20,046.00 ދިވެހި ރުފިޔާ (އެހެނިހެން އިނާޔަތް އަދި ޕެންޝަން ހިމެނޭގޮތުގެ މަތިން)\nވަޒިފާއަށް ކުރިމަތިލުމުގެ ސުންގަޑި: ވަޒީފާއަށް އެދި ސިޓީ ފޮނުވުމުގެ އެންމެ ފަހުގެ ތާރީޚަކީ 28 ސެޕްޓެންބަރު 2015 ވާ ހޯމަ ދުވަހުގެ 14:00 އެވެ. ވަޒީފާއަށް އެދި ހުށަހަޅާ އެޕްލިކޭޝަން، ސީ.ވީ، ދިވެހިރައްޔިތެއްކަން އަންގައިދޭ ކާރޑުގެ ކޮޕީ، ތަޢުލީމީ ސެޓްފިކެޓްގެ ކޮޕީ އަދި ކުރިން މަސައްކަތްކޮށްފައިވާ ތަންތަނުގެ ރެފަރެންސް ސިޓީ، މި މިނިސްޓްރީގެ ހިއުމަން ރިސޯސް ޔުނިޓަށް އެޑްރެސްކޮށް ހުށަހެޅުއްވުން އެދެމެވެ. އެޕްލިކޭޝަން ހުށަހަޅުއްވާނީ ބަންދުކުރެވިފައިވާ ސިޓީއުރައެއްގައެވެ. އަދި ސިޓީއުރައިގެ ބޭރުގައި Job Application EIF Tier2– Policy Officer” މިހެން ލޭބަލްކުރެވިފައި އޮންނަންވާނެއެވެ. އިތުރު މަޢުލޫމާތު ހޯއްދެވުމަށް، ރަސްމީ ދުވަސްދުވަހު 08:00 – 15:00 ދެމެދު 3333174 އަށް ގުޅުއްވައި ނުވަތަ [email protected] އަށް އީމެއިލް ކުރެއްވުން އެދެމެވެ.\n30 ޛުލްޤަޢިދާ 1436\nނަންބަރު: (IUL) 101-AF/1/2015/133


Male' sarahadhugai reygandu imaaraai kurun manaa koffi | ThePress\nމާލެ ސަރަހައްދުގައި ރޭގަނޑުގެ ވަގުތުތަކުގައި ހިންގާ އިމާރާތްކުރުމުގެ މަސައްކަތް މެދުކަނޑާލަން އަންގައިފިއެވެ.\nމިކަމާ ގުޅިގެން ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނީ، މާލޭ އާއި، ވިލިމާލެއާއި، ހުޅުމާލޭގައި، ހިންގަމުންދާ އިމާރާތްކުރުމުގެ މަސައްކަތްތް ހަވީރު 5:00 އިން ފެށިގެން ހެނދުނު 6:00 އަށް މެދުކަނޑާލަން ޖެހޭނެ ކަމަށެވެ. އަދި މިގޮތަށް އަމަލުކުރަން ޖެހޭނީ މާދަމާ މެންދުރު 12:00 ގެ ފެށިގެން ވަކި ގޮތެއް އަންގަންދެން ކަމަށް އެޗްޕީއޭއިން ބުނެއެވެ.\nމިފަދައިން އަންގާފައިވަނީ ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައިވާ ދަނޑިވަޅެއްގައި އާއްމު ސިއްހަތުގެ ރައްކާތެރިކުރުމުގެ ގާނޫނުގެ ދަށުން ޑިރެކްޓަރު އޮފް ޕަބްލިކް ހެލްތަށް ލިބިދޭ ބާރުގެ ދަށުންނެވެ. މި އެންގުމުގައިވާ ފިޔަވަޅުތަކަށް ހުރިހާ ފަރާތްތަކަކުން ވެސް ތަބާވުމަށްވަނީ އިލްތިމާސް ކޮށްފައެވެ. ޑިރެކްޓަރު ޖެނެރަލް އޮފް ޕަބްލިކް ހެލްތުގެ އެންގުންތަކަށް ކިޔަމަން ނުވާ ފަރާތްތަކާއި މެދު ގާނޫނީ ފިޔަވަޅު އެޅިގެންދާނެއެވެ.\nމާލެ ސަރަހައްދުގައި ރޭގަނޑު އިމާރާތްކުރުން މަނާކޮށްފައިވާއިރު، މާދަމާއިން ފެށިގެން މާލެ، ހުޅުމާލެ އަދި ވިލިމާލޭގައި ތިން ގަޑިއިރަށް މީހުން މަގުމައްޗަށް ނިކުމެ އުޅުމާއި އުޅަނދުތައް ދުއްވުންވެސް ވަނީ މަނާ ކޮށްފައެވެ. ރާއްޖެއިން ކޮވިޑް19 ފެނިފައިވުމާ ގުޅިގެން ސަރުކާރުން އަންނަނީ ގިނަ ފިޔަވަޅުތަކެއް އަޅަމުންނެވެ. އެގޮތުން ސަރުކާރުން ވަނީ މިދިޔަ މަހުގެ 12ވަނަ ދުވަހުން ފެށިގެން ރާއްޖޭގައި ސިއްހީ ކުއްލި ނުރައްކަލުގެ ހާލަތު 30 ދުވަހަށް އިއުލާން ކޮށްފައެވެ. އަދި ސަރުކާރުވެސް ތިން ހަފްތާއަށް ބަންދުކޮށް ސްކޫލުތަކާއި ކޮލެޖު އަދި ޔުނިވާސިޓީތައް ވެސް ވަނީ ތިން ހަފްތާއަށް ބަންދު ކޮށްފައެވެ.\nއަޑުގަދަ ވޯކުސޮޕު ތަކާއި ގަރާޖު ތައްވެސް އިރުއޮއްސޭ ގަޑިން އިރުއަރަންދެން މައިތިރި ކޮށްލަދީބަލަ. އަަދި މޭޔަރު ސިފާ ހުއްދަދީގެން ކުރުވާ ދަންވަރު މަގުކޮނުންވެސް ހުއްޓުވާލަދީ ބަލަ!


Andhaazaa kuri adhadhahvure MIRA ah libunu aamdhanee ithuruvehje – Iru\nލަހޫ· 11 މޭ 2021\nމިދިޔަ މަހު ލިބޭނެކަމަށް އަންދާޒާކުރި އަދަދަށްވުރެ %82.6 އާމްދަނީ އިތުރަށް ލިބިފައިވާކަމަށް މޯލްޑިވްސް އިންލެންޑް ރެވެނިއު އޮތޯރިޓީން ހާމަކޮށްފިއެވެ.\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) ގެ ތަފާސް ހިސާބުތައް ދައްކާގޮތުން މިދިޔަ މަހު ދައުލަތަށް އާމްދަނީގެ ގޮތުގައި 1.41 ބިލިއަން ރުފިޔާ ލިބިފައިވެއެވެ. މި އަދަދަކީ މިިދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ %173.8 އިތުރު އަދަދެކެވެ.\nއެޕްރީލްމަހު ޓީ.ޖީ.އެސް.ޓީ، ޖީ.އެސް.ޓީ، ގްރީން ޓެކްސް، އެއަރޕޯޓް ޑިވެލޮޕްމަންޓް ފީ، އެއަރޕޯޓް ސަރވިސް ޗާޖް، އާމްދަނީން ނަގާ ޓެކްސް އަދި ޓޫރިޒަމް ލޭންޑް ރެންޓް ގެ ގޮތުގައި ލިބިފައިވާ އާމްދަނީ އިތުރުވެފައިވާކަމަށް މީރާއިން ވިދާޅުވެއެވެ،\nމީގެ އިތުރުން، ދައުލަތަށް ލިބެންޖެހި ނުލިބިވާ ފައިސާގެ ބޮޑު އަދަދެއް މި މަހުގެ ތެރޭގައި ބަލައިގަނެފައިވާކަމަށް މީރާއިން ހާމަކުރެއެވެ. އަދި މި އަދަދު އެޕްރީލް މަހު ލިބިފައިވާ އާމްދަނީގެ %20 ހިއްސާކުރާކަމަށް މީރާއިން ވިދާޅުވެއެވެ. އާމްދަނީ އިތުރުވި އަނެއް ސަބަބެއްގެ ގޮތުގައި މީރާއިން ފާހަގަކުރައްވާފައިވަނީ ކޯވިޑުން ރައްކާތެރިވުމަށް އެޅި ފިޔަވަޅެއްގެ ގޮތުން މިިދިޔަ އަހަރުގެ އޭޕްރިލްމަހު ރާއްޖެ ފުރަބަންދުކޮށްފައި އޮތުމުން އެމަހު ޓްއަރިޒަމް ދާއިރާއިން ލިބުނު ޢާމްދަނީ ދަށްވެފައި އޮތުމަށްފަހު އެ މުއްދަތާ އަޅައި ބަލައި ލިބިފައިވާ އާމްދަނީ އިތުރުވެފައިވުމެވެ.\nމިދިޔަމަހު މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. މިދިޔަ މަހުގެ ލިބުނު އާމްދަނީގެ %60.1 އަކީ ޖީއެސްޓީގެ ގޮތުގައި ލިބުނު އާމްދަނީއެވެ. އެއީ 849.61 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓުންނެވެ. ޖުމްލަ އާމްދަނީގެ %9.8އެވެ. އެއީ 139.12 މިލިއަން ރުފިޔާއެވެ. މީގެ އިތުރުން، ގްރީން ޓެކްސްގެ ގޮތުގައި 95.54 މިލިއަން ރުފިޔާ (%6.8)، އާމްދަނީން ނަގާ ޓެކުހުގެ ގޮތުގައި 75.58 މިލިއަން ރުފިޔާ (%5.3)، ބީ.ޕީ.ޓީގެ ގޮތުގައި 40.26 މިލިއަން ރުފިޔާ (%2.8) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 214.56 މިލިއަން ރުފިޔާ (%15.2) ހިމެނެއެވެ.\nމިދިޔަމަހު ބަލައިގަތް އާމްދަނީގެ ތެރޭގައި 66.05 މިލިއަން އެމެރިކާ ޑޮލަރު ހިމެނެއެވެ.


WHO Chief ah dhevana dhaureh\nޑަބްލިޔުއެޗްއޯ ޗީފަށް ފަސްއަހަރުގެ ދެވަނަ ދައުރެއް\nޑަބްލިޔުއެޗްއޯ ގެ ޑައިރެކްޓަރު ޖެނެރަލް ޓެޑްރޮސް އެދަނަމް ގެބްރިޔޭސުސް\nވޯލްޑް ހެލްތު އޮގަނައިޒޭޝަން (ޑަބްލިޔުއެޗްއޯ) ގެ ޑައިރެކްޓަރު ޖެނެރަލް ޓެޑްރޮސް އެދަނަމް ގެބްރިޔޭސުސް ފަސް އަހަރުގެ ދެވަނަ ދައުރެއް ދީފިއެވެ. ދުނިޔޭގެ ސިއްހަތު ޖަމިއްޔާގެ ސެކްރެޓަރީ ޖެނެރަލްގެ މަގާމަށް އޭނާ އެންމެ ފުރަތަމަ ވަޑައިގަތީ ޖުލައި 1، 2017 ގައެވެ.\nސެކްރެޓަރީ ޖެނެރަލްގެ މަގާމަށް ޓެޑްރޮސް ނޫން އެހެން ކެންޑިޑޭޓަކު ކުރިމަތި ލާފައި ވެސް ނުވެ އެވެ. އަނެއްކޮޅުން ޓެޑްރޮސް އެ މަގާމުގައި ބެހެއްޓުމަށް ޑަވްލިއުއެޗްއޯގެ މެންބަރު ގައުމުތަކުން ކުރިއާލައި ވަނީ ސައްލާކޮށް ގޮތެއް ނިންމާފ އެވެ. އެއީ ދުނިޔެއަށް ލައިގަތް ކޮވިޑް ހާލަތުގައި ޓެޑްރޮސް އަދާކުރެއްވި ހީވާގި މަސައްކަތަށް ހަދިޔާއެއް ދިނުމުގެ ގޮތުންނެވެ.\nކޮވިޑްގެ ހާލަތުގައި ދުނިޔެ ހިނގާ ދިޔައަ ގޮތުން ސެކްރެޓަރީ ޖެނެރަލްގެ މަގާމަށް ކުރިމަތިލާން އެހެން މީހަކު ބޭނުން ނުވީ ކަމަށް ވެސް ބައެއް ޚަބަރުތައް ބުނެ އެވެ.\nޓެޑްރޮސް އަކީ އެފްރިކާ ބައްރަށް ނިސްބަތްވާ އިތިއޮޕިއާ ރައްޔިތެކެވެ. އޭނާ ވަނީ އިތިއޮޕިއާގެ ފޮރިން އެފެއާޒް މިނިސްޓަރުކަން ވެސް ކުރައްވާފަ އެވެ.\nކޮވިޑް ހާލަތުގައި ޑަބްލިއުއެޗްއޯއަށް ކުރިމަތިވި ލައްކަ ފާޑިކިޔުންތަކުގައި ޓެޑްރޮސް ހަރުދަނާ އުސޫލުތަކެއް ގެންގުޅުއްވި އެވެ. އެހެން ނަމަވެސް އޭނާގެ މިއުސޫލުތަކަށް ދުނިޔޭގެ ހުރިހާ ގައުމުތަކުން އާދެލައްބަ ނުކި އެވެ.\nދުނިޔޭގެ ސިއްހަތު ޖަމިއްޔާގެ ސެކްރެޓަރީ ޖެނެރަލްގެ މަގާމަށް ވަޑައިގަތުމަށް ޓެޑްރޮސް ކުރެއްވި މަސައްކަތަކަށް އޭނާގެ އަމިއްލަ ގައުމުން އެއްވެސް ވަރަކަށް އެއްބާރުލުމެއް ނުދެ އެވެ. އެއީ އިތިއޮޕިއާގެ އިންސާނީ ހައްގުތަކަށް ފާޑުކިޔައި ޓެޑްރޮސް ދެއްކެވި ވާހަކަތަކާ ގުޅިގެންނެވެ.\nޗައިނާއާ ކޮވިޑާ ގުޅުވައި ސިޔާސީ ވެރިން ދެއްކި ވާހަކަތަކުގައި، ސިއްހަތު ޖަމިއްޔާ މާބޮޑަށް ޗައިނާއަށް ކަމޭހިތާ ކަމަށް ބުނެ ވަނީ ފާޑުކިޔާފަ އެވެ. އަދި ކޮވިޑަކީ ޗައިނާއިން އުފެދުނު ބަލިބަމަޑުކަމެއް ކަމަށް ބުނެ ދެއްކި ވާހަކަތަކީ މުހިންމު ބުނުމެއް ކަމަށް ސިއްހަތު ޖަމިއްޔާއިން ބަލައިގެންފައެއް ނުވެ އެވެ.\nމުޅި އާބާދީއަށް މަންކީޕޮކްސް ވެކްސިން ނުދޭނެ\nއަލުން ޓްރަމްޕް ވަޑައިގެންފި ނަމަ ފައުޗީ ނުހުންނާނެ\nބައިޑަން ކޮވިޑް ވެކްސިން ޖައްސަވައިފި\nހައިޑްރޮކްސީކްލޮރޯކްއީން - ނަފުސާނީ ބަލިތަކަށް ހުށަހެޅޭ: އީއެމްއޭ


Noatufoi: hahluothee bin minivankurumugai…\nކުޅުދުއްފުއްޓަށް ދިމާވެފައިވާ އެންމެ ބޮޑު މައްސަލަޔަކީ، ބޯހިޔާވަހިކަމުގެ މައްސަލައެވެ. ހައްލުކުރުމުގައި ޚިޔާލު ކަފިކަފިވާ އެންމެ ބޮޑު މައްސަލަޔަކީވެސް އެއީއެވެ.\nރަށުގައި އެއާފޯޓް އެޅުމަށް ވަރަށް ބޮޑު ސަރަހައްދެއް ނެގުމުން މިހާރު، ކުޅުދުއްފުއްޓަކީ ހަގީގަތުގައި، އެއާޕޯޓްގެ އިންވަކިކުރަން ޖަހާފައިވާ ފުޅައްގަނޑުގެ ދެކުނުން އޮތް ސަރަހައްދެވެ. ނަތީޖާއަކީ، އިހުނަށްވުރެ ބޮޑަށް ބިމުގެ މައްސަލަ ބޮޑުވުމެވެ. އެއާޕޯޓާއި، އަލަށް ހަދާ ބަނދަރާއި، ވިޔަފާރިބަނދަރާއެކު ކުޅުދުއްފުށި ވާނީ ފަސޭހައިން ޚިދުމަތްތައް ހޯދޭ، އާބަންސެންޓަރަކަށެވެ. އެއާއެކު މިރަށަށް މީހުން ދިރިއުޅެން އައުމުގެ ޝައުގުވެރިކަން ބޮޑުވެ، ރަށުން މީހުން ހިޖުރަކުރާ މިންވަރު ދަށްވާނެކަމަށް ބެލެވެއެވެ. ކޮންމެއަކަސް، އެއާޕޯޓެއް ދެނެއް ނުއެއް ނެގޭނެއެވެ. އެއީ ބިން މިނިވަންކުރަން ކުރެވޭނެ ކަމެއްނޫނެވެ. ނަމަވެސް ބިން މިނިވަންކުރަން ކުރެވޭނެ ވަރަށް މުހިންމު ތިންކަމެއް އެބަ އޮތެވެ.\nފުރަތަމަކަމަކީ، އެމްޑީޕީ ސަރުކާރުގައި، އުފެއްދި ކަރުދާހު ކުންފުނި، ‘ކުޅުދުއްފުށި ޑިވެލޮޕްމެންޓް ކޯޕަރޭޝަން (ކޭޑީސީ) އުވާލުމެވެ. ސަބަބަކީ، ކައުންސިލްގެ ރައީސް ވިދާޅުވެފައި އޮތްގޮތުންވިއްޔާ، ކުޅުދުއްފުށީގެ ބިމުގެ ވަރަށް ބޮޑު ސަރަހައްދެއް އޮތީ މި ބުނި ވިޔަފާރި ކުންފުނި، ކޭޑީސީގެ މުދަލެއްގެ ގޮތުގައެވެ! ކޭޑީސީގެ ބާރުގެ ދަށުގައި އޮތީ ހަމައެކަނި އެމްޑީޕީގެ ސަރުކާރުގެ ވެރިކަމުގައި ހިއްކި ބިން އެކަންޏެއްވެސް ނޫން ކަމަށްވެއެވެ. މައުމޫންގެ ވެރިކަމުގައި ހިއްކާފައިވާ ބިމުން ބައެއްވެސް އޮތްކަމަށްވަނީ މި ކޭޑީސީގެ މުދަލެއްގެ ގޮތުގައެވެ!\nކޭޑީސީއަކީ ކަރުދާހު ކުންފުންޏެކެވެ. ދުވަހަކު ރަށުގެ ތަރައްގީއަށް ކަމެއްކޮށްފައެއްވެސް ނެތެވެ. ކުންފުނީގެ މަގުސަދަކަށްވެފައި އޮތީ، ކުޅުދުއްފުށީގެ ބިން މުއްސަނދިންނަށް ވިއްކުމެވެ! އެކަންކުރުމަށް، ތަޖުރިބާއެއްނެތް ބަޔަކު، ރަށުތެރެއިން ނަގައި ކުންފުނީގެ ބޯޑަށްލީއެވެ. ނަމަވެސް މައިތިރިވީ، ބިން ވިއްކުން ހުއްޓުވަން ކޯޓަށް މައްސަލަވެއްދި ހިސާބުންނެވެ. އޭގެ ފަހުން ވެރިކަން 2012 ފެބުރުވަރީމަހު ބަދަލުވެ، ބިންވިއްކުމުގެ ބިރު އޮތީ ކުޑަވެފައެވެ. ކުންފުނިވީ ހިސާބެއް މިހާރު ނޭނގުނަސް، އެނގޭކަމަކީ، މަގުސަދަށް ބަލާއިރު، މިއީ އިންޑިއަން ސަބްކޮންޓިނެންޓް އަޅުވެތިކޮށް، ބިންފޭރުމަށް އުފެއްދި، އިނގިރޭސިވިލާތު ކުންފުނި، ‘ ބްރިޓިޝް އީސްޓް އިންޑިއާ ކޮމްޕެނީ’ ފަދަ ކުންފުންޏެއްކަމެވެ.\nކޭޑީސީ އުވައިނުލާކަމާއި، ހިއްކާފައިވާ ބިމުގެ ބޮޑު ސަރަހައްދެއް އޮތީ ކުންފުނީގެ މުދަލުގެ ގޮތުގައިކަމާއި، އެބިމަށް ކައުންސިލްގެ އެއްވެސް ބާރެއް ނެތްކަން އެނގެނީ ވަރަށްފަހުން ކައުންސިލްގެ ރައީސް އެގޮތަށް ވިދާޅުވެފައިވާތީއެވެ. ރައްޔިތުންގެ ވޯޓުން އިންތިޚާބުކޮށްފައިވާ ކައުންސިލަށް، ރައްޔިތުންގެ ބިމަށް ބާރު ނުފޯރާގޮތަށް، އޮވެގެން ނުވާނެއެވެ. ވީމާ، ބިން ޖެހޭނީ މިނިވަންކުރާށެވެ.\nރަށުގެ ބިން މިނިވަންކުރުމަށް، ކުރަންވީ ދެވަނަކަމަކީ ހިއްކި ބިމުގައި އަޅާފައި އެހުރި ރޯހައުސްތަކާއި ދެކޮޅުހެދުމެވެ. ފެންވަރުދަށް، ސިފަ ހުތުރު، ރޯހައުސްތަކުން އެއޮތީ މިރަށުގެ ބިމުގެ ބޮޑުބައެއް އަޅުވެތިކޮށްފައެވެ. އަހަރެމެންނަށް ހައްގުމިންވަރަކީ އެއީކަމަށް ގަބޫލެއްނުކުރަމެވެ. އެބިމުން އެރޯހައުސްތައް ނަގަންގޮވާލުން މުހިންމެވެ. އޭގެ ބަދަލުގައި، މިރަށާއިއެކަށީގެންވާ، ޒަމާނީ ފެންވަރުގެ ފުލެޓްތަކެއް އުސްކޮށް އިމާރާތްކުރުމަށް، ސަރުކާރަށް ގޮވާލަންޖެހެއެވެ. އަލަށް އިމާރާތްކުރާ ފުލެޓްއިމާރާތުން ރޯހައުސްތައް ލިބުނު ފަރާތްތަކަށްވެސް ފްލެޓްދޭނީއެވެ.\nދެން އޮތީ ރަށުގެ ބިން މިނިވަންކުރުމަށް ކުރަންއޮތް ތިންވަނަ ކަންތަކެވެ. އެއީ މި އާޓިކަލްގައި ބޭނުންކޮށްފައިވާ ކޮރެލްޑްރޯއިން ‘ޕްލޭންކޮށްފައި’ އޮތް، މިރަށުގެ ރަސްމީ ޗާޓު، ޚާއްސަކޮށް އޭގައި ހިމެނޭ ހިއްކިބިމުގެ ސަރަހައްދުގެ ޗާޓު އުވާލުމެވެ! ރަށްރަށުގެ ލޭންޑްޔޫޒް ޕްލޭންހަދަނީ ‘ކޮރެލްޑްރޯ’ އިން ކުރަހަން އެނގޭ މީހުންނެއް ނޫނެވެ. އެއީ އާބަން ޕްލޭނަރުންނާއި، އަދިވެސް އެތައް ފަންނީ ބަޔަކު އެކުވެގެން ކުރާކަމެކެވެ. ވީމާ، ފަންނީ މީހުންގެ އެހީގައި ކުޅުދުއްފުށީގެ ހިއްކިބިމުގެ ޗާޓު އަލުން ކުރަހައި، ރައްޔިތުންގެ ޚިޔާލަށް ހުށަހަޅަންޖެހެއެވެ. އޭރުން، އަނެއްކާވެސް ބިންތަކެއް، ބޯހިޔާވަހިކަން ފޯރުކޮށްދިނުމަށް ބޭނުންކުރުމަށް މިނިވަންވާނެއެވެ.


REPORT: India ferry, dhivehi iqthisodhu bedheydeyne malhi eh!\nކޮޗިން ފެރީ: ދިވެހި އިގްތިސޯދު ބެދޭނެ މަޅިއެއް!\nރާއްޖެ- ކޮޗިން ފެރީ ދަތުރުތަކާ ބެހޭ ގޮތުން އަވަސް އިން ހަދާފައިވާ ވީޑިއޯއެއް: މި ދަތުރުތައް މިމަހުގެ 26 ގައި ފަށަން ދަނީ ރާވަމުން -- ވީޑިއޯ: އާއިމް ޒަމީރު | އަވަސް\n"ފެރީ" ކުރަނީ މީހުން އުފުލާށެވެ. ނޫނީ މުދަލާއެކު ވިޔަސް މީހުން އުފުލާށެވެ. އިންޑި އާއި ދިވެހިން ސަރުކާރުން ވަނީ ރާއްޖެ - އިންޑިއާ ފެރީގެ ހިދުމަތް ފަށަން ނިންމާފަ އެވެ. އަޑުތައް ފެތުރިފައިވާ ގޮތުގައި މި މަހުގެ 26 ވަނަ ކޮޗިން ބަނދަރުން އަންނަ ފުރަތަމަ ފެރީ ރާއްޖެއަށް ބަނދަރުކޮށް ނަގިލި ވައްޓާލާނެ އެވެ. މި "ފެރީ" ގައި އިލެކްޓްރިކް މެޝިނަރީ އާއި ފަރުނީޗަރާއި ބޭހުގެ ބާވަތްތަކާއި ކާބޯތަކެތި ރާއްޖެއަށް އޮއްސާލާނެ ކަމަށް އިންޑިއާގެ ނޫސްތަކުން ދަނީ "ފޮނިކަނޑަމުން" ނެވެ. އެކަމަކު ޔަގީނުންވެސް މި ދަތުރުވާނީ ތާރީހީ ކަމަކަށެވެ. އަދި ތާރީހީ ފެށުމަކަށެވެ. ސަބަބަކީ މިއީ ރާއްޖެއާ އެހެން ގައުމަކާ ދެމެދު ފަށާ ފުރަތަމަ ފެރީގެ ހިދުމަތަށްވާތީ އެވެ.\nއެކަމަކު މި ދަތުރުގެ ސަބަބުން ނުކުމެދާނެ މައްސަލަތަކާއި މި ދަތުރު އޮޑީގެ ވަތުގައި "ފޮރުވާފައިވާ" ހަގީގީ "ސިއްރު" އިންޑިއާގެ ރިސާޗް އެންޑް އެނާލިސިސް ވިންގު (ރޯ) އާއި އިންޑިއާގެ އިސްވެރިން ފިޔަވައި އެހެން ބަޔަކަށް ނޭނގެ އެވެ. މި ސިއްރުތައް ދިވެހި ސަރުކާރުގެ އިސްވެރިންނަށް އެނގޭ ކަމާމެދު ޝައްކެވެ. -- އެހެން ވާހަކަށް މަޖުބޫރެއް ނޫނެވެ.\nއިންޑިއާގެ ފެރީގެ މައްސަލާގައި އެންމެ ބޮޑަށް ކަންބޮޑުވެ ވަޑައިގަންނަވަނީ ރާއްޖޭގެ އިގްތިސޯދީ ދާއިރާގެ ތަޖުރިބާކާރު ބޭފުޅުންނެވެ. އެ ފަދަ ގިނަ ބޭފުޅުންގެ ނަޒަރުގައި އިންޑިއާގެ ދަތުރުތައް ރާއްޖެއާ ދިމާއަށް އަނބުރާލުން ވެގެން ދާނީ ދިވެހި އިގްތިސޯދު ބެދޭނެ މަޅިއެއްގެ ތެރެއަށް ރާއްޖެ ވަދެގެން ދިއުމަށެވެ. އެހެންވެ ކުރިން ރައީސް މުހައްމަދު ނަޝީދުގެ ސަރުކާރާއި އަދި މިހާރު މިއޮތް ރައީސް އިބްރާހިމް މުހައްމަދު ސޯލިހުގެ ސަރުކާރުން "ހިތާވެގެން" އުޅޭ ކޮޗިން ފެރީން ނުކުމެދާނެ ނަތީޖާއާ މެދު ހިސާބަކަށް ބަލައިލާން ޖެހެ އެވެ.\nފުރަތަމަ ކަމަކަށް އިންޑިއާ އިން އިސް ނަގައިގެން މި ފަދަ ދަތުރުތަކެއް ރާއްޖެއަށް ފެށުމުގެ މަގުސަދަކީ ކޮބައި ހެއްުޔެވެ؟ މި ކަހަލަ ފެރީއެއްގައި ދިވެހިން އިންޑިއާއަށް ދަތުރު ކުރާނެ ހެއްޔެވެ؟ އަދި ނުކުރިޔަސް މި ފެރީގެ ސަބަބުން ރާއްޖޭގެ އެކްސްޕޯޓް އިތުރުވާނެ ހެއްޔެވެ؟ ފެރީގެ ހަގީގީ މަންފާ ލިބޭނީ ކޮން ބަޔަކަށް ހެއްޔެވެ؟\n"ކީއް ވެގެންހޭ އިންޑިއާ ސަރުކާރުން އިސް ނަގައިގެން ފެރީއެއް ރާއްޖެއަށް ފަށަންވީ، މިއީ ސުވާލެއް ނޫން ތޯ؟ ދަތުރު ފަތުރުގެ ނިޒާމު ތަކަކީ ސަރުކާރު ތަކުން މަގު ފަހި ކުރީމަ ޑިމާންޑް އޮތިއްޔާ އުފެދޭނެ އެއްޗެއް. މިހާރު ވެސް އިންޑިއާގެ ކުންފުނި ތަކުން އިންޑިއާގެ ތޫތުކުޅިން ރާއްޖެއަށް މުދާ ގެނެސްދޭ. އެކަން ކުރަނީ ޑިމާންޑަށް. އެހެންވީމަ މި ފެރީ ހަމަ ގަދަބަވިކަން ދައްކާފަ ފެށުމުގެ މަގުސަދެއް ނޭނގެ،" ރާއްޖޭގެ މަޝްހޫރު ވިޔަފާރިވެރިއަކު ނޫހުގައި އޭނާގެ ނަން ނުޖެހުމަށް އެދި ވިދާޅުވި އެވެ.\nކޮޗިން-ރާއްޖެ ފެރީ ފެށުމުގެ ގޮތުން އިންޑިއާގެ ނޫހެއްގައި ޖަހާފައިވާ އިޝްތިހާރެއް\nމި ފަށަނީ މަލިކު ފެރީ؟\nއިންޑިއާގެ ކޮޗިނުން ރާއްޖެއަށް މި ފެރީ އަންނާނީ އެރޭބިއަން ސީ ހުރަސްކޮށްފަ އެވެ. މި ދޭތެރޭ ދިގު މިނަކީ ކޮޗިން އާ މާލެ އާ ދެމެދަށް 700 ކިލޯ މީޓަރު ނުވަތަ 493 ނޯޓިކަލް މޭލެވެ. އަދި ކޮޗިން އިން ކުޅުދުއްފުއްޓަށް 500 ކިލޯ މީޓަރު، 149 ނޯޓިކަލް މޭލެވެ. ވެރިރަށް މާލެއަށް ކޮޗިނުން ދެ ދުވަހުން އާދެވޭނެ ކަމަށް ބެލެވޭއިރު، ކުޅުދުއްފުށީ ދަތުރުގެ ދިގު މިނަކީ އެއް ދުވަހެވެ. ނަމަވެސް މިއަށް ވުރެ ލަސްވުމާއި އަވަސް ވުން އޮންނަނީ ދަތުރު ފަށާ ފެރީގެ ބާވަތަށް ބަލާފަ އެވެ. ގާތްގަނޑަކަށް ގަޑިއަކު 20 މޭލު ދުވާ އުޅަނދެއްނަމަ ދެ ދުވަހުން ރާއްޖޭގެ އައްސޭރިއާ ލައްވާލާފާނެ އެވެ.\nއިންޑިއާއަކީ ދިވެހިން ތަފާތު ބޭނުންތަކުގައި ގޮސް އުޅޭ އަވަށްޓެރި އަދި ކައިރި ގައުމެކެވެ. ވިޔަފާރި އާއި ބޭސް ފަރުވާއަށް ދާންޖެހޭ އަދި ދިވެހިންނާ "ގާތް ގުޅުމެއް" އޮތް ގައުމެވެ. އިންޑިއާ ފެރީ ފަށަން ނިންމުމާއެކު އެއިން ދިވެހިން ދަތުރު ކުރާނެ ކަމަށް ސަރުކާރުގެ ބައެއް އިސް އޮފިޝަލުން ވާހަކަފުޅު ދެއްކެވި އެވެ. މި ވަރުގެ ބޮޑު ކަނޑެއް ހުރަސްކޮށް އިންޑިއާ ފެރީގައި ދިވެހިން އިންޑިއާ އިން ރާއްޖެ ހިނގައިދާނެ ހެއްޔެވެ؟ ހީއެއް ނުވެއެވެ.\nދަތުރު ފަށާ މާލެ އާއި ކުޅުއްދުށި އަދި ކޮޗިންގެ ދުރުމިން ދައްކުވައިދޭ އިންފޯގްރެފިކްސް\nރާއްޖެ އާއި އިންޑިއާއާ ދެމެދު މިހާރު މިވަނީ ޓްރެވަލް "ބަބަލް" އުފައްދަން ނިންމާފަ އެވެ. މާނައަކީ ފަސޭހަ އިން ވައިގެ މަގުން ދަތުރުކުރެވޭނެ ގޮތެއް އިންޑިއާގެ ގިނަ އެއާލައިން ތަކުން ތަނަވަސް ކޮށް ދޭނެވެ. އަދި ދިވެހި ގައުމީ އެއާލައިން މޯލްޑިވިއަން ވެސް އެ ގައުމަށް އަލުން ފަށަން ވަނީ ނިންމާފަ އެވެ. މީގެ ދަތުރެއްގެ ދިގު މިނަކީ ކޮޗިން އިން މާލެއަށް ފްލައިޓުގައި ބަލާނަމަ ދޮޅު ގަޑިއިރެވެ. އަދި އިންޑިގޯ އެއާލައިނުން ގާތްގަނޑަކަށް 200 ޑޮލަރަށް ކޮޗިންއަށް ރިޓާން ޓިކެޓި މީގެ ކުރިން ވިއްކި އެވެ. އަދި މޯލްޑިވިއަނުން ޓިކެޓު ވިއްކީ 150 ޑޮލަރު ވަރަަށެވެ. މިހާ ފަސޭހައިން ދެވެން އޮއްވާ ފެރީއެއްގައި ކަނޑު މަގުން ދަތުރުކޮށްފައި ދިވެހިން އިންޑިއަށް ހިނގައިދާނެ ތޯ މިއީ ސުވާލެކެވެ.\n"ފެރީގައި ޑޮމެސްޓިކް ކޮށް ދަތުރުކޮށްލަން ވެސް މިވަނީ ދަތި ކަމަށް. އެހެންވެ 30 މިނެޓުން ދެވޭ ރާސްތާގައި މި އެއާޕޯޓު އަޅަނީ. ދިވެހިން އިންޑިއާއަށް ދާ މައިގަނޑު ސަބަބަކީ ބޭސް ފަރުވާއަށް. އާސަންދަ ލިބޭތީ. ގޮސްފައި ވެސް ބަލަނީ ބޭސް ކޮށްގެން އަވަހަށް އަންނަން. ސުވާލަކީ ފެރީގައި ދެ ދުވަހުން އެ ގައުމަށް ކުޑަކުދިން ގޮވައިގެން ދާނެ ހޭ؟" ސައީދު ވިދާޅުވެފައިވެ އެވެ.\nދެން އެހެންވީއިރު މި ފެރީގެ ބޭނުމަކީ ކޮބައި ހެއްޔެވެ؟ ކުރިން ރާއްޖޭގެ ރަށެއްގެ ގޮތުގައި އޮތް މަލިކާ ދެމެދު ވެސް އިންޑިއާއިން ފެރީ ބާއްވަ އެވެ. މި ފަށަނީ "މަލިކު" ފެރީ ހެއްޔެވެ؟\nކުޅުދުއްފުށީ ރާއްޖޭގައި ހައްދާ ބައެއް ދަނޑުވެރިކަމުގެ ސާމާނު ވިއްކަނީ: އިންޑިއާ ފެރީގެ ސަބަބުން ރާއްޖޭގެ އިގްތިސޯދަށް ހުރަސް އެޅޭނެ -- ފޮޓޯ: އަވަސް\n"އެކި މީހުން ޖަވާބު ދޭނީ އެކި ގޮތަށް. މި ފެރީ އަަޅުގަނޑަށް ސިފަވަނީ މަލިކު ފެރީއަށް. މަލިކަކީ އިންޑިއާގެ ބާރު ހިނގާ، އެ މީހުންގެ ޓެރެޓަރީއެއް. މި ދޭން އުޅޭ ޖަވާބު ފުރިހަމަ ކަމަށް ފެނޭ. މިވެސް ހަމަ ޖަވާބު ދޭ ގޮތެއް،" ޑިޕްލޮމެޓިކް ދާއިރާގެ ތަޖުރިބާ ލިބިފައިވާ ބޭފުޅަކު ވިދާޅުވި އެވެ.\nމި ފެރީ ނިޒާމުން ދިވެހިން ނުދިޔައަސް ދަތުރު ކުރާނެ މީހުން ވާނެ އެވެ. ދަތުރު ކުރާނެ މީހުން މަދު ވެގެން ހުއްޓާލާކަށް ވެސް ނުޖެހޭނެ އެވެ، މީގައި ގިނައިން އައިސް ގޮސްވާނީ އިންޑިއާގެ ރައްޔިތުންނެވެ. ފެރީގެ ސަބަބުން ބޮޑު މަންފާ ލިބޭނެ ބަޔަކީ ވެސް އެ މީހުންނެވެ. މިހާރު ވެސް ރާއްޖޭގެ ލަގްޒަރީ ރިސޯޓުތަކުގެ "ސަޕްލައި" ގެއްލިފައިވާ ދިވެހިންގެ އަތް ދަށުން އިތުރަށް މިކަން ފިރުކިގެން ދިއުމުގެ ބާރަކަށް މި ފެރީ ނިޒާމު ވުމުގެ ފުރުސަތު އެބައޮތެވެ. އިންޑިއާއިން ގިނަ އަދަދެއްގެ މުދާ ގެނެސް އަޅާލުމުން މުޅި އިގްތިސޯދު އިންޑިއާ މުދަލަށް ބަރޯސާ ވެގެންދާނެ އެވެ،\nއިންޑިއާ މުދާ "ޑަންޕް" ކުރާނެ\nބޯޑަރު ހުރަސްކޮށް ފެރީ ބޭއްވުމަކީ ދުނިޔޭގައި އާކަމެއް ނޫނެވެ. އެކަމަކު އެކަން ކުރަން ރާއްޖެ ތަފާތުވެ އެވެ. އެހެންވެ ފުރަތަމަ ބަލަން ޖެހެނީ ނޭޝަނަލް އިންޓްރެސްޓަށެވެ. މިއިން ނުކުމެދާނެ ގައުމީ މައްސަލަ ތަކަށެވެ. މި ފެރީގެ ސަބަބުން އިގްތިސޯދީ ގޮތުން ރާއްޖެ މަޅި އެއްގައި ބަނދެވިދާނެ ބަލަން ޖެހެ އެވެ.\n"ކޮޗިން، ކުޅުދުއްފުށި ފެރީން އުތުރަށް ތަރުކާރީ ގެނެވިދާނެ. އެކަމަކު އަޅުގަނޑަކަށް ނުފެނޭ އިގްތިސޯދީ ގޮތުން ބަލާއިރު މިއިން ރާއްޖެއަށް އޮތް މާ ބޮޑު ފުރުސަތެއް.... ދެން މައިގަނޑު އެއްޗަކަށް ވަނީ ތަރުކާރުކާރީއާ މޭވާ... އެހާ ހިސާބުން ސުވާލަކީ އޭގެ ސަބަބުން ރާއްޖޭގައި މިހާރު ވެސް އޮތް ނާޒުކު ދަނޑުވެރިކަމުގެ ޕްރޮޑަކްޝަނަށް ވާނީ ކިހިނެއް ތޯ؟،" ރާއްޖެއަށް މުދާ އެތެރެކުރާ އެއް ކުންފުނި ކަމަށްވާ ސެންޗޫރިއަންގެ ޗެއާމަން، އަހުމަދު މައުމޫން ވިދާޅުވި އެވެ.\nމާލެ ލޯކަލް މާރުކޭޓް: އިންޑިއާ ފެރީގެ ދަތުރުތަކުގެ ސަބަބުން އިންޑިއާ މުދާ ރާއްޖެއަށް ޑަންޕް ކުރުން އިތުރުވާނެ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nއާއްމުންގެތެރޭ ނުތަނަވަސްކަން ބޮޑު\nމި ދަތުރުރާ މެދު އާއްމުގެ ކަންބޮޑުވުމާއި ނުތަވަނަސްކަން ބޮޑެވެ. ހާއްސަކޮށް އަމިއްލަ އަށް ވިޔަފާރި ކޮށްލައިގެން އަމިއްލަ މަސައްކަތުން އުޅޭ ގިނަ ބައެއްގެ ހިޔާލުގައި މި ފެރީން ރާއްޖެ ގެންދާނީ ފަހަތަށެވެ. މީގެން ހަމައެކަނި ފައިދާ ކުރާނީ މި ދަތުރު ފަށާ އިންޑިއާގެ ސަރަހައްދުގެ މީހުންނަށެވެ. އެ މީހުން ހައްދާ ލުނބޯގެ ބަސްތާތަކާއި ފިޔާ ބަސްތާ އާއި މިރުސްކޮތަޅު ރާއްޖެ ގެންނަން ފަސޭހަ ވާނެ އެވެ. މީގެ ބަދަލުގައި ރާއްޖެއަކީ އިންޑިއާއަށް އެކްސްޕޯޓު އޮތް ގައުމަކަށް ނުވާތީ މީއީ އެއްކޮޅަށް ދުއްވާ ފެރީއަކަށްވާނެ އެވެ. އަދި މިކޮޅުން އަރާނީ ވެސް އިންޑިއާ މީހުނެވެ.\nއަވަސް ވާހަކަ ދެއްކި މީހުން ތިބީ މި ދަތުރުތަކާ ރުހިގެން ނޫން ކަން އެނގެ އެވެ. އެ މީހުންގެ މެދުގައި މި ދަތުުރުތަކާ މެދު އޮތީ ނުތަނަވަސްކަމާއި ބިރުވެރިކަމެވެ. މެދު އުމުރުގެ މީހަކު ނަން ނުޖެހުމަށް އެދި އިންޓަވިއު ފަށަމުން ފުރަތަމަ ވެސް ބުނީ މިއީ ދިވެހިން ފަހަތަށް އަޅާ ފިޔަވަޅެއް ކަމަށެވެ.\n"މިއީ 50 ގެ އަހަރުތަކުގައި ނަމަ އޯކޭ. އެކަމަކު މިއީ ވައިގެ މަގުން އެންމެ ކުރިއަރާފައިވާ ގައުމުތައް ވެސް ގުޅިފައިވާ އިރެއް. މި ނޫނީއްޔާ މިތާ އެތެރެ ވަރީގައި ނޯންނާނެ މި ފެންވަރުގެ ކޮލިޓީ މުދާ ގެންނަ ގައުމެއް. ހާއްސަކޮށް ކާބޯތަކެތި. ދިވެހިންނަކީ ކޮންމެ ކޮންމެ އެއްޗެއް ކައި އުޅުނު ބައެއް ނޫން. ދެވަނަ ބޮޑު ހަނގުރާމައިގެ ދަތީގައި ވެސް ދިވެހިންނަކީ ނަޖިސް ކައި އުޅުނު ބައެއް ނޫން. ކާނެ އެއްޗެއް ނުލިބިގެން މަރު ވެގެން ދިޔައިރު ވެސް،" އެ މީހާ ބުންޏެވެ.\n"އެހެންވީމަ ކޮޗިން ފެރީ ފަށުމަކީ ރާއްޖޭގެ މެދުފަންތީގެ އާބާދީ އަށް، ބޮޑު ސިންގާހާ ދެރަ އިތުރުވުމުގެ ފުރުސަތެއް. މީގެ ސަބަބުން ދިރިއުޅުމުގެ ކޮލިޓީ ވެއްޓިގެން ދާނެ. އިންޑިއާއިން ހަނދަށް ވެސް އެއްޗިހި ފޮނުވާ، އަދި، ކަނޑަށް އެއްޗިހި ވެސް ބާލާ. އެކަމަކު އެ މީހުންގެ މައިގަނޑު އާބާދީ އޮތް ލެވަލް އެއީ މުސްތަގުބަލުގައި ދިވެހިން ވެއްޓޭނެ ލެވަލް. މި މީހުންގެ މުޅި މަގުސަދަކީ އަޅުގަނޑުމެންގެ ތަނަވަސްކަން ފޭރި ގަތުން."\nމާރުކޭޓުގައި ގޮޅިއެއް ހިންގާ މީހަކު ބުނި ގޮތުގައި ކޮޗިން ފެރީއަކީ ގައުމަށް ކުރިމަތިވާނެ އިތުރު ނުތަނަވަސް ކަމަކާ، ދަތި ކަމަކަށްވާނެ އެވެ.\n"މިއީ އިތުރަށް ނުރައްކާ ވެސް ކަމެއް. އޭރުން މަސްތުވާތަކެތި އެތެރެ ކުރިން ވެސް އިތުރު ވެގެން ދާނެ. އަޅުގަނޑުމެންގެ ދިވެހި ރާއްޖޭގެ ހާލަތު މިހާރު ގޯސް. ކޮޗިން ދަތުރު ނުފެށިއަސް ކައިގެން ބޮއެގެން އުޅެވޭނެ. މިއީ އިތުރު ހަލަބޮލި ކަމެއް. މީގެން ހުރިހާ ފައިދާއެއް ކުރާނީ އިންޑިއާ މީހުންނަށް. އެއީ ޔަގީން ކަމެއް،" އެއީ އޭނާގެ ހިޔާލެވެ.\nމި ދަތުރުތައް ފަށާއިރު ގަވައިދާ ހިލާފަށް ކުރާ ވިޔަފާރިތަކާއި މި ނޫން ވެސް ކަންކަން ހުއްޓުވިދާނެތޯ ވެސް ސުވާލު އުފެދެ އެވެ. މިހާރު ވެސް މި އުޅެނީ ރާއްޖޭގެ ކަނޑުގެ ސަރަހައްދު ނުބެލެހެއްޓިގެންނެވެ. މި ވޭތުވެދިޔަ އަހަރެއްހާ ދުވަހަށް ބަލާއިރު ކަނޑުމަގުން ޑްރަގް ސްމަގްލް ކުރުމުގެ އެތައް ހާދިސާއެއް ހިންގާފައިވެ އެވެ. އެންމެ ބޮޑު ނުރައްކަލަކީ މިކަން ރަނގަޅަށް މޮނިޓާކޮށް ނުބެލެހެއްޓިއްޖެނަމަ ރާއްޖޭގައި ގިނަ ކަންތައްތަކެއް ގޯހުން ގޯހަށް ދާން ފުރުސަތު އޮތުމެވެ. މީހުން އެތެރެކުރުމާއި ބޭރުން ކުރުން ފަދަ ވިޔަފާރިތަކުގެ މައި ހަބަކަށް ރާއްޖެ ވުމެވެ. ދެ ގައުމުގެ ގޭންގްތައް ގުޅި ނެޓްވޯކަކުން "ދާދާ ހެދިގެން" މާލެ ތެރޭ އުޅެން ފެށުމެވެ.\nދިވެހި ސަރުކާރުގައި ކަނޑުމަގު ބެހެއްޓުމުގެ ފުރިހަމަ ކެޕޭސިޓީއެއް އަދި ނެތެވެ. އެހެންވީމަ މިކަންވެސް ހަވާލު ކުރަން ޖެހޭނީ ފެރީގެ ބެލެނިވެރި ގައުމާ އެވެ.\nއިގްތިސޯދީ ބޮޑު ވިސްނުމެއްގެ ފޮރުވުން\nބައެއް ބޭފުޅުން ދެކިވަޑައިގަންނަވާ ގޮތުގައި މި ފެރީ ދަތުރުތައް ވާނީ ރާއްޖޭން ގެންގުޅޭ އިގްތިސޯދު ފުޅާ ކުރުމުގެ ބޮޑު ވިސްނުމެއްގައި "އަތް އަޅައި" ފޮރުވުމަކަށެވެ. ނޫނީ ފަސް އަޅައި ފޮރުވާލުމަކަށެވެ. ބޮޑު ވިޔަފާރި ބަނދަރެއް ހެދުމަކީ ރާއްޖޭގެ 2020 ގެ ތަސައްވުރެކެވެ. އެކަމަކު ޓްރާންޝިޕްމަންޓް ބަނދަރެެއް ނުހެދުމެވެ. ނިމިދިޔަ ރައީސް އަބްދުﷲ ޔާމީންގެ ވެރިކަމުގައި އެ މަސައްކަތް "އައިހެވަން" ގެ ނަމުގައި ކުރި ނަމަވެސް އެކަންވެސް ދިޔައީ ތޮޅިއަށެވެ. "އިންޑިއާގެ އޮއި ގަދަކަމުން" އެކަން ކުރިޔަށްދާ ގޮތެއް ނުވި އެވެ.\nރައީސް ޔާމީން ވެރިކަމުގައި އިކޮނޮމިކް މިނިސްޓަރުކަން ކުރެއްވި ސައީދު ވިދާޅުވި ގޮތުގައި ރާއްޖޭގެ އިގްތިސޯދު ފުޅާވެ ބޮޑު ވެދާނެ ކަމަށް އަވައްޓެރިން ވަރަށް ހަސަދަވެރިވެ އެވެ. އަދި މި ފެރީގެ ނިޒާމަކީ ވެސް ރާއްޖޭގެ އިގްތިސޯދީ މިނިވަން ކަމަށް އަޅާ ހުރަހެކެވެ.\nމާލޭގެ ވިޔަފާރި ބަނދަރުގެ މަތިން ނަގާފައިވާ ފޮޓޯއެއް -- ފޮޓޯ: ސީއެމްޑީއޭ\n"އަޅުގަނޑުމެންގެ ސަރުކާރުގައި ރާއްޖޭގައި ވިޔަފާރި ބަނދަރު ހަދަން މަޝްވަރާ ފަށާއިރަށް، އެ ބޭފުޅުން [އަވަށްޓެރިން] ވިސްނައިދޭން އުޅޭ ރާއްޖެއަކު ނުހެދޭނެއޭ. ފަށަންވީ ނޫންހޭ އެ ގައުމާއި ރާއްޖެއާ މެދު ޝަޓާ ދަތުރުތައް. ބޭނުމަކީ މިތަނުގަ ބޮޑު ބަނދަރެއް ހެދިޔަ ނުދިނުން. ސަރުކާރުތަކުގެ ވެރިންގެ ބޮލަށް މި ވައްދަައި ދެނީ ރާއްޖޭގައި ވަސީލަތްތައް މަދޭ. މިހެން ވަނީ ސަރުކާރުތަކުން ގެންގުޅޭ އިގްތިސޯދީ ނެރޯ ވިސްނުން. އެކަމަކު ހަގީގަތަކީ މިއީ އެއް ނޫން ރާއްޖެއަކީ ދުނިޔޭގެ އެންމެ ބޮޑު ކަނޑު ބަނދަރު ހެދޭނެ ގައުމު." ސައީދު ވިދާޅުވި އެވެ.\n"ތި ބޭފުޅުން ވިސްނާލީމަ އެނގޭނެ ދުނިޔޭގެ ގިނަ ބްރޭންޑްތަކެއްގެ ސޯލް ޑިސްރިބިއުޓަރުކަން ވެސް ގެނގުޅޭނީ އަވަށްޓެރިން. ދެން އެ ސަޕްލައި ކުރާނީ ރާއްޖެ. އެ ވިސްނުން ހަމަ މި ފެރީއަކީ ވެސް.\nޝެޑިއުލް އޮތް މި މަހުގެ 26 ވަނަ ދުވަހު ކޮޗިން ފެރީ ރާއްޖެ އަށް ބަނދަރު ކޮށްފާނެ އެވެ. މި ބަނދަރު ކުރުންވާނީ މިގޮތަށް ރާއްޖެއާ ގައުމަކާ ދެމެދު ފަށާ ފުރަތަމަ ފެރީއަށެވެ. އެކަމަކު މި ދަތުރުތަކުން ފައިދާ ލިބޭނީ ދިވެހިންނަށް ތޯ ނޫނީ އިންޑިއާގެ "އުނގު ވިޔަފާރިވެރިން" ނަށް ތޯ މިއީ އުފެދޭ ސުވާލެކެވެ. އަދި މިއީ ރާއްޖެ އިގްތިސޯދީ މިނިވަން ކަމަށް އޮތް ކިހާ ބޮޑު އަޅުވެތި ކަމަކަށްވެގެންދާނެތޯ ޖެހޭނީ ގައުމީ ދެ ޔުނިވާސިޓީން ދިރާސާ ކުރާށެވެ.\nއިންޑިއާ އިގްތިސޯދު ކޮޗިން ފެރީ + ކޮވިޑް-19 ދިވެހި އިންޑިއާގެ ގުޅުން


Blackstone kunfuninin raahjyge ithuru resort takeh gananee\nބްލެކް ސްޓޯން ގްރޫޕް\nބްލެކްސްޓޯން ކުންފުނިން ރާއްޖޭގެ އިތުރު ރިސޯޓު ތަކެއް ގަންނަނީ\nރާއްޖޭގެ ޓީއެމްއޭގެ މެޖޯރިޓީ ހިއްސާ ގަނެފައިވާ، އެމެރިކާގެ ދަ ބްލެކް ސްޓޯން ކުންފުނިން ރާއްޖޭގެ އިތުރު ރިސޯޓު ތަކެއް ގަންނަ ތައްޔާރު ވެއްޖެ އެވެ.\nރާއްޖޭގެ ތާރީހުގައި ކުރި އެންމެ ބޮޑު ވިޔަފާރީގެ މުއާމަލާތްކޮށް ޓީއެމްއޭގެ މެޖޯރިޓީ ހިއްސާ ބްލެކް ސްޓޯނުން އެ ގަނެފައިވަނީ 550 މިލިއަން ޑޮލަރު (8.4 ބިލިއަން ރުފިޔާ) އަށެވެ. އަދި އޭގެ ފަހުން އެ ކުންފުނިން ވަނީ ރާއްޖޭގެ މޫދު އަޑީގެ ގެ "މުރަކަ" ހެދި ކޮންޑްރެޑް މޯލްޑިވްސް ވެސް ގަނެފަ އެވެ. މި ރިސޯޓަކީ މަޝްހޫރު ކްރައުން އެންޑް ޗަމްޕާ ކުންފުނީގެ ރިސޯޓެވެ.\nކޮންރެޑް މޯލްޑިވްސްގައި ހުންނަ ކަނޑުއަޑީގެ ގެ "މުރަކަ" --\nއަވަސް އަށް އެނގިފައިވާ ގޮތުގައި މި ފަހަރު ބްލެކް ސްޓޯން ކުންފުނިން ގަންނަން މަސައްކަތް ކުރަނީ އަނަންތާރާ ކުންފުނިން ރާއްޖޭގައި މެނޭޖުކުރާ ބައެއް ރަށް ތަކެވެ.\nބްލެކް ސްޓޯނުން ރާއްޖޭގެ އިތުރު ރިސޯޓު ތަކެއް ގަންނަން އުޅޭކަން އެނގިފައިވާއިރު، ޓޫރިޒަމް މިނިސްޓްރީން ވަނީ އަންނަންތާރާ ރިސޯޓް އެންޑް ސްޕާއިން ހިންގާ ކ. ދިގުފިނޮޅުގެ ލީސް އެގްރީމަންޓްގެ ދަށުން އެ ރަށް ކުއްޔަށްހިފާފައިވާ ފަރާތަށް ލިބިދީފައިވާ އެންމެހާ ހައްގުތައް އެހެން ފަރާތަކަށް ބަދަލު ކުރަން އިއުލާނުކޮށްފަ އެވެ. މި ރަށުގެ އިތުރުން ކ. ވެލިގަނޑުހުރާ އާއި ކ. ބޮޑުހުރާ އަދި ކ. ކުޑަހުރާގެ (ނަލަދު) ލީސް އެގްރީމަންޓް ބަދަލު ކުރަން ވެސް ވެސް ވަނީ އިއުލާނުކޮށްފަ އެވެ.\nރިސޯޓު ތަކުގެ އެންމެހާ ހައްގުތައް އެހެން ފަރާތަކަށް ބަދަލު ކުރަނީ އެ ރިސޯޓު އެހެން ފަރާތަކަށް ވިއްކާލުމުން ނުވަތަ ވިއްކާލާށެވެ.\nރާއްޖޭގެ ރިސޯޓުތައް ވިއްކުމަކީ އާއްމުކޮށް ކުރާ ކަމެވެ. އެންމެ ފަހުން ވިއްކާލާފައިވަނީ ބ. އަތޮޅުގައި ހިންގަމުން ގެންދާ ފިނޮޅު މޯލްޑިވްސް ރިސޯޓް އެވެ. މި ރިސޯޓު ޖަރުމަނުގެ ސީސައިޑް ހޮޓެލްސް ކުންފުނިން ގެނެފައިވަނީ 90 މިލިއަން ޑޮލަރު ( ގާތްގަނޑަކަށް 1.4 ބިލިއަން ރުފިޔާ) އަށެވެ. ރާއްޖޭގެ ގިނަ އަދަދެއްގެ ރިސޯޓުތައް ވިއްކައި ދިނުމުގައި މެދުވެރިއެއްގެ ގޮތުގައި ހަރަކާތްތެރިވާ މަޝްހޫރު ކޮންސަލްޓެންސީ ކުންފުނި ޖޭއެލްއެލް ހޮޓެލްސް އެންޑް ހޮސްޕިޓަލިޓީ އިން ބުނެފައިވާ ގޮތުގައި މި މުއާމަލާތަކީ އެ ކުންފުނި މެދުވެރިކޮށް ޔޫރަޕުގެ ކުންފުންޏަކުން ދިވެހި ރިސޯޓެއް ގަތް ފުރަތަމަ ފަހަރު ކަމަށެވެ. އާއްމު ގޮތެއްގައި ރިސޯޓު ވިއްކާލަނީ ރިސޯޓު ތަރައްގީކޮށް އިންވެސްޓްމަންޓް ކަވަރުވުމުން، އިތުރު މަރާމާތުކޮށް އަގު މަތި ކުރުމަށްފަހު އެވެ. ރާއްޖޭގެ ރިސޯޓެއް ހަދާތާ ހަތް އަހަރާއި 10 އަހަރުން ރިސޯޓަށް ކުރި އިންވެސްޓްމަންޓް ކަވަރުގެ ފައިދާވާ ކަމަށްވެ އެވެ.\nރިސޯޓް ބްލެކް ސްޓޯން ގްރޫޕް\nޓޫރިޒަމް ފަށާ ވަގުތަށް ޗަމްޕާ ރިސޯޓުތައް ތައްޔާރު ވަނީ\nކޮކޯގިރި ޑިސެމްބަރުގައި ހުޅުވަނީ\nރިސޯޓު ކުލީގެ އާމްދަނީ 52 ޕަސެންޓް ދަަށަށް\nއިފުރު އެއާޕޯޓާއި ރިސޯޓް ވިއްކާލަނީ


Aa seaplane terminal: Hama ekani TMA ah dheefaanetha? | Mihaaru\nމިހާރު ބޭނުންކުރާ ސީޕްލޭން ޓާމިނަލް: އިންޑަސްޓްރީގެ ވާދަވެރިކަން އަންނަނީ ބޮޑުވަމުން\nއާ ސީޕްލޭން ޓާމިނަލް: ހަމައެކަނި ޓީއެމްއޭއަށް ދީފާނެތަ؟\n07 ޖުލައި 2019 - 08:29 26 comments\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން 40 މިލިއަން ޑޮލަރު (616 މިލިއަން ރުފިޔާ) ހޭދަކޮށްގެން ތަރައްގީ ކުރަމުން އަންނަ އާ ސީޕްލޭން ޓާމިނަލާ ގުޅޭ ގޮތުން މިދިއަ ދެ ހަފުތާއެއްހާ ދުވަހުގެ ތެރޭގައި، ރާއްޖޭގައި ސީޕްލޭން އޮޕަރޭޓް ކުރާ ބައެއް މީހުން ސީރިއަސް ސުވާލުތަކެއް އުފެއްދި އެވެ. އަދި އެ ސުވާލުތަކަށް ރައީސް އިބްރާހިމް މުހައްމަދު ސޯލިހު ދެއްވި ޖަވާބުން ހިތްހަމަޖެހުންތަކެއް ވެސް ލިބުނެވެ.\nސުވާލުތައް އުފެދުނީ އެމްއޭސީއެލުން ކުރަމުން އަންނަ ބޮޑު އިންވެސްޓްމަންޓެއް، ހަމައެކަނި ޓްރާންސް މޯލްޑިވިއަން އެއާވޭޒް (ޓީއެމްއޭ) އާ ހަވާލުކުރަން އުޅޭކަމުގެ އަޑުތަކުންނެވެ. ދުނިޔޭގެ އެންމެ ބޮޑު ސީޕްލޭން އޮޕަރޭޓަރަށް ޓީއެމްއޭ ވިޔަސް، އެ އިންޑަސްޓްރީ އަށް ރާއްޖޭގެ އެހެން އެއާލައިންތަކުން ވަންނަމުން އަންނަ ދަނޑިވަޅެއްގައި، އާ ޓާމިނަލް ހަމައެކަނި ޓީއެމްއޭއާ ހަވާލުކުރުމުން، ވާދަވެރިކަމަށް ބުރޫއަރާނެ ކަމަށް، ތަޖުރިބާކާރުން ބުނެ އެވެ.\nމިދިއަ ބުރާސްފަތިދުވަހު ރައީސް އޮފީހުގައި އޮތް ނޫސްވެރިންގެ ބައްދަލުވުމުގައި، އާ ސީޕްލޭން ޓާމިނަލް، ހަމައެކަނި ޓީއެމްއޭ އަށް ދޭން އެމްއޭސީއެލުން ނިންމި ކަމަށް ދެއްކެވޭ ވާހަކަތަކާ ގުޅޭ ގޮތުން ރައީސަށް ސުވާލު ދެންނެވި އެވެ. އެކަމަކު އެމަނިކުފާނަށް އެ ސުވާލު ރަނގަޅަށް ސާފުވެވަޑައިނުގަތުމުން، ނޫސްވެރިންގެ ބައްދަލުވުމަށް ފަހު "މިހާރު"ގެ ނޫސްވެރިޔާ އަލުން ސުވާލު ދެންނެވުމުން އެމަނިކުފާނު ވިދާޅުވީ "ވަކި ބަޔަކަށް ޓާމިނަލް ދޭން ނިންމާފައި ނުވާ" ކަމަށެވެ.\nސީޕްލޭން ހިދުމަތުގެ އިންޑަސްޓްރީގެ ބައެއް ތަޖުރިބާކާރުން ބުނީ ރައީސްގެ އެ ވާހަކަފުޅަށް އިތުބާރުކުރާ ކަމަށެވެ. އަދި ސީޕްލޭން މާކެޓް ފުޅާވުމުގެ މަރުހަލާ ފެށިގެން އުޅޭ އިރު، އެންމެ އެއާލައިނަކަށް ހުރިހާ ކޮންޓްރޯލެއް އޮންނަ ގޮތަށް އާ ސީ ޕްލޭން ޓާމިނަލް ކުއްޔަށް ދިނުމުގެ ވިސްނުން އެމްއޭސީއެލްގެ ބޯޑުގައި އެއްވެސް ވަރަކަށް އޮވެގެން ނުވާނެ ކަމަށް ވެސް، އެ މީހުން ބުނެ އެވެ.\nއެމްއޭސީއެލްގެ ބޯޑުގެ ބައެއް މެމްބަރުންގެ މެދުގައި، އާ ސީޕްލޭން ޓާމިނަލް ކުއްޔަށް ދިނުމާ މެދު ގެންގުޅޭ ވިސްނުން މީޑިއާއާ ހަމައަށް އަދި ތިލައެއް ނުވެ އެވެ. އެކަމަކު އެއް މެމްބަރަކު ވިދާޅުވީ ސީޕްލޭން އޮޕަރޭޓްކުރާ ވަކި ކުންފުންޏަކަށް މުޅި ޓާމިނަލް ކުއްޔަށް ދޭ ގޮތަށް އެއްވެސް ނިންމުމެއް ނުނިންމާ ކަމަށެވެ.\nމިއީ ރާއްޖޭގައި ހިންގާ ވިޔަފާރިއަކާ ގުޅިގެން މިހާތަނަށް ކުރި އެންމެ ބޮޑު މާލީ މުއާމަލާތެވެ.\nސީޕްލޭން ޓާމިނަލް މިހާރު ހިންގަމުން އަންނަނީ ސީޕްލޭން ދުއްވާ ކުންފުނިތަކަށް ބިން ކުއްޔަށް ދީގެން، އެ ފަރާތްތަކުން އަމިއްލައަށެވެ. އެގޮތުން އެމްއޭސީއެލުން އަކަމީޓަރަކަށް ޗާޖުކުރަނީ ނުވަ ޑޮލަރު (138ރ) އެވެ. އެ ޓާމިނަލްތައް ހަދާފައި ވަނީ ވެސް ކުންފުނިތަކުން އަމިއްލައަށެވެ.\nއެކަމަކު އާ ސީޕްލޭން ޓާމިނަލަކީ އެމްއޭސީއެލްގެ ސީދާ އިންވެސްޓްމަންޓެކެވެ. އެހެންކަމުން އިންޓަނޭޝަނަލް އާއި ޑޮމެސްޓިކް ޓާމިނަލް އޮޕަރޭޓްކުރާ ގޮތަށް އާ ސީޕްލޭން ޓާމިނަލް ވެސް ސީދާ އެމްއޭސީއެލުން ހިންގަން، އެ ކުންފުނީގެ ބައެއް ވެރިން ބޭނުންވެ އެވެ. އަދި ކުރީގެ ރައީސް އަބްދުﷲ ޔާމީންގެ ސަރުކާރުގެ ވިސްނުން ގެންގުޅުނީ، އެމްއޭސީއެލްގެ ކުރީގެ މެނޭޖްމަންޓްގެ ބައެއް ބޭފުޅުން ވިދާޅުވި ގޮތުގައި، ސީޕްލޭން އޮޕަރޭޓްކުރާ އެއާލައިންތަކަށް ޓާމިނަލުން ޖާގަ ދީގެން، މިހާރު ވެސް ހިންގާ ގޮތަށް، އެ ކުންފުނިތަކުން އަމިއްލައަށް އެކަން ކުރާ ގޮތަށެވެ.\n"އެކަމަކު ސީޕްލޭން ދުއްވާ އެއް ކުންފުންޏަކަށް މުޅި ޓާމިނަލް ދޭ ގޮތަކަށް ވިސްނުން ގެންގުޅެފައެއް ނޯންނާނެ،" ޔާމީންގެ ސަރުކާރުގެ ދުވަސްވަރުގެ މެނޭޖަމަންޓްގެ ބޭފުޅަކު، ނަން ނުޖަހާ ގޮތަށް، ވިދާޅުވި އެވެ.\n"އެއް ބަޔަކަށް ދިނުމަކީ ގޯސް ވިސްނުމެއް."\nއެމްއޭސީއެލުން އެ ޓާމިނަލް ހިންގަން ބޭނުންނުވީ ކީއްވެގެންތޯ ދެންނެވުމުން، ބައެއް ބޭފުޅުން ވިދާޅުވީ، އެމްއޭސީއެލުން ނުހިންގިޔަސް ކުންފުންޏަށް ރަނގަޅު އާމްދަނީއެއް ލިބެންޏާ މައްސަލައެއް ނެތް ކަމަށެވެ.\n"އޭރު ވިސްނުން ގެންގުޅުނީ ކުރި އިންވެސްޓްމަންޓަށް ވެސް އަގެއް ނަގާފައި، ފުރާ ކޮންމެ ދަތުރުވެރިއެއްގެ އަތުން ސާ ޗާޖެއް ވެސް ނަގަން. އޭގެ އިތުރުން ޓާމިނަލްގެ އެހެން ހިދުމަތްތަކުން ވެސް ރަނގަޅު އާމްދަނީއެއް ލިބޭނެ މޮޑެލްއެއް ގެންގުޅުނީ،" އެމްއޭސީއެލްގެ އެތެރޭގެ ކަންކަން އެނގިވަޑައިގެން ހުންނެވި ބޭފުޅަކު، ނަން ނުޖަހާ ގޮތަށް، ވިދާޅުވި އެވެ.\nއާ ވިސްނުމެއް ބޭނުންވޭ\nއާ ސީޕްލޭން ޓާމިނަލްގެ މަސައްކަތް އޭރުގެ ވެރިން ފައްޓަވައި ދެއްވަނީ: މި މަޝްރޫއުއަށް އެމްއޭސީއެލުން 40 މިލިއަން ޑޮލަރު ހޭދަކުރޭ\nރާއްޖޭގެ އެންމެ ބޮޑު އެއާޕޯޓްގެ ތަރަައްގީ އަށް ޔާމީންގެ ސަރުކާރުން ފެށި މަޝްރޫއުތަކުގެ ތެރެއިން ސީޕްލޭންގެ އާ ޓާމިނަލް ހަދަނީ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އިންނެވެ. ކޮންކްރީޓްގެ މަސައްކަތް ނިންމައި މިހާރު ކުރަމުން އަންނަނީ އެތެރޭގެ މަސައްކަތްތަކެވެ.\nއިންޑަސްޓްރީގެ ބައެއް ތަޖުރިބާކާރުންގެ ނަޒަރުގައި ސީޕްލޭން ޓާމިނަލް އެމްއޭސީއެލުން ހިންގަން ޖެހޭ ސަބަބުތައް ގިނަ އެވެ. އެގޮތުން ސީޕްލޭން ދުއްވާ ހުރިހާ އެއާލައިންތަކަކުން ޓާމިނަލްގެ އެކި ބައިތައް ނަގއިގެން ހިންގަންޏާ މިހާރެކޭ އެއްގޮތަށް، އެއާޕޯޓްގައި ދުއްވާ ވެހިކަލްތައް ވެސް ގިނަވެ އެވެ.\n"ކޮންމެ އެއާލައިނަކުން އެހާ ބައިވަރު ވެހިކަލްތައް ގެންގުޅެން ޖެހޭ. ބައެއް ރިސޯޓްތަކުން އެ މީހުންގެ އަމިއްލަ ވެހިކަލް އެބަ ގެންގުޅޭ. އެއާޕޯޓަކީ އެހާ ބޮޑު ތަނެއް ނޫން،" ތަޖުރިބާކާރަކު ވިދާޅުވި އެވެ.\n"އެމްއޭސީއެލްގެ ވިޔަފާރި މޮޑެލް ބަދަލުކުރެވިދާނެ. އެމްއޭސީއެލުން ޓާމިނަލް ހިންގާނީ ވެސް. އެމްއޭސީއެލުން ވެހިކަލްގެ ހިދުމަތް ވެސް ދޭނީ. އެއީ ނުކުރެވޭނެ ކަމެއް ނޫން."\nރާއްޖޭގައި ސީޕްލޭން އިންޑަސްޓްރީ އަންނަނީ ފުޅާވަމުންނެވެ. ޓީއެމްއޭގެ އިތުރުން ގައުމީ އެއާލައިން މޯލްޑިވިއަނުން ވެސް ސީޕްލޭން ދުއްވަ އެވެ. އަދި ވިލާ އެއާ އާއި އަލަށް ވައިގެ ދަތުރުފަތުރުގެ ހިދުމަތުގެ ތެރެއަށް ވަން މަންތާ އެއާ އިން ވެސް އަންނަނީ ސީޕްލޭން ދުއްވަން ތައްޔާރުވަމުންނެވެ.\nއިންޑަސްޓްރީގެ ތަޖުރިބާކާރުން ބުނާ ގޮތުގައި ވާދަވެރި ވިޔަފާރިއެއް ކުރިއަށް ގެންދެވޭނީ އެއް ބަޔަކަށް ހުރިހާ ކޮންޓްރޯލެއް ނުދީ، ސަރުކާރުން ވެސް އެކަމުގައި ރަނގަޅު ސިޔާސަތެއް ގެންގުޅެގެންނެވެ. އެ ނަޒަރުން ވިސްނާ އިރު އާ ސީޕްލޭން ޓާމިނަލްގެ ކޮންޓްރޯލް، އެމްއޭސީއެލް ނޫން ބަޔަކަށް ގޮސްގެންނުވާނެ ކަމަށް، ބައެއް ތަޖުރިބާކާރުން ބުނެ އެވެ.\nމިހާރު އަރައިގެން އުޅޭ އަޑުތަކަށް، ރައީސްގެ ވާހަކަފުޅުން، ކޮންމެވެސް ވަރެއްގެ ހަމަޖެހުމެއް ވަނީ ލިބިފަ އެވެ. އެކަމަކު ރާއްޖޭގައި އަދިވެސް މަދު ވިޔަފާރިވެރިންގެ ކޮންޓްރޯލް ހުރިހާ ކަމަކަށް އޮތުމުން، ފަހު ވަގުތު ކަމެއް ބަދަލުނުވާނެއޭ ބުނަން އުނދަގޫވެ އެވެ. އެހެންކަމުން މިހާރު މި އޮތީ މި މައްސަލާގައި އެމްއޭސީއެލްގެ ބޯޑުން ވަރަށް ސާފުކޮށް ވާހަކަ ދައްކަން ޖެހޭ ވަގުތު އައިސްފަ އެވެ.\nއިތުރު ލިޔުންތައް ޓީއެމްއޭ ސީޕްލޭން ވިލާ އެއާ އައިލެންޑް އޭވިއޭޝަން އެމްއޭސީއެލް މަންތާ އެއާ ވެލާނާ އިންޓަނޭޝަނަލް އެއާޕޯޓް


Nufoozu Foaruvaa Nama Magaamugai Nuhunnaanan, Kuraane Kameh Nethigen Noolhen: PG Shameem | Hathaavees\nނުފޫޒު ފޯރުވާނަމަ މަގާމުގައި ނުހުންނާނަން، ކުރާނެ ކަމެއް ނެތިގެން ނޫޅެން: ޕީޖީ\nރައީސް ޝަމީމްއަށް ފަތްކޮށްޅު ދެއްވަނީ -- ފޮޓޯ/ ރައީސް އޮފީސް\nއެއްވެސް ފަރާތަކުން މަސައްކަތަށް ނުފޫޒު ފޯރުވާ ނަމަ ޕްރޮސިކިއުޓަރު ޖެނެރަލް (ޕީޖީ)ގެ މަގާމުގައި ނުހުންނަވާނެ ކަމަށް ޕީޖީ ހުސައިން ޝަމީމް ވިދާޅުވެއްޖެއެވެ.\nރާއްޖެޓީވީގެ "ފަލަސުރުހީ" ޕްރޮގްރާމުގައި ޝަމީމް ރޭ ވިދާޅުވީ މިހާރު ހުންނެވި މަގާމަށްވުރެ މާ ފަސޭހަ އަދި ޕްރެޝަރާއި ނުލާއި ކުރެވޭނެ މާގިނަ މަސައްކަތްތައް އެބަހުރި ކަމަށެވެ. އޭނާ ވިދާޅުވީ މަގާމުގެ ނުފޫޒު ފޯރުވާ ކަމަށްވާ ނަމަ މަގާމުގައި ހުންނަވަން ބޭނުންފުޅު ނުވާ ކަމަށެވެ. ޝަމީމް ވިދާޅުވީ އޭނާ ބޭނުންވަނީ އަންނަން އޮތް ޖީލަށް މިހާރު ތިއްބެވި ވަކީލުން މަސައްކަތްތަކެއް ކޮށްފައިވާކަން ހާމަ ކޮށްދިނުން ކަމަށެވެ.\n"އަޅުގަނޑު ބޭނުން ވަނީ މި މަގާމުން ދާއިރުގައި ވެސް އެމްއެމްޕީއާރްސީ ކަހަލަ ބޮޑެތި މައްސަލަތަކުގައި އެއްވެސް ފަރާތަކަށް ބެލުމެއް ނެތި ފިޔަވަޅު އެޅި މީހަކަށްވާން. އަޅުގަނޑު މިއީ އަނެއްހެން އުމުރުންވެސް ވަރަށް ހަގު މި ދާއިރާގައި ލައްކަ ދުވަހު އުޅެން ވެސް ބޭނުންވޭ. އެހެންވީމަ އަޅުގަނޑު ބޭނުމެއް ނުވޭ އަޅުގަނޑުގެ މައްޗަށް އެކަހަލަ ތުހުމަތެއް އޮވެގެން އަނެއްހެން ކުރިއަށް އޮތް ތަނުގައި އުޅޭކަށް. އަދި ތިރީހަކަށް އަހަރު މި ދާއިރާގައި އުޅެން ހުރިއްޔަކާއެއް އޭގެ ތުހުމަތެއް ހިފައިގެން އުމުރަށް ހުންނާކަށެއް،" ޝަމީމް ވިދާޅުވިއެވެ.\nތަކުރާރުކޮށް ޝަމީމް ވަނީ ވަކި މީހެއްގެ މައްޗަށް ދައުވާ ކުރާކަށް ނުވަތަ ނުކުރާކަށް އެއްވެސް ފަރާތަކުން ނުފޫޒު ފޯރުވައިފި ނަމަ މަގާމުގައި ނުހުންނަވާނެ ކަމަށް ވިދާޅުވެފައެވެ.\n"އަޅުގަނޑު މި މަގާމުގައި ނުހުންނާނަން އަޅުގަނޑުގެ މައްޗަށް ނުފޫޒެއް ފޯރުވަންޏާ އެއްވެސް ފަރާތަކުން. އަޅުގަނޑު ކުރާނެ ކަމެއް ނެތިގެނެއް ނޫން މިއުޅެނީއެއް،" ޝަމީމް ވިދާޅުވިއެވެ.\nމީގެކުރިން ޕީޖީ އޮފީހުގައި ހޭދަކުރި ދުވަސްތަކާއި އަދި ޕީޖީގެ މަގާމަށް އައްޔަން ކުރެއްވި ހިސާބުން މިއަދާއި ހަމައަށްވެސް އެއްވެސް ބޭފުޅެއްގެ ފަރާތުން ނުފޫޒެއް ފޯރުވާފައި ނުވާ ކަމަށް ޝަމީމް ވިދާޅުވިއެވެ. ނަމަވެސް މީގެ 10 ވަރަކަށް އަހަރު ކުރިން އެފަދަ އިރުޝާދެއް އައި ކަމަށް ވިދާޅުވެ ޝަމީމް ވަނީ އޭރު ދިމާވި ކަންތައް ކޮންމެވެސް ވަރަކަށް ތިލަ ކުރައްވާފައެވެ. ނަމަވެސް އެއީ ކޮން ވެރިކަމެއްގައި ކަމެއް ހާމައެއް ނުކުރައްވައެވެ.\n"އަޅުގަނޑުމެން ދެންނެވީ އެކަމާބެހޭ ސަރުކާރުގެ ވިސްނުން ހުރި ގޮތް ސިޓީއަކުން ފޮނުވާލަ ދެއްވާށޭ. ދެން އެކަމަކު އެ ސިޓީއެއް ނާދޭ. އަޅުގަނޑުމެން މި ދެންނެވީ ސިޓީއަކުން ފޮނުވާށޭ. އެ ސިޓީ ދެއްވައިފިއްޔާ އެ ސިޓީގައި ބުނެފައިވާ ގޮތަށް ކަންތައް ކުރާނަމޭ އެކަމަކު އެ ސިޓީއެއް ނާދޭ. އެހެންވީމަ މިހާރުގެވެސް އިންސްޓްރަކްޝަނަކީ ވަކި ގޮތަކަށް އަޅުގަނޑު ކައިރީގައި ކަމެއް ކުރަން ބުނަންޏާ ލިޔުމުން ފޮނުވާލަ ދެއްވާށޭ. ދެން އޭރުން އަޅުގަނޑުގެ އަތުގައި އެ ލިޔުން އޮންނާނެތާއޭ،" ޝަމީމް ވިދާޅުވިއެވެ.\nޝަމީމް އަކީ މީގެކުރިން ޑެޕިއުޓީ ޕްރޮސިކިއުޓަރު ޖެނެރަލްގެ މަގާމުގައި ހުންނެވި ބޭފުޅެކެވެ. އެއީ ކުރީގެ ރައީސް ޑރ. މުހައްމަދު ވަހީދު ހަސަން މަނިކުގެ ވެރިކަމުގެ ފަހު ދުވަސްކޮޅުގެ ތެރޭގައެވެ. އެ މަގާމަށް ޝަމީމް ހަމަޖެއްސެވީ 2013ވަނަ އަހަރުގެ ނޮވެމްބަރު މަހުގެ 12ވަނަ ދުވަހުއެވެ.\nނަމަވެސް އޭގެފަހުން ޝަމީމް މަސައްކަތް ކުރެއްވީ ގާނޫނީ ވަކީލެއްގެ ގޮތުގައެވެ. ބޮޑެތި މައްސަލަތައް ކާމިޔާބު ކުރައްވާފައިވާ ޝަމީމް އެންމެ ފަހުން ކާމިޔާބު ކުރެއްވި ބޮޑު މައްސަލައަކަށް 2018ވަނަ އަހަރު ބޭއްވި ރިޔާސީ އިންތިހާބު ބާތިލް ކުރުމަށް މިހާރުގެ އިދިކޮޅު ފަރާތްތަކުން ހުށަހެޅި މައްސަލަ ފާހަގަކޮށްލެވެއެވެ. ޝަމީމް ވަޑައިގަތީ އިލެކްޝަންސް ކޮމިޝަނުގެ އިސް ވަކީލުގެ ގޮތުގައެވެ.\nގިނަ ބައެއްގެ އިތުބާރު ލިބިފައިވާ ޝަމީމް ޕީޖީގެ މަގާމަށް އައްޔަން ކުރައްވާފައިވަނީ މިދިޔަ އަހަރުގެ ޑިސެމްބަރު މަހުގެ 8ވަނަ ދުވަހުއެވެ.\nPrevious ކިތަންމެ ދުވަހެއް ވިޔަސް ބޮޑު ހިޔާނާތުގެ ބައިވެރިވި މީހުން ދޫނުކުރާނަން، ކޮޅެއްގައި ޖައްސާނަން\nNext މައިމޫނާ އިއްޔެ އެޑްމިޓުކުރި، އެކަމަކު މިހާރު ވަނީ ދޫކޮށްލާފައި